
INTRODUCERE 


ACEEAŞI DIVERSITATE - PRIVIRI DIFERITE 


Pentru un om, care nu mai are cămin, scrisul devine 
locul existenţei salet, 


formulam în finalul analizei mele făcute despre politicile 
identitare naționaliste în contextul relațiilor româno- 
maghiare din România (Magyari-Vincze, 1997a), 
parafrazându-l pe Theodor Adorno. Opţiunea pentru o 
astfel de autopozitionare a rezultat atunci din efortul de a 
mă localiza într-o poziţie critică față de 
fundamentalismele şi exclusivismele din ambele părți şi 
de a găsi un spaţiu al identificării transnationale. Pe 
atunci am urmărit să creionez, totodată, şansele analizei 
societății proprii, în particular potențialul teoretic, 
metodologic şi critic al antropologiei culturale native în 
România. Căutam repere conceptuale, care să mă ajute în 


1'Theodor Adorno: Minima Moralia: Reflections from Damaged Life, 
London: New Left Books, 1951: 87 

deconstructia categoriilor identitare naturalizate de către 
naționalism, la acea vreme găsindu-le în antropologia 
politică a relației dintre simbolism şi putere, cultură şi 
politică, reprezentare discursivă şi practică socială. 

De atunci, privirea mea a fost tot mai accentuat 
structurată de lentila feministă?, aşa cum remodelează ea 
antropologia, fiind formată, la rândul ei, de către aceasta. 
Ea, sau mai bine zis antropologia feministă, mi se pare 
acum cel mai eficient instrument pentru combinarea 
criticismului cu autoreflectia în abordarea politicilor 
diferenţei fără a renunţa la diversitate. Şi asta nu numai 
pentru că lucrează cu un bagaj conceptual încercat în 
multiple contexte social-istorice, ci şi pentru că prin 
introducerea perspectivei diferenței de gen, evidenţiază 
multitudinea experienţelor din interiorul comunităților 
definite prin identitatea etnică şi complexele relații dintre 
ordinea de gen şi cea etnică/ națională. 

Datorită rădăcinilor sale disciplinare, antropologia 
feministă atrage atenţia asupra relației dintre diferența 
culturală şi diferența de gen si - în contextul analizei 
politicilor identitare - interogheaza întrepătrunderea 
proceselor de genizare, sexualizare şi etnicizare în 


2 Despre procesele de institutionalizare a feminismului academic, 
despre abordarea feministă a producției şi diseminării cunoaşterii, 
precum şi despre relația dintre teorie şi practică, aşa cum este ea 
tratată în relaţia dintre feministele din interiorul şi din afara sferei 
academice, vezi, spre exemplu, prefața mea scrisă la volumul de 
interviuri realizate cu feministe din universități olandeze şi britanice 
(Magyari-Vincze, 2002b). 

structurarea unei ordini hegemonice patriarhale, sexiste 
şi naționaliste. Totodată, ea ne dă repere conceptuale 
pentru înțelegerea motivatiilor rationale şi emoționale ce 
stau, la un moment dat, la baza investiţiei în identitatea 
națională, respectiv în feminitatea şi masculinitatea 
produsă de naționalism, sau, într-un alt moment, la baza 
rezistenței fata de aceste poziții subiect. Fără aceasta 
contribuție n-am recunoaşte că, alături de etnicitate, atât 
genul cât şi sexualitatea joacă un rol important în 
constituirea dorinței de identificare cu naționalismul, căci 
facilitează capacitatea individului de a se imagina ca 
parte a unei relații de rudenie, în numele căreia 
naționalismul poate să-i impună chiar sacrificiul ultim. În 
fine, antropologia feministă subliniază responsabilitatea 
feminismului ca politică identitară de a conştientiza 
propriile mecanisme exclusiviste şi de a construi o poziție 
nu numai antipatriarhală şi antisexistă, dar şi, după caz, 
antirasistă şi antinationalista. 


Diversitatea culturală 
şi critica antropologică a culturalismului 


Antropologia este, prin excelenţă, disciplina care a 
democratizat noțiunea de cultură şi a propus o analiză 
descriptivă a diversității culturale, urmărind să înțeleagă 
comportamentul uman în contextul cultural în care el se 
articulează, dobândeşte sens şi semnificaţie. Într-o primă 
acceptiune, termenul de cultură s-a utilizat pentru a 

desemna setul de valori, sensuri etc. împărtăşite în cadrul 
unui grup, valori, sensuri etc., care s-au presupus a 
delimita diferitele grupuri unele de altele odată pentru 
totdeauna, şi a fi în mod asemănător înţelese de către toti 
membrii grupului. Astfel, s-a vorbit despre cultura unei 
națiuni, cultura clasei muncitoare, cultura juvenilă, 
cultura femeilor etc., de parcă toți membrii națiunii, toți 
muncitorii, toti tinerii, toate femeile etc. ar avea nişte 
caracteristici naturale atemporale, şi s-ar deosebi de toti 
cei care aparțin unor alte națiuni, altor clase sociale, altor 
genuri, altor religii etc. 

Mai târziu, această abordare esentialista şi 
structuralistă s-a abandonat în favoarea acceptiunilor 
procesuale şi constructiviste care, analizând cultura, îşi 
pun întrebări de genul: ce fac indivizii cu cultura lor, cum 
se produc sensurile, cum se construiesc diferențele, cum 
devin anumite sensuri, înțelesuri dominante la un anumit 
moment, cum anumite moduri de a fi şi de a gândi se 
clasifică ca fiind deviante, marginale, inacceptabile. Într- 
un cuvânt, politica culturii, funcția socială şi politică a 
culturii au devenit temele majore ale cercetării şi, 
implicit, antropologia culturală, caracterizată printr-o 
pasiune pentru cultură, a elaborat propria sa critică, în 
particular critica culturalismului. 

Critica culturalismului ne atrage atenţia asupra 
pericolului de a utiliza „cultura” ca explicația ultimă a 
comportamentului individual şi colectiv şi argumentează 
în favoarea unei paradigme care interoghează 
constituirea şi utilizarea ei de către indivizi şi grupuri în 

practica lor cotidiană, de-a lungul efortului lor de a se 
defini şi pozitiona unii fata de ceilalți. În această 
acceptiune, cultura nu mai este considerată a fi factorul 
explicativ ultim, ci ca element construit şi utilizat la 
rândul său în practica socială pentru a crea şi justifica o 
anumită ordine, ierarhie socială, în care pozițiile 
dominante ale unora se reproduc în detrimentul celor 
fără putere. Critica culturalismului implică deci şi analiza 
modalitatilor în care categorii sociale dominante justifică 
inegalitatile sociale prin argumente de natură culturală. 
În fine, relevă că nu diferenţa culturală reificată, ci 
distribuirea inegală a puterii (materiale şi simbolice) 
produce inegalitatile sociale. 

În acest punct al exercitiului său autocritic, 
antropologia are multe de învățat de la teoria feministă a 
diferenţelor, după cum şi feminismul universalist trebuie 
să se alimenteze din modalitatea antropologică de a trata 
diversitatea culturală. Aşa cum afirmă antropologa 
britanică Henrietta L. Moore, antropologia feministă ne 
atrage atenţia asupra faptului că în anumite contexte 
sociale, anumite diferenţe contează, se definesc ca 
importante, prioritare - rolul analistului fiind, în aceste 
condiţii, să înțeleagă de ce se întâmplă lucrurile tocmai 
aşa, şi nu altfel. Tot ea, antropologia feministă, ne ajută să 
considerăm ce se întâmplă la intersecţia diferitelor forme 
ale diferenței, şi să vedem, spre exemplu, cum se 
distribuie puterea între femei şi bărbaţi de etnie, religie, 
vârstă, orientare sexuală, poziție socială diferită. 

Tot pentru deculturalizarea concepției despre 
cultură sunt şi antropologii aflați în căutarea 
fundamentelor cercetării antropologice a societății 
complexe, heterogene (vezi, de exemplu, concepția 
distributivă despre cultură a lui Ulf Hannerz, 1992, şi/ 
sau a Mariannei Gullestad, 1991, despre împărtăşirea şi 
diversitatea culturală), precum şi cei care localizează 
cultura în practică (vezi Pierre Bourdieu, 1973, 1991; 
Sherry B. Ortner, 1984). La rândul său, domeniul 
interdisciplinar cultural studies este şi el unul în cadrul 
căruia reprezentările culturale se discută în strânsă 
legătură cu politicul şi se accentuează dimensiunea 
ideologică a culturii (spre exemplu, în Robert Bocock, 
1992; Cornel West, 1994; Stuart Hall, 1997). 

Din orice direcție ne-am apropia de reînnoirea 
concepțiilor despre cultură în antropologie, putem 
conchide că, într-un final, rezultatul acestor schimbări 
este formarea unei abordări constructiviste a diversității 
culturale (privită prin procesele simbolice şi materiale, 
care o produc) şi capacitatea de a trata diferența nu 
numai ca fiind constituită între „culturi” diferite, ci şi în 
interiorul aceleiaşi culturi. Prin ideea conform căreia 
cultura se întruchipează în practica socială (nu există, 
deci, în afara celei din urmă), şi - prin dimensiunea sa 
ideologică - constituie realitatea socială (căci prin puterea 
sa de a defini sensuri „adecvate”, normalizează ordini şi 
ierarhii sociale, ascunde relaţii de putere, legitimează 
inegalităţi sociale), dizolvám şi tradiționala distincție 
dintre „cultură” şi „societate“. Depăşim deci opoziția 

dintre „culturalism” şi „sociologism”, ne apropriem de 
un mod de abordare în care cultura devine instrument al 
interogării întregii vieţi sociale, economice, politice. 
Astfel, paradoxal, prin depăşirea culturalismului (dar de 
fapt printr-o nouă concepție despre cultură) analiza 
culturală câştigă teren şi în afara antropologiei, reflectând 
asupra organizării, structurării vieții umane prin forme şi 
practici culturale. 


Diferenţa de gen şi critica feministă a opoziţiei 
dintre egalitate şi diferență 


Problematica diferenţei de gen domină câmpul 
ideatic al cărții, discuția despre aspectele teoretice, 
metodologice şi politice ale feminismului academic şi cel 
activist relevă în mai multe capitole modul în care 
feminismul introduce în producţia ştiinţifică şi conştiinţa 
publică relevanta diferenței de gen, si/ sau a diferenţei 
sexuale dintre femei şi bărbați. Introducerea noastră nu 
îşi poate propune să avanseze toate ideile pe larg 
dezbătute, de exemplu, cu ocazia reconstituirii drumului 
străbătut de paradigma feministă de la feminitate la 
diferența multiplă (capitolul 1), sau în contextul 
discuțiilor despre intersectarea identificărilor etnice şi de 
gen şi despre naționalizarea genului/ genizarea națiunii 
(capitolul IT), sau cu prilejul analizei experiențelor 
genizate şi a discursurilor producătoare de poziții subiect 

pentru femei observabile în cazul României socialiste şi 
postsocialiste (capitolul III). 

Din aceste motive, aici accentuez doar convingerea 
că tăria feminismului constă, printre altele, în capacitatea 
de a recunoaşte şi de a transcende diferenţa, de a 
deconstrui opoziția binară dintre egalitate şi diferenţă, 
precum şi de a nu privi alteritatea ca fiind diferită fata de 
„eu“, ci de a o imagina ca normalitate şi de a constientiza 
diferenţa „eului”. 

Conform Rosemariei Buikema (1995), dezvoltarea 
teoriei feministe cunoaşte trei paradigme, cea a egalității, 
a diferenţei şi a deconstructiei. Prima urmăreşte să 
elimine dezavantajele femeii, să suplinească informațiile 
despre femei, şi, atât pe plan politic, cât şi teoretic, este 
orientată către eliminarea diferențelor dintre femei şi 
bărbaţi, considerate ca fiind responsabile pentru 
constituirea inegalitatilor sociale dintre aceştia. Critica 
feministă realizată în acest spirit este una dominată de 
ideea emancipării, sau, altfel spus, de dorinţa şi scopul de 
a scoate femeia din statutul de „al doilea sex”. Se 
adresează ori modului de gândire şi practicii sexiste, care 
situează femeile ca grup în poziții subordonate, ori 
femeilor individuale, considerate a fi incapabile de a 
scăpa de feminitate, obstacol în calea realizării lor ca 
ființe autonome. Oricum ar fi, sub influența 
liberalismului, feminismul egalității nu contestă status 
quo-ul, încearcă să îmbunătățească poziția şi condiția 
femeilor în structurile existente, conform modelului 
masculin. Este clar deci că în această ipostază diferența 

dintre femei şi bărbaţi se defineşte drept opusul, ba chiar 
obstacolul egalității, şi pentru realizarea celei din urmă se 
crede a fi indicată renunțarea la prima. Astfel, menţinerea 
iluziei posibilității egalității, de fapt reproduce credința 
în superioritatea valorilor masculine, femininul 
rămânând pe poziția de „celălalt”, care cel mult poate să 
tindă să iasă din condiţia sa de alteritate negativă. 
Paradigma diferenţei sexuale, în schimb, 
reinterpretează scopurile şi mijloacele feminismului, 
convinsă fiind că până nu se demistifică falsul 
universalism masculin şi nu se face o critică a sistemului 
care favorizează valorile masculine, şansa femeilor de a 
se elibera din condiţia lor de subordonare nici măcar nu 
se poate concepe. Termenii ca vocea femeilor, experiența 
femeilor, sau, pur şi simplu, feminitatea, respectiv 
strategiile de construire a discursului feminin, a spațiilor 
numai pentru femei, şi evaluarea pozitivă a sexualității 
feminine, inclusiv a maternității, denotă, şi ele, concepția 
conform căreia egalitatea este opusul diferenței. Numai 
că în acest caz se mizează pe diferenţă şi se renunţă la 
egalitatea care suprimă diferenţa şi care, atinsă fiind, ar 
însemna transformarea femeilor în bărbaţi. Feminismul 
radical, căci el este purtătorul acestor idei, crede în 
realizarea egalității doar în spaţiile eliberate de puterea 
masculinistă şi astfel alimentează iluzia superiorității 
femininului, transformând-o în alteritate pozitivă. 
Paradoxal, feminismul deconstructivist este cel care 
ajunge să constituie un echilibru între principiul 
diferenţei şi cel al egalității, dar tot el produce şi 

cutremurul major în istoria feminismului, în urma căruia 
acesta nu mai poate supraviețui ca fiind expresia 
solidarității universale a femeilor în lupta lor împotriva 
opresiunii. El conceptualizează atât diferența sexuală, cât 
şi opoziţia dintre egalitate şi diferenţă ca o diferenţă - 
respectiv opoziţie - construită social, recunoscând, 
totodată, diversitatea experienţelor feminine şi a 
diferenţelor multiple, care contează în viața femeilor de 
etnie, vârstă, orientare sexuală etc. diferită. Analiza lui 
Joan W. Scott (1990) relevă complexitatea problemei 
rezultate din aparenta contradicţie dintre revendicarea ca 
diferenţa să nu fie relevantă în asigurarea şanselor de 
afirmare a femeilor şi cea care militează pentru 
considerarea diferenţei, adică a intereselor, nevoilor, 
caracteristicilor feminine. Ea consideră că dezbaterea 

, egalitate-versus-diferentá" este o capcană intelectuală, 
dar că, în condiţiile în care feminismul nu poate renunța 
nici la diferență şi nici la egalitate, îi rămâne să demaşte 
relaţiile de putere constituite prin presupunerea acestei 
dihotomii. Scott argumentează: apelul la egalitate 
înseamnă ignorarea diferenţelor între indivizi cu un 
anumit scop şi într-un anumit context, dar presupune 
doar ideea echivalentei, şi nu asemănarea dintre femei şi 
bărbați. Căci opusul egalității nu este diferența, ci 
inegalitatea, chiar şi mai mult, noțiunea politică a 
egalității include recunoaşterea existenţei diferențelor, 
depinde de ea, căci dacă indivizii ar fi identici, 
revendicarea egalității nu şi-ar mai avea rostul. Pe scurt, 


ELA 


dihotomia ,,egalitate-versus-diferenta” poate fi eliminata 

prin definirea egalităţii ca şi indiferența deliberată fata de 
anumite diferențe, în anumite condiții şi cu anumite 
scopuri. Realizarea acestui lucru este importantă pentru 
feminism, căci, dacă el nu poate să deconstruiască această 
opoziție binară, atunci rămâne într-o poziție imposibilă, 
nu poate evada din capcana presupunerii conform căreia, 
deoarece femeile nu pot deveni identice cu bărbații în 
toate privintele, ele nu se pot aştepta să fie egale cu ei. La 
baza gândirii alternative propuse de Scott stă ideea 
nevoii insistentei asupra diferențelor, dar nu a 
diferenţelor sexuale presupuse a fi înnăscute şi 
explicabile biologic, ci asupra diverselor diferențe 
existente atât între femei şi bărbaţi, cât şi între femei, 
respectiv bărbați. Relativizarea categoriilor „femei” şi 
„bărbaţi” trebuie să meargă mână-n mână cu 
recunoaşterea naturii contingente a strategiilor politice 
feministe. Căci, în diferite condiţii pot fi utilizate diferite 
argumente ale diferenţei, fără însă a invoca calități 
absolute pentru femei şi bărbaţi. Spre exemplu, sunt 
momente când are sens să se facă apel la maternitate 
pentru a revendica considerarea acestui rol social, dar 
sunt contexte în care maternitatea este irelevantă pentru 
comportamentul femeilor. De aceea este inoportună 
asimilarea feminitátii cu maternitatea, căci asta ar face 
imposibilă anumite opțiuni pentru femei şi ar nega 
diferenţele între ele. Insistenta asupra diferențelor trebuie 
să se bazeze pe deconstruirea, şi nu pe presupunerea 
unor categorii esentialiste, pe critica ordinii de gen 
normative şi pe articularea unei identități politice pentru 

femei care să nu reproducă stereotipiile culturale despre 
ele. Tocmai în asta stă puterea feminismului: să imagineze 
şi să realizeze strategii politice „deconstructiviste” într-o 
lume construită prin şi în opoziții binare. Căci istoria sa 
demonstrează că el a refuzat întotdeauna acceptarea 
dihotomiilor simple, a urmărit să demonstreze că 
egalitatea necesită recunoaşterea şi includerea diferenței 
şi a reuşit să reconcilieze teoriile/ strategiile pentru 
drepturi egale cu conceptele/ practicile despre şi pentru 
diferenţă (Scott, 1990: 145). 


Câmpul ideatic şi structura volumului 


Antropologia social-culturală şi studiile feministe 
sunt premisele disciplinare în cadrul şi la răscrucea 
cărora îmi propun să tratez în această carte problema 
diversității, fiind convinsă de faptul că antropologia 
feministă este lentila prin care, datorită argumentărilor 
prezentate mai sus, devin posibile privirile diferite 
asupra ei. Pornind de la reconstituirea drumului parcurs 
în aceste domenii de la pasiunea diferenței la critica ei 
(Capitolul 1), trecând apoi prin conceptualizarea 
proceselor de constituire a diferenţei care contează (în 
Capitolul IL), - în fine, în Capitolul III ,- ajung la analiza 
transformării diferenței în inegalitate în societatea 
românească. 

Primul capitol al cărții reconstituie formarea 
cadrelor disciplinare în care lucrez, relevă câteva dintre 

etapele istoriilor lor, punând până la urmă în discuţie 
specificul antropologiei feministe. După cum mulți 
analişti au observat, ,tranzitia" postsocialistá este 
caracterizată, printre altele, de răbufnirea diferenţelor şi 
diversității, atât pe plan politic (exprimându-se prin 
politicile identitare articulate în numele diferenței), cât şi 
pe plan economic (manifestând-se în constituirea şi 
creşterea vizibilă a distanței sociale între diverse 
categorii). Practicile sociale producătoare de diferente/ 
inegalităţi, conceptele culturale despre diversitate/ 
excluderea alteritatii, precum şi modalitățile prin care 
cele două dimensiuni sunt interconectate - producându- 
se si legitimându-se reciproc - pot fi analizate, prin 
excelenţă, cu mijloacele antropologiei culturale şi ale 
cercetării interdisciplinare feministe. Căci ambele au fost 
şi sunt caracterizate de pasiunea diferenţei (subiectul lor 
definindu-se în relaţie cu alteritatea), dar si de abilitatea 
de a trata critic abordările esentialiste/ exclusiviste ale 
diferenţei, precum şi de un potenţial teoretic capabil să 
integreze în propriul discurs şi practică principiile 
cercetării participative (participatory sau action research). 

Al doilea capitol atrage atenţia asupra rolului pe 
care feminismul - ca paradigmă teoretică şi mişcare 
socială - îl joacă atât în recunoaşterea identitátilor 
multiple care contează în viața personală şi publică, cât şi 
în definirea unor politici ale diferențelor multiple. Din 
nou, antropologia culturală şi teoria feministă asigură 
reperele teoretice ale discuţiei despre modul în care 
fiecare cultură elaborează şi utilizează sisteme de 

clasificare între „noi” şi „ei”, şi - prin mecanisme 
culturale/ simbolice şi procese sociale/ materiale - 
constituie identitatea şi diferenţa atât la nivelul 
discursurilor şi instituțiilor dominante, cât şi la cel al 
experienţelor personale. Se relevă cum, în diverse 
contexte istorice şi politice, trăirea vieții şi organizarea 
socială se desfăşoară, printre altele, prin mobilizarea şi 
interpelarea indivizilor si colectivitatilor prin anumite 
calități ale lor. În anumite condiții, etnicitatea devine 
diferenţa care contează, politica identității etnonationale 
domină sfera publică şi indivizii reacționează prompt 
atunci când sistemul li se adresează în calitatea lor de 
membri ai unui grup etnic. Alteori si/ sau în anumite 
perioade ale vieții personale, genul funcționează ca cea 
mai importantă marcă a diferenţei şi feminismul, 
constituent al gândirii despre şi al practicii legate de 
feminitate, devine o politică legitimă. 

Ultimul capitol al cărții îşi propune să discute 
despre modalitățile în care ordinea de gen şi ordinea 
etnică se articulează în România, punând accent 
îndeosebi pe prima. Observă că, precum se întâmplă de 
obicei, şi în contextul socialist şi postsocialist al acestei 
tari, sistemul discursiv şi institutional a oferit/ oferă (a 
impus/ impune) indivizilor un set de categorii identitare, 
prin care ei să se autodefinească si să-i definească pe 
ceilalți, precum şi o scară valorică de ierarhizare a 
acestora. Atrage atenţia însă asupra faptului că, şi în acest 
caz, performanța indivizilor este practica prin care 
puterea respectivă se realizează sau nu, şi experienţele 

genizate, precum şi alte experienţe identitare, se 
constituie între acomodarea la şi rezistenţa fata de 
regimul de gen normativ, hegemonic. De aceea, conchide 
că analiza ordinii de gen dintr-o perspectivă feministă, se 
interesează de modul în care construcțiile discursive şi 
instituționale ale genului şi experiențele subiective ale 
feminitátii şi masculinitátii se constituie reciproc. 
Considerând că acestea din urmă sunt încorporate în 
regimuri de putere şi dobândesc semnificaţii în cadrul 
unei ordini sociale şi culturale mai largi, articolele acestui 
capitol analizează aspectele simbolice şi implicațiile 
materiale ale proceselor care transformă diferenţa în 
inegalitate. Şi, nu în ultimul rând, îşi propun să discute 
despre ele atât în termenii diferențelor dintre femei şi 
bărbați, cât şi ai celor dintre femei (şi bărbați) de etnie 
diferită, precum şi în contextul diverselor politici 
identitare producătoare de poziții subiect cu care să se 
identifice. 


Identitatile şi diferențele multiple sunt o constantă a vieții 
umane, la fel cum şi exploatarea unora dintre ele ca prioritare față 
de celelalte este un mecanism universal, care structurează 
diversitatea social-culturală, utilizând identitățile ca principii ale 
includerii / excluderii şi transformând diferenţele în inegalitate. 
Discursurile şi practicile instituționale produc pozițiile subiect 
accesibile indivizilor într-un anumit loc şi timp, dar nu-şi pot 

exercita puterea fără complicitatea lor. Conştientizând aceste 
lucruri, cartea accentuează potenţialul eliberator al feminismului 
(nu numai fata de femei, ci si în raport cu toti indivizii situați în 
poziții subordonate şi dezavantajoase), abilitatea sa de a construi 
şi reprezenta subiectul autonom şi responsabil, capabil să conteste 
autoritatea regimului, să-şi exercite libertatea personală fără să fie 
marginalizat şi incriminat pentru asta, şi să-şi asume 
responsabilitatea pentru acțiunile sale. Totodată, pe lângă 
recunoaşterea faptului că azi - în contextul proceselor 
transnationale - diversitatea social-culturală continuă să fie o 
constantă preocupare pentru elitele politicilor identitare, dar şi o 
provocare a convietuirilor cotidiene, prin acest volum îmi exprim 
şi convingerea conform căreia antropologia feministă oferă cele 
mai eficiente instrumente teoretice, empirice şi critice pentru 
investigarea ei. 

Într-un cuvânt, „Diferenţa care contează” este o carte despre 
şi pentru feminism, asumând această poziție într-un context 
politic şi academic ostil, sau cel puţin rezistent feminismului. În 
condiţiile în care politicile identitare sunt dominate de 
naționalismul cuplat cu sexism şi homofobie, ea se naşte în 
speranţa existenței unei solidaritati cu femei şi bărbați de etnii, 
orientări sexuale şi profesii diferite, bazată, printre altele, pe 
convingerea că, parafrazând-o pe Virginia Woolf, 


... lumea întreagă este căminul lor 3. 


3 Virginia Woolf: Three Guineas, 1938, reprint London: Penguin, 1978 

I 
PASIUNEA SI CRITICA DIFERENTEI 
CADRE DISCIPLINARE 

Antropologia social-culturală şi studiile feministe sunt 
cadrele disciplinare în care îmi propun să discut în această 
carte despre problema diversității şi diferenței, să reflectez (în 
capitolul II) asupra conceptelor utilizabile în abordarea lor 
teoretică, şi să prezint (în capitolul III) studii de caz despre 
transformarea diferenței în inegalitate în societatea 
românească. Primul capitol al cărții reconstituie formarea 
acestor cadre, relevă câteva dintre etapele istoriei lor, punând 
până la urmă în discuție specificul antropologiei feministe. 
După cum multi analişti au observat, ,,tranzitia” postsocialistă 
este caracterizată, printre altele, de răbufnirea diferențelor şi 
diversității, atât pe plan politic (exprimându-se prin politicile 
identitare articulate în numele diferenței), cât şi pe plan 
economic (manifestând-se în constituirea şi creşterea vizibilă a 
distanței sociale între diverse categorii). Practicile sociale 
producătoare de diferente/ inegalităţi, conceptele culturale 
despre  diversitate/ excluderea — alteritütii, precum și 
modalitățile, prin care cele două dimensiuni sunt 
interconectate — producându-se şi legitimându-se reciproc — pot 
fi analizate, prin excelență, cu mijloacele antropologiei 

culturale şi a cercetării interdisciplinare feministe. Căci ambele 
au fost şi sunt caracterizate de pasiunea explicită fata de 
diferență (subiectul lor definindu-se în relaţie cu alteritatea), 
dar si de abilitatea de a trata critic abordările esentialiste/ 
exclusiviste ale diferenței, precum şi de un potențial teoretic 
capabil să integreze în propriul discurs şi practică principiile 
cercetării participative (participatory sau action research). 


Primul articol al capitolului trasează liniile de dezvoltare 
ale feminismului ca paradigmă teoretică, prin reconstituirea 
sensurilor a trei dintre conceptele sale de bază: experiența 
femeilor, experiențe genizate, diferența multiplă. Urmăreşte 
modalitățile prin care, în această „disciplină, se realizează 
critica perspectivei universalizatoare, insensibila la gen şi 
constituirea/ legitimizarea unui nou teritoriu epistemologic, 
definit prin asumarea conştiinţei de gen (gender-awareness) 
atât pe plan teoretic şi metodologic, cât şi pe planul eticii şi 
politicii cunoaşterii. 

Al doilea studiu reconstituie etapele întâlnirilor dintre 
antropologie şi feminism atât în termenii principalelor lor 
concepte, cât şi în cei ai modului în care - în explicația 
statutului femeilor — au înțeles să echilibreze între privirea 
universalista şi  particularistă. Antropologia femeilor, 
antropologia genului şi antropologia feministă sunt tratate pe 
rând, dar şi ca un proces al dezbaterilor între ele, cu mențiunea 
că ultima se poate regăsi în celelalte două paradigme, dar are 
anumite caracteristici, de exemplu reflectia asupra relației 
dilematice dintre antropologie şi feminism, care o deosebesc de 

ele. În fine, se discută de ce şi cum antropologia feministă este 
alteritatea antropologiei mainstream. 


În totalitatea lui, capitolul argumentează în favoarea 
expertizei teoretice şi metodologice a antropologiei culturale, a 
studiilor feministe şi în particular a antropologiei feministe în 
domeniul diversității social-culturale. De asemenea, el 
accentuează potențialul critic al acestora față de abordările 
esentialiste ale diferenței, care, pe lângă faptul că stau sub 
fascinația revendicării dreptului de a fi diferit, nu recunosc 
alteritatile interioare,  excluzându-le prin mecanisme 
asemănătoare celor, care, la un alt nivel, le contestă acest drept. 

DE LA FEMINITATE, PRIN GEN, SPRE 
DIFERENTA MULTIPLĂ 


În acest articol îmi propun o reconstituire sumară a 
cadrelor conceptuale şi metodologice ale cercetării 
feministe într-o manieră personală. După cum bine se 
ştie, în teoria feministă, critica paradigmei dominante a 
întotdeauna mdand-n mână. Critica perspectivei 
universaliste, gen-neutre (gender-neutral) si/ sau 
insensibile la gen (gender-blind) - precum şi la toate 
punctele de vedere particulare ce se considerau a fi un 
impediment în calea obiectivității şi neutralității 
ştiinţifice -, chiar dacă a însemnat şi demascarea 
masculinismului aflat în spatele universalismului fals, în 
sine n-a fost suficientă pentru clădirea noului edificiu. Ea 
trebuia dublată de constituirea şi legitimarea unei noi 
cunoașteri, realizate din punctul de vedere al experienței 
şi poziției femeilor şi/ sau din punctul de vedere al 

constituirii identitatilor şi relaţiilor de gen, ambele legate 
de putere, pe scurt, de asumarea a tot ceea ce rezultă din 
conştiinţa de gen (gender-awareness). Acest ultim scop 
presupunea nu numai introducerea unor noi teme fata de 
cele consacrate ale cunoaşterii ştiinţifice şi legitimarea 
metodelor calitative si/ sau  multidisciplinare de 
cercetare, ci şi transfigurarea conceptelor teoretice 
existente şi elaborarea unor epistemologii proprii. 

În cele ce urmează voi trata într-un prim pas 
probleme ce tin de definirea „cercetării feministe”, 
ocupându-mă ulterior de trei dintre conceptele de bază 
ale teoriei feministe (experiența femeilor, experiență 
genizată, diferență multiplă), situându-le în trei 
paradigme diferite ale acesteia si ilustrându-le cu 
principii de bază renumite. 


Cunosterea situată, responsabilă şi dedicată justiției 
sociale 


De-a lungul istoriei sale relativ scurte, dar cu o 
producţie ştiinţifică cu atât mai spectaculoasă, studiile 
feministe s-au situat întotdeauna la răscrucea dintre 
discursul intra şi discursul interdisciplinar. Produs al 
modernității - al paradigmei care caută să legitimeze 
cunoaşterea ştiinţifică universală, obiectivă şi neutră -, 
acest teritoriu a devenit una dintre cele mai importante 
resurse ale regândirii (depăşirii) acestei paradigme în 
interiorul fiecărei discipline, dar şi o punte prin care se 

realizează transcenderea frontierelor între discipline. 
Corpusul ştiinţific definit prin acest termen include atât 
producţiile din cadrul diverselor discipline (psihologia 
feministă, antropologia feministă etc. având la rândul său 
ca puncte de reper premisele disciplinei proprii şi 
limbajul comun, dar multiplu, al feminismului), cât şi 
reflectiile despre aspectele teoretice, metodologice si 
epistemologice ale discursului feminist (considerentele 
teoriei feministe alimentándu-se si din reflectiile 
feministe din domeniile monodisciplinare ale 
cunoaşterii). 

De-a lungul dezvoltării sale, feminismul a cunoscut 
diverse puncte de vedere şi în raport cu definirea 
cercetării feministe în termenii teoriei, metodologiei şi 
epistemologiei sociale. Miza dezbaterii este, până la 
urmă, evidențierea vieții femeilor într-un context în care 
universalismul academic s-a dovedit a fi printre altele, o 
naturalizare a perspectivei masculine, precum şi 
recunoaşterea cunoştinţelor produse prin analiza 
feministă drept cunoştinţe valide, ştiinţifice şi 
responsabile. Dacă unii consideră că cercetarea feministă 
se asociază cu metodele calitative de cercetare, care pot să 
aducă la iveală experienţe şi sensuri trăite de către femei, 
alții apreciază utilizarea metodelor multiple, prin care 
fenomenul identitátilor şi relațiilor de gen (ca aspecte ale 
tuturor fenomenelor, dar şi ca relații de putere de sine 
stătătoare) poate fi analizat în complexitatea sa. Mulţi 
sunt de acord că datele statistice pot atrage atenția asupra 
problemelor sociale din perspectiva femeilor ca probleme 

ce au relevanţă dincolo şi dincoace de condiţia şi statutul 
femeilor in societate, iar investigațiile calitative 
contribuie la înțelegerea în adâncime şi în detaliu a 
experienţelor trăite din perspectiva actorilor sociali 
investigati. Utilizarea metodelor multiple de cercetare a 
condus la recunoaşterea faptului că, deoarece nu se poate 
susține ideea unor metode feministe distincte, cercetarea 
feministă se deosebeşte de alte tipuri de cercetare din alte 
perspective. S-a analizat chestiunea existenței unei 
metodologii feministe, nivel la care, dincolo de metodele 
utilizate, se pune problema practicii de cercetare (înainte 
de toate a relațiilor de putere între cercetătorii 
investigati), a formulării întrebărilor şi a criteriilor de 
evaluare a rezultatelor şi, mai ales, a implicatiilor etice si 
politice ale cercetării. În aceşti termeni există un consens 
asupra faptului că specificul abordării feministe constă în 
considerarea semnificației genului în diviziunea muncii 
şi în producerea inegalitátilor sociale, precum şi in 
elaborarea unor teorii şi politici sensibile la gen. 
Feministele sunt de acord că acestei abordări îi este 
caracteristică utilizarea unor practici de cercetare bazate 
pe constituirea dialogului între „subiect” şi „obiect”, pe 
recunoaşterea implicării personale a cercetătorului şi pe 
considerarea genului nu numai ca obiect de cercetare, dar 
şi ca o dimensiune internă a întregului demers analitic. 
Totuşi, deoarece ín cadrul feminismului există 
numeroase perspective şi poziţii teoretice cu privire, de 
exemplu, la analiza relațiilor de putere între femei şi 
bărbați si/ sau la considerarea diferenţelor între femei şi 

a conceptualizárii identitátilor multiple, nu se poate vorbi 
despre o singurá metodologie specificá feminismului. 
Rămâne de văzut dacă la nivelul epistemologiei se poate 
identifica sau nu particularitatea ei distinctă, adică dacă 
feminismul are sau nu o viziune unică despre producerea 
şi legitimitatea cunoaşterii produse de el. Feminismul 
empirist, feminismul perspectivist (standpoint) şi cel 
postmodern identifica diverse surse ale acestei 
legitimitáti, de aceea, si prin această dimensiune, 
feminismul există ca o multitudine de perspective în 
continuă dezbatere, ca o paradigmă dinamică care 
recunoaşte caracterul contextual, situat social, al 
producţiei ştiinţifice şi are o contribuție majoră la critica 
modelului traditional al stiintificitátii^. 

Studiile feministe - care nu se epuizează în 
investigațiile despre femei efectuate de către femei - sunt 
studii multidisciplinare bazate pe analiza empirică, 
teoretică si critică a realitatilor socio-umane, privite, 
desigur, din punctul de vedere al genizării acestora”, şi 


^ Vezi în Sandra Harding, 1987; J. McCarl Nielsen, 1990; Liz Stanley, 
(1993), 1997; Judith Grant, 1993; Mary Maynard and June Purvis, 
1995. 

5 Genizarea realității socio-umane este, pe de o parte, un proces 
cultural prin care se definesc diferențele de gen (inclusiv 
caracteristicile celor care se clasifică drept persoane de un anumit 
sex), iar pe de altă parte, un proces social care - împreună cu alti 
factori - (auto)localizeazá indivizi de diferite sexe în anumite poziții 
sociale, excluzându-le de la anumite resurse materiale şi simbolice pe 
baza unor criterii de gen, respectiv pe baza unor (pre)judecati despre 

prin prisma constituirii diferenţelor şi a regimurilor de 
putere, care afectează femeile şi bărbaţii în virtutea 
rolurilor/ pozițiilor prescrise lor într-o societate sau alta. 
Utilizând metode multiple de cercetare, abordează relația 
dintre construcțiile sociale ale feminitatii şi masculinitatii, 
ca domenii ale puterii simbolice şi materiale, 
caracterizate prin inegalităţi produse social, dar 
naturalizate/ ascunse prin ,explicatii" ce uzeazá de 
„esenţa diferențelor biologice”. Perspectiva feministă se 
dedică deconstruirii sexismului, regimului patriarhal şi 
formelor inerente ale discriminării pe bază de sex, şi 
vizualizează poziţiile subiect subordonate, marginale, 
adeseori mute. 

Studiile feministe implică adoptarea unei poziții 
critice şi autocritice fata de relațiile de putere intrinsece in 
practicile sociale şi discursive’, care funcționează atât la 
nivelul realitátilor abordate, cât si în însuşi actul 
cunoaşterii, între femei şi bărbați de etnii, poziţii sociale, 
vârste diferite. Implicit, această perspectivă este deschisă 
către abordarea deosebirilor şi similitudinilor între femei 
şi bărbaţi, a relaţiilor de putere între femei diferite, a 
interconectării structurilor de putere de clasă, genizate şi 
etnicizate. 


abilitatea şi posibilitatea indivizilor văzuţi prin genul lor, mai precis 
prin imaginile hegemonice despre acesta. 

é Teresa de Lauretis (1986) defineşte chiar studiile feministe drept 
studii critice. 

Practicarea studiilor de gen dintr-o perspectivă 
feministă înseamnă, mai departe, considerarea relațiilor 
de gen ca aspecte ale diferentierii şi stratificării sociale, 
dar şi ca relaţii de putere de sine stătătoare. Se adresează 
diferenţei de gen ca şi unui proces care structurează 
ordinea si inegalitátile sociale. Dar, pe de altă parte, 
considerá si modalitátile prin care ordinea socialá 
produce/ reproduce regimul de gen, intersectatá, la 
rándul ei, cu alte ierarhii si sisteme de putere. 


Experiența femeilor sau „The personal is political" 


Principiul „the personal is political” initial a fost unul 
din motivele de bază ale feminismului radical al anilor 
1960. Ca moment, acesta se suprapune cu începuturile 
cunoaşterii feministe, care, orientat şi de dorința de a 
dovedi caracterul ştiinţific al noului domeniu, s-a dedicat 
realizării cercetărilor empirice despre condiția femeilor. 
Termenul prin care, în acest context, teoria feministă şi-a 
propus să valideze cunoştinţele produse, a fost cel de 
experiența femeilor. Ulterior, în clasificările paradigmelor 
feministe, această abordare actor-centrică a fost definită 
ca orientare umanistă. În cele ce urmează, voi discuta trei 
sensuri ale principiului în cauză, dar, desigur, în 
desluşirea lor nu rămân doar în cadrele paradigmei 
respective - căci, de fapt, nu-mi propun descrierea 
acesteia -, ci, mai ales în cazul ultimei interpretări, voi 

trece in universul ideatic al feminismului post- 
structuralist. 

Principiul nostru reflectă în primul rând 
convingerea, conform căreia problemele femeilor ce tin 
de domeniul privat al vieții umane nu sunt doar 
experiențe personale şi întâmplări individuale. Din 
contră, ele trebuie conştientizate ca fiind probleme 
comune, împărtăşite de toate femeile, ale căror soluții nu 
pot fi găsite fără o conştiinţă publică care să le definească 
ca atare şi fără implicarea instrumentelor politice în acest 
efort. În treacăt fie spus, feminismul radical a militat 
tocmai în acest sens, şi-a propus să reevalueze tot ceea ce 
traditional era considerat a fi „feminin”. Şi nu numai in 
raport cu regimul în care valorile, rolurile, caracteristicele 
masculine sunt considerate a fi normă, ci şi în raport cu 
viziunea feminismului liberal, conform căreia feminitatea 
este un obstacol în scoaterea femeii de pe poziţia de „al 
doilea sex” şi în promovarea ei, pe baza meritului, în 
toate sferele vieții publice. Ceea ce, pentru liberalism, 
tinea de sfera sfântă a  privatului, maternitatea, 
sexualitatea, avortul, violenta domestică, dar si 
fenomenele publice aferente, precum pornografia şi 
prostituția, au fost redefinite de principiul „the personal is 
political” tocmai cu scopul de a tematiza în public şi în 
cunoaşterea ştiinţifică „subiecte feminine", care, toate, 
din diverse motive au fost ţinute sub tăcere şi /sau au 
fost considerate irelevante pentru discursul public şi 
ştiinţific. 

În al doilea rând, acest principiu relevă că relațiile 
sociale ce tin de instituţiile private (familia, sexualitatea, 
maternitatea, etc.) sunt şi ele relaţii de putere, pe de o 
parte de sine stătătoare, iar pe de altă parte integrate în 
structurile de putere mai largi ale societăţii (ordinea de 
gen patriarhală intra- şi extra-familiară reproducându-se 
reciproc). Din această recunoaştere rezultă şi redefinirea 
„politicului”, acesta identificându-se de acum încolo nu 
numai cu instituțiile, comportamentele, discursurile 
politice în sensul tradițional al cuvântului, ci cu toate 
acele aspecte ale tuturor fenomenelor, care implică relaţii 
de putere, poziționare (positioning), definire (naming), 
recunoaştere (recognition). Astfel, relația dintre femei şi 
bărbați în viata de cuplu şi/ sau in viata sexuală, de 
exemplu, nu se mai tratează ca una în care diferenţele se 
completează oarecum  „normal”, printr-o armonie 
,naturalá", rezultând într-un echilibru de la sine înțeles. 
Ea începe să fie privită ca un domeniu al puterii, care 
funcționează ca atare într-un dublu sens: ca abilitatea de 
a defini/ construi ceva în sens pozitiv, dar şi de a 
domina/ subordona sau, altfel spus, de a transforma 
diferenţa în inegalitate. 

Principiul în cauză mai surprinde şi faptul că 
discursurile, instituţiile, practicile politice/ publice 
construiesc personalul/ intimitatea, precum produc, în 
general, subiectul uman în multiplele sale ipostaze. 
Maternitatea, sexualitatea, violența domestică etc. nu se 
mai consideră a fi domenii unde individul se bucură de 
libertatea  neîngrădită de a se manifesta. Se 

conştientizează că, toate instituţiile publice, printre altele 
şi politicile sociale, impun anumite concepții si 
comportamente considerate a fi normale în materie de 
maternitate, sexualitate etc. definesc cadrele 
,normalitátii" şi pedepsesc strategiile ,deviante". După 
cum se conştientizează şi faptul că însuşi politicul 
(dominat de interesele masculine) este responsabil pentru 
crearea distinctiei dintre privat şi public, delegând 
femeile în prima şi bărbaţii în a doua sferă, valorizându- 
le şi ierarhizându-le diferit, transformând, din nou, 
diferenţa în inegalitate. Legat de acest sens al principiului 
„the personal is political” trebuie să amintim si 
recunoaşterea faptului că feminismul, ca mişcare socială 
şi politică identitară, constituie şi el ceea ce se cheamă 
subiectul feminin şi/ sau anumite concepții şi practici 
legate de identitățile şi relațiile de gen. Astfel, feminismul 
nu este, desigur, o continuare a ,feminitátii naturale" 
(aşa ceva neexistând în afara construcțiilor social- 
culturale), ci este o opțiune politică ce produce la rândul 
ei „subiectul feminist”. Ca atare, el luptă pentru 
definirea, poziționarea şi recunoaşterea sa în orice 
ipostaze şi condiţii în care diferența între femei şi bărbaţi 
şi / sau între femei diferite se transformă în inegalitate si 
inegalitatea constituită social se naturalizează. 

Producerea experienţelor genizate sau „One is not born, 
but made a woman” 


Aşa cum am procedat şi în cazul primului principiu 
discutat şi de această dată îmi permit să reconstitui 
sensurile sale scotándu-l oarecum din contextul său 
inițial (acesta fiind, după cum bine se ştie, feminismul 
liberal al lui Simone de Beauvoir). Această strategie îmi 
permite să tratez universul ideatic feminist, dintr-o altă 
direcție decât cea prezentată în paragraful de mai sus, şi 
anume pe linia conceptului de gen şi a perspectivei de 
gen (Rosi Braidotti, 1994). De altfel, cea din urmă se 
înserează în câmpul ideatic poststructuralist, precum se 
poate observa din primele dintre cele două abordări ale 
termenului de gen. Cea de a treia interpretare însă, ne 
introduce deja în paradigma pe care Henrietta L. Moore o 
numeşte post-poststructuralistă (Moore, 1994: 58). 

Conform celui mai tradițional înţeles al termenului 
de gen (gender), acesta denotă caracterul social al 
identității feminine, al masculinăţii, al hetero- si 
homosexualității, precum şi al relațiilor dintre acestea. 
Biologia (sexul) nu este destin, cu toate că este baza 
naturală pe care se clădeşte cultura (genul): femeia nu se 
naşte femeie, ci devine femeie - afirmă această concepție 
-, considerând că trăsăturile feminine, valorile ce li se 
atribuie, precum şi pozițiile sociale considerate a fi 
accesibile lor se dobândesc, se internalizează şi se ocupă 
de către indivizi în procesul de socializare. În această 
acceptiune gender-ul înseamnă identitate de gen şi relaţii 

între genuri, perspectiva de gen în raport cu analiza 
anumitor fenomene sociale constând, în acest context, în 
analiza  modalitátilor prin care aceste fenomene 
contribuie la construirea femininitátii, masculinitátii, 
orientării sexuale, precum şi a relaţiilor dintre ele. 
Categoria de gender surprinde însă şi un alt nivel al 
realității, cel care adeseori se desemnează şi prin termenii 
de „ordine de gen” (R.W. Connell, 1995), „structură de 
gen”, „sistem de gen”. Acest sens este, totuşi, foarte 
strâns legat de prima acceptiune. Căci ambele exprimă 
faptul că atât identitățile cât şi relațiile de gen şi 
sexualitatea se formează/ mentin/ contestă prin relaţii 
de putere, cultura (modurile de gândire, stilurile de viata, 
normele de comportament, valorile, şi, în general, 
sensurile atribuite, de exemplu, feminitatii) producându- 
se prin politic (deoarece definirea a ceea ce este bun, 
important, frumos etc. se realizează în relaţie cu ceea ce 
este considerat a fi rău, neimportant, urât, etc., implicând, 
în acelaşi moment, şi privilegierea unuia dintre termenii 
opozitiilor binare în detrimentul celuilalt). Însă această a 
doua interpretare a termenului de gen aduce la suprafață 
într-un mod şi mai explicit legătura dintre identitate şi 
putere, cultură şi politică. Consideră că genul este, de 
fapt, un sistem de putere: pe de o parte un sistem 
ideologic (Monique Wittig, 1973), iar pe de altă parte un 
sistem de relaţii de putere (Gayle Rubin, 1975), 
simbolicul/ culturalul (setul de sensuri atribuite, de 
exemplu, feminitátii) fiind în strânsă legătură cu condiția 
materială (cu pozițiile sociale accesibile femeilor). Sau, 

într-o altă ordine de idei, utilizează termenul de gen 
pentru a desemna un sistem de reprezentare şi clasificare 
cu implicații materiale (Katherine Woodward, 1997), 
constând, de fapt, dintr-o serie de mecanisme încorporate 
în instituții, care marchează diferența şi constituie o 
ordine hegemonicá in care unul dintre termenii 
comparati,  „diferitul”, se localizează în poziții 
subordonate. Cele două acceptiuni diferă si în modul în 
care tratează relația dintre sex şi gen. În timp ce prima 
consideră că sexul (diferența biologică între mascul şi 
femelă) este un dat natural, pe care se clădeşte genul 
(diferenţa culturală dintre masculinitate şi feminitate), a 
doua inversează oarecum relația dintre cele două. Mai 
precis, afirmă că ordinea de gen (gender) nu produce 
numai identitățile şi relațiile de gen, ci şi sexul şi 
sexualitatea, care, nici ele nu aparțin de domeniul 
naturalului pur. În fine, în această acceptiune, 
perspectiva de gen îşi propune să analizeze modalitățile 
prin care ordinea de gen patriarhală şi heterosexistă 
institutionalizeazá şi normalizeazá un sistem în care 
ocupanții rolurilor masculine si heterosexuale sunt 
privilegiați. Şi, în acelaşi timp, recunoaşte că feminismele, 
inclusiv cele lesbiene, la rândul lor îşi propun tocmai 
constituirea unui altfel de regim de gen. Cum anume să 
fie însă acesta, cum să se regăsească în el echilibrul dintre 
principiul egalităţii şi cel al diferenţei - iată încă un set de 
probleme, asupra căruia nu voi stărui în acest studiu, 
limitându-mă în acest punct la semnalarea faptului că 
aceasta este una dintre zonele cele mai fierbinţi prin care 

ni se relevă diversitatea feminismului şi controversele, 
dezbaterile sale interioare. 

Nu este nevoie, desigur, să stăruim prea mult 
asupra ideilor de mai sus, pentru a descoperi că teoriile 
despre gen elaborate în manierele prezentate sunt parte 
integrantă a paradigmei poststructuraliste. Ca atare, 
printre altele, ele se ciocnesc de întrebarea: care este 
relația dintre indivizii cu o anumită identitate de gen, 
orientare sexuală şi dintre ordinea de gen, impusă/ 
perpetuată de către instituții, şi discursuri. Dacă ordinea 
de gen prescrie într-un mod autoritar tot ceea ce este 
imaginabil în materie de gândire şi comportament legat 
de feminitate, masculinitate, sexualitate şi îi pedepseşte 
(incriminează, transformă în subiect medical, 
ilegitimeazá, sau chiar - în contexte extreme - extermină) 
pe cei cu comportamente non-normative, se mai poate 
vorbi despre existența unui subiect feminin şi/ sau 
sexual activ (agency)? Pentru teoretizarea relației dintre 
individ si structură socială, pentru identificarea 
autonomiei, dar si a responsabilitátii individului, care 
astfel nu mai este pur si simplu victima sistemului in care 
trăieşte, pentru înțelegerea posibilității schimbării şi în 
acest domeniu al vieții, teoria feministă utilizează, de 
exemplu, conceptul de performanță de gen (gender 
performance) (Judith Butler, 1991). Dar, tot pentru acest 
scop, mai putem folosi şi termenul de experiență 
genizată, care denotă faptul că, de exemplu, feminitatea 
este trăită ca experiență personală şi, dincolo de a fi 
construită prin discursuri sociale şi politice şi de a fi 

produsă/ reprodusă prin instituții sociale, se constituie şi 
în practica de zi cu zi a femeilor. Căci identitatea de gen 
dobândeşte semnificaţii individuale prin experienţele 
cotidiene trăite, proces care comportă atât valenţele 
acomodării la aşteptările sociale şi reproducerea 
normelor cu privire la „normalitate”, cât şi rezistență la 
ele şi schimbarea lentă a consensului asupra a ceea ce se 
consideră a fi ,natural' (Enikó Magyari-Vincze, 2001b: 
11). Oricum ar fi, este clar cá acolo unde feminismul este 
prezent în viața publică - oferind, printre altele, 
alternative față de ordinea de gen patriarhală - sau în 
contexte sociale în care mişcarea gay şi lesbiană este 
suficient de puternică şi recunoscută pentru a legitima 
orientările sexuale non-normative, individului îi este mai 
uşor să opteze pentru o ordine de gen alternativă fata de 
cea hegemonică. De fapt, însuşi feminismul dovedeşte că 
este posibilă schimbarea celei din urmă, precum este 
posibilă şi constituirea discursivă şi socială a unui subiect 
activ (agency), capabil să impună şi să practice alte 
aranjamente de gen şi sexuale decât cele naturalizate de 
către ordinea fata de care rezistă. 


Experienţa identificării multiple sau ,,Differences are 
within us” 
Manifestările ce tin de cel de al doilea val al 


feminismului, dar mai ales de depăşirea acestora, au 
conştientizat limitele feminismului occidental de sorginte 

modernă, care - preocupată fiind de construirea unei 
solidaritati de unde să-şi alimenteze puterea legitimă - se 
articula in numele unui  particularism universal. 
Presupunea existența unor experiențe feminine 
universale si revendica transformarea hegemoniei 
patriarhale în numele tuturor femeilor. Odată cu 
articularea în viața publică a mai multor voci mute până 
atunci (de exemplu a femeilor de culoare, a femeilor 
lesbiene şi/ sau a femeilor din „lumea a treia”), s-a 
petrecut şi fragmentarea politicii identitare feministe”. 
Sau, altfel spus, au fost conştientizate diferențele dintre 
femei, faptul că feminismul alb, heterosexual şi 
occidental a produs o anumită gândire şi practică legată 
de diferența care contează, definind-o ca fiind diferența 
sexuală dintre femei şi bărbați. Diversificarea pe plan 
politic s-a tradus şi în limbajul teoriei feministe, aceasta 
însă, la rândul ei, fiind şi sub impactul schimbărilor 
petrecute în cunoaşterea ştiinţifică despre identitate, 
diferenţă şi relații de putere. 

Oricum s-ar fi combinat influențele venite dinspre 
mişcarea socială cu cele resimtite pe plan teoretic, cert 
este că în foarte multe cazuri contribuția cea mai 
importantă a teoriei feministe la dezvoltarea diverselor 
discipline a început să se considere a fi abilitatea ei de a 
aborda diferența şi identificarea multiplă, respectiv 


7 Nu putem uita, desigur, din această serie nici feminismul de stat de 
tip socialist, nici feminismele care se articulează în condiţiile 
postcomunismului. 

legătura dintre diferitele diferențe. Henrietta L. Moore 
(1994), de exemplu, mergând pe urmele Teresei de 
Lauretis (1986) în formularea afirmației din subtitlul 
acestui paragraf, este convinsă că aportul antropologiei 
feministe, atât față de antropologia culturală (disciplina 
caracterizată ea însăşi printr-o pasiune pentru diferență), 
cât şi față de teoria feministă constă tocmai în acest lucru. 

Discutând despre chestiunea producerii experienţei 
de gen şi a sexualității la răscrucea dintre practicile 
discursive şi trăirile personale, ne întrebam mai sus cum 
se poate conceptualiza practica de (auto)reprezentare a 
subiectului activ (agency) în condiţiile în care individul 
este (pre)definit de ordinea de gen hegemonică drept 
femeie sau bărbat, heterosexual sau homosexual. Sau, 
altfel spus, cum se poate depăşi poststructuralismul 
pentru a înţelege activismul individului. Concepţia 
Henriettei Moore ne dă repere în acest sens, accentuând 
că practicile discursive sunt cele care produc diferite 
poziţii subiect, dintre care, cu unele, unii indivizi se 
identifică, iar alţii nu, sau unii se identifică doar într-o 
anumită măsură, ori se identifică într-un anumit moment 
al vieţii lor, pentru a nu le considera relevante in alte 
momente etc. Subiectul uman este, de fapt, un teritoriu al 
multiplelor subiectivitáti, dintre care, in principiu, unele 
pot intra in contradictie cu altele. Recunoscánd acest 
lucru, post-poststructuralismul poate să surprindă 
procesul prin care indivizii constituie autoreprezentarea 
lor ca subiecti (sensul lor de „eu”), identificându-se de-a 
lungul vieţii lor cu multiple, contradictorii poziții subiect, 

şi nu cu o poziţie subiect singulară (Moore, 1994: 55). Pe 
linia acestui argument se înscrie unul dintre sensurile 
principiului tratat în acest paragraf: diferențele dintre 
indivizi, cele etnice, de gen, sexuale etc., chiar dacă se 
definesc de către practicile dominante ale societății ca şi 
diferenţe care contează, devin diferenţe trăite, cu sens, în 
măsura care se inserează în experiențe individuale. 
Astfel, diferențele din exterior (cele dintre pozițiile 
subiect prescrise) se transfigurează în diferenţe interioare 
(subiectivitáti trăite). În acest proces individul acționează 
ca un subiect activ (agency), în atitudinea sa combinându- 
se mai întotdeauna atât elemente de complicitate cu, cât 
şi elemente de rezistență fata de normele prescrise 
identității sale de către ordinea hegemonică. 

Identificările multiple, adică procesele prin care o 
persoană se identifică cu diverse poziții subiect 
disponibile într-un anumit moment în mediul său - care, 
la rândul lor, dau prioritate, după caz, etnicitatii, genului 
sau sexualității sale -, atunci când sunt experimentate in 
sensuri personale, sunt trăite în întrepătrunderea lor. De 
exemplu, experienţa femeii rome, căsătorite, cu copii, de 
vârstă mijlocie, cu opt clase, casnică etc., nu este nici o 
experiență total fragmentată, dar nici una total unitară; 
precum nu este nici una care s-o facă absolut diferită de 
femeile de altă etnie, dar cu aceleaşi alte caracteristici, şi 
nici absolut similară cu alte femei rome, dar, de exemplu, 
necăsătorite, cu studii superioare etc. Această experienţă, 
de fapt, comportă în sine un set de diferențe care, în 
ansamblu, structurează drumul vieții sale, dar în asa fel, 

încât în unele momente şi puncte ale acestuia, unele 
diferenţe contează mai mult decât altele, în timp ce, până 
la urmă, toate se asamblează într-o poveste a continuității 
şi unicitátii. 

A treia semnificație a principiului „the differences are 
within us” extrapolează ideea conform căreia diferența 
este localizată în interior, de la nivelul individului la cel 
al societății. Şi asta nu numai în sensul că, de exemplu, 
într-o „comunitate națională” şi/ sau într-un stat național 
se regăsesc diferenţe între indivizi/ cetățeni de gen şi 
orientare sexuală diferită (experiența apartenenţei lor la 
acea „comunitate” fiind trăită diferit datorită pozițiilor, 
rolurilor, drepturilor, obligațiilor lor). Ci şi în accepțiunea 
conform căreia, de pildă, şi ordinea de gen dinăuntrul 
unei societăți este diversă, şi că, femeilor individuale şi 
bărbaților individuali le sunt accesibile o varietate de 
tipuri de feminitáti si  masculinități produse de 
discursurile competitive, dintre care în unele vor să 
„investească” iar în altele nu (astfel încât, de exemplu, 
pot să opteze pentru un anumit model de feminitate într- 
un anumit moment al vieţii lor, iar pentru altul într-un alt 
moment). Această ,investitie", desigur, nu înseamnă 
doar alegerea rațională a identificării cu anumite poziții 
subiect avantajoase din punct de vedere social şi 
economic - dintre care unele sunt dominante, iar altele 
non-normative. Ea se realizează şi prin intermediul 
dorinței si fanteziilor individului despre persoana care 
doreşte să devină datorită satisfactiilor emoționale pe 

care această imagine de sine le generează în interacțiunea 
cu ceilalți (Moore, 1994: 63-66). 


Perplexitatile feminismului şi depăşirea lor 


Istoria feminismului - ca formă de activism politic 
şi/ sau paradigmă academică - nu a fost şi nu este un 
teren al dezvoltărilor neproblematice şi al semnificatiilor 
întru totul împărtăşite de toti adepții, toate adeptele sale. 
Dimpotrivă, a fost/ este modelată ca o zonă a disputelor 
şi dezbaterilor purtate dincolo de granițele de culoare, de 
cele etnice, de clasă şi de cele regionale privitoare la cum 
să se înțeleagă diferenţele dintre bărbaţi şi femei, şi dintre 
femei, dar şi privitoare la interconectarea mecanismelor 
de oprimare sexuală cu alte regimuri ale puterii. 

Mai recent, o nouă controversă pare să se dezvolte 
între cercetătorii occidentali si cei răsăriteniă, şi ea 
lărgeşte lista subiectelor  indecise din cadrul 
feminismului, care includea deja dispute în jurul 
intelesurilor acestuia conferite de liberali, marxisti, 
radicali, femeile de culoare, lesbiene, si/ sau feministele 
„lumii a treia”. În principal, problema definirii condiției 
feminine şi a experiențelor feminine în diferite contexte 
sociale şi politice este aici în discuţie şi, în completare, 
chestiunea referitoare la cine reprezintă pe cine şi în 


8 Aceasta este tratată de exemplu în M. Marody, 1993, M. M. Ferree, 
1995, Susan Gal, 1997, Jitina Siklova, 1997. 

numele căror idealuri modelează distanța dintre 
diferitele feministe. 

Acestea sunt, de fapt, câteva dintre perplexitátile 
generale cu care feminismul ca politică identitară s-a 
confruntat şi care ar putea fi plasate în contextul unui 
fenomen mai amplu: paradoxurile şi limitele politicii 
identitare ca politică reprezentationalá. De regulă, prin 
utilizarea ,,identitatii” ca mijloc şi scop al politicii, aceasta 
se bazează pe asumptia că există un subiect unificat si 
solidar în interior (un grup etnic, o clasă sau un gen) care 
se delimitează odată pentru totdeauna şi în mod absolut 
de celelalte subiecte (presupuse a fi omogene şi ele). 
Politica identitară reprezentată în numele unui grup 
particular, se autolegitimează în numele acestei identități, 
dar, paralel cu asta, o şi constituie. Mai mult decât atât, 
făcând apel la autoritatea  „colectivității”, impune 
solidaritatea şi lipsa criticismului interior ca o normă 
superioară, mai ales în condiţiile în care ordinea socială 
dominantă în numele unui fals universalism nu 
recunoaşte diferențele şi dreptul la diferență. 

Fiind conştienţi de aceasta, şi mai ales în cazurile 
când feminismul doreşte să funcționeze diferit fata de 
alte tipuri de politici identitare (ca naționalismul), este 
util să pomenim opiniile critice ale lui Judith Butler 
(1992) cu privire la nevoia de criticism în privința 
procesului care produce şi destabilizeazá categoriile 
identitare. Autoarea menționează că subiectul 
feminismului - „femeia” - trebuie să fie deconstruit, dar 
şi utilizat ca un teritoriu unde semnificații neanticipate 

pot apărea. Si este important să se țină seama că 
întemeierea normativă a definirii a ce anume ar fi potrivit 
să fie inclus în descrierea a ceea ce ar trebui să fie femeile, 
întotdeauna implică şi producerea unui nou domeniu al 
întrecerii politice. Totuşi, adaugă ea, asta nu înseamnă să 
sustii că nu există temei (pentru a afirma ceva - n. a.), ci 
mai curând că, oriunde ar exista unul, acolo va exista şi o 
contestare. 

Travaliul feminismului ca politică identitara 
constituie o identitate socială şi, ca atare, ea este un act de 
putere fiindcă - precum spune Stuart Hall (1996) în 
legătură cu politicile identitare in general -, în timp ce se 
afirmă pe sine, exclude ceva şi stabileşte o ierarhie între 
cei doi poli rezultanti. Ca atare, feminismul este o politica 
a denumirii, de definire a comunității imaginate a 
femeilor, ca subiecți împărtăşind anumite trăsături şi un 
sens al apartenenţei pe baza experiențelor comune. Mai 
mult, este o politică a repozitionarii femeilor în interiorul 
ordinelor de gen existente care, naturalizând inegalitatile 
produse social, le localizează într-un statut subordonat. 
Si - în sfârşit, dar nu in cele din urmă -, este o politică a 
recunoaşterii, care tinteste - pe de o parte - să facă 
,íemeile" recunoscute în mod public aşa cum sunt ele 
definite si pozitionate chiar prin acest efort. Pe de altá 
parte, dar in principal intr-un mod implicit, el cautá sá 
legitimeze asumarea dreptului de a reprezenta „adecvat” 
interesele „femeilor” ca subiecți sociali ai discursului şi 
practicii feministe. Prin bătăliile sale asupra denumirii, 

poziționării şi recunoaşterii”, feminismul construieşte de 
fapt o poziție de subiect contrahegemonică, căreia se 
presupune că femeile individuale îi sunt ataşate. Luat ca 
atare, el este întotdeauna modelat şi de practicile prin 
care discursul dominant plasează femeile în anumite 
poziţii, iar acestea sunt mecanismele în contextul cărora 
feminismul îşi defineşte argumentele şi formele de 
acțiune şi îşi dobândeşte semnificația. De aceea, nu ne 
miră ce s-a întâmplat în condițiile prăbuşirii 
socialismului. Şansele oricărui feminism care ar putea 
apărea sunt diferite de formele de activism dezvoltate ca 
răspuns la oprimarea femeilor în societățile capitaliste $i/ 
sau postindustriale. 

Cu toate acestea, este util să ne întrebăm cum a 
reuşit feminismul să găsească soluții pentru propriile sale 
crize identitare. Rosi Braidotti (1994) vede acest efort ca 
pe o tranziție de la politicile identitare la o politică a 
poziționării, folosind noțiunea Adriennei Rich (politics of 
location), care accentua importanța constientizárii şi 
explicitării poziției din care se vorbeşte/ acționează, atât 
din punctul de vedere al condiţiilor materiale, cât şi din 
punctul de vedere al tipului de feminism asumat. Unele 
autoare - ca Susan Hekman (1994) - se gândesc să 
definească o politică identitară fără identitate care, fiind 
centrată în jurul unor țeluri pragmatice, nu imbrátiseazá 


? În contextul analizei relației dintre politicile etnice româneşti şi 
maghiare din România, tratez această relație în Enikó Magyari- 
Vincze, 1997a. 

o identitate fixată ca o preconditie a acțiunii politice, ci - 
ca o politică a nonidentitátii - defineşte politicul in 
termenii acțiunii politice pragmatice. Altele - ca Susan 
Bickford (1996) - vorbesc despre o nouă politică 
identitară, capabilă să reprezinte identitățile multiple şi 
fragmentate ale femeilor, recunoscând diferenţele lor 
interne şi dreptul lor de a crea şi asuma noi identități din 
mixtura de posibilități disponibile pentru ele în situația 
lor sociala/ discursivă, care ies din tiparele identitatilor 
tradiționale. 

Se pare că reflectând la relația dintre feminism şi 
subiectul ei s-a format un consens în jurul necesității de a 
descrie subiectul feminismului nu ca pe „Femeia“ 
definită printr-un set de trăsături biologice şi/ sau 
culturale, ci ca pe o poziţie politică a colectivului social 
ale cărui membre sunt unite prin relațiile lor cu obiectele 
materiale şi situaţia lor specifică şi care intră în reţele de 
solidaritate de diferite feluri pentru a rezolva probleme 
pragmatice. Putem conchide, în fine, acest demers cu 
ideea Henriettei Moore (1988) conform căreia, „pentru a 
afirma o solidaritate bazată pe similitudinile dintre femei, 
nu este necesar să se afirme că toate femeile sunt, sau 
trebuie să fie, la fel”. 


Gândindu-ne la ce fel de limbaj ar putea să 
folosească feminismul in contextul postsocialist din 
România şi în ce fel de politică ar putea să se angajeze, 
ideile prezentate mai sus apar ca necesarmente utile. Nu 
este vorba despre preluarea lor automatică, desigur, ci 

despre concluziile care se pot trage în contextul propriu 
nouă din multiplele probleme şi soluţii ale feminismelor 
din alte locuri. De pildă, este evident necesar să situăm 
acest limbaj şi această politică în termenii chestiunilor 
sociale pe care diferitele femei le experimentează în 
România de astăzi, de la violența sexuală şi domestică, 
prin dezavantajarea economică şi reprezentarea politică 
modestă, până la suprasexualizarea imaginilor mediatice, 
sau la persistenta homofobiei si la lipsa studiilor 
feministe în mediile academice. Precum, aici şi acum, este 
oportună si rezistența feminismului la rasism şi 
naționalism (şi până la urmă la o politică identitară 
esentialista), şi contribuţia sa la întemeierea unor 
solidaritáti temporale dincolo de granițele etnice şi de 
gen. Asta, printre altele şi datorită recunoaşterii faptului 
că „problemele femeilor” nu sunt numai ale femeilor sau, 
la un moment dat, nu sunt ale tuturor femeilor, dar pot 
mobiliza activisme transetnice şi transsexuale de diferite 
feluri în jurul unor chestiuni strategice comune. 

ALTERITATILE ANTROPOLOGIEI FEMINISTE 


Antropologia social-culturală este, prin excelenţă, 
disciplina diversității culturale, descoperite şi 
interpretate prin lunga călătorie efectuată de acasă spre 
locurile străine, de la familiar la exotic, de la obişnuit la 
alteritate şi înapoi. Întâlnirile dintre „eu” şi „celălalt”, 
mediate nu numai prin discursul ştiinţific, ci şi prin cel 
politic al colonialismului si/ sau al multiculturalismului, 
dar desfăşurate, desigur, prin relaţiile concrete dintre 
cercetători si cei cercetaţi, au produs un instrumentar 
teoretic, metodologic şi etic/ politic specializat pe 
diferența culturală. Pe de altă parte, pornind de la 
conştientizarea diferenței sexuale şi de gen, precum şi a 
rolului jucat de aceasta în structurarea identitátilor, 
poziţiilor şi relaţiilor sociale, feminismul academic s-a 
dezvoltat şi el ca o expertiză a diversităţii. În critica 
masculinismului, preocuparea cu alteritatea a însemnat 

pentru el transformarea femeilor din ,celálalt" in „unu 


58 


şi deconspirarea proceselor, care - prin ceea ce se 
numeşte othering - ele au fost definite în raport cu 
bărbaţii drept categorii cărora le lipseşte ceva. În 
gândirea dihotomica a feminismului - de care, asemenea 
oricărui produs al modernității occidentale nici el n-a 
scăpat -, datorită eforturilor de a reevalua femeia ca 
diferență, bărbații si/ sau masculinitatea au fost 
transformați în alteritate. Mai târziu însă feminismul a 
descoperit alteritatea în interiorul său, adăugând la setul 
sáu de strategii de a trata diferitul şi practicile/ 
atitudinile față de cealaltă femeie, celălalt feminism. 
Introducerea volumului nostru a tratat în detaliu 
modalitățile in care antropologia şi feminismul au 
elaborat diferite concepţii despre tipurile de diferență 
considerate a fi relevante de către ele, ajungând să facă 
critica propriilor lor presupozitii inițiale, dar să le şi 
depăşească printr-o nouă înțelegere a rolului culturii în 
viata socială şi a relaţiei dintre egalitate şi diferenţă. În 
aceste condiţii, antropologiei feministe i-a rămas „doar” 
să constituie legături dintre teoria antropologică a 
diferenţei culturale şi teoria feministă a diferenţei de gen, 
să aducă argumente, întrebări şi idei noi feminismului 
dinspre antropologie şi invers. Dar, desigur, ei îi revine şi 
rolul să perfecționeze cercetarea empirică transculturală 
axată pe subiectul său central, să identifice vocile 
multiple dincolo şi dincoace de granița dintre culturi, dar 
să şi clădească punti între ele, să descopere şi să 
împuternicească femeile ca  alteritáti ale alteritátii 
culturale. Într-un cuvânt, să devină un (nou) domeniu 


59 


prestigios al studiului diversității social-culturale, 
caracterizat, printre altele, printr-o sensibilitate sporită 
fata de alteritati şi conştientizarea permanentă a cauzelor 
şi consecințelor culturale şi materiale ale mecanismelor 
de othering. Dar, desigur, precum voi arată în studiul de 
față, această muncă nu înseamnă doar mediere, ci şi 
constituirea unei practici discursive noi, generate şi 
existente pe graniță, saturate cu dileme şi contradicții 
interne proprii, definite şi dezbătute de către cei convinşi 
de potențialul teoretic, metodologic gi critic al 
antropologiei feministe. 

Primul articol din acest capitol a arătat că studiile 
feministe se situează la răscrucea dintre discursul intra şi 
discursul interdisciplinar, astfel încât trebuie să fie 
capabile să integreze, spre exemplu, atât producţiile 
realizate prin cercetarea antropologică, cât şi rezultatele 
teoriei feministe. La rândul ei, în cazul nostru, 
antropologia feministă are puncte de reper în 
antropologie şi în discursul multiplu al feminismului, dar 
până la urmă ajunge să dezvolte propriile convingeri 
despre temele abordate şi dimensiunea politică a 
cercetării. 

Asemenea procesului desfăşurat şi în alte discipline, 
introducerea perspectivei feministe în antropologia 
culturală a cunoscut diverse faze, de-a lungul cărora 
cercetările antropologice au contribuit în măsuri şi 
modalități diferite la dezvoltarea gândirii feministe 
despre diferența dintre femei şi bărbați, despre relaţiile 
de gen, precum şi despre diferenţele multiple. În cele ce 


60 


urmează, voi prezenta câteva dintre principalele 
concepte şi dezbateri din cadrul a ceea ce se cheamă 
antropologia femeilor, antropologia genului şi 
antropologia feministă, exemplificându-le cu nişte citate 
expresive. Trebuie să mentionez în avans că antropologia 
feministă se poate regăsi în celelalte două paradigme, dar 
are anumite caracteristici, de exemplu cele legate de 
reflectia asupra relației dilematice dintre antropologie şi 
feminism, care trebuie tratate oarecum separat. 


Antropologia femeilor sau „the secondary status of 
woman in society is a pan-cultural fact ... yet the specific 
cultural conceptions ... of woman are extraordinarily 
diverse” 


Relaţia dintre antropologie şi feminism nu s-a 
desfăşurat întotdeauna ca o relație dilematică sau, mai 
bine spus, s-a transformat într-o problemă abia atunci, 
când - în cadrele conceptuale ale postmodernismului - 
autoreflectia critică a devenit parte organică a discursului 
antropologic şi feminist. 

În anii 1970 antropologele dedicate integrării 
perspectivei femeilor în disciplina lor au fost preocupate 
să pună la dispoziţia teoriei feministe despre 
subordonarea universală a femeilor argumente colectate 
prin cercetările antropologice transculturale. S-ar putea 
spune că antropologia femeilor a fost o paradigmă în care 

discursul antropologic s-a situat înăuntrul celui feminist 
şi a preluat angajamentul politic al feminismului. 


Sherry B. Ortner (1974), spre exemplu, căreia ii 
aparține citatul din titlul acestui paragraf, îşi propune să 
facă o analiză culturală a relațiilor asimetrice dintre femei 
şi bărbați, mai precis să identifice logica acelui mod de 
gândire care situează femeile în poziții subordonate şi 
legitimează ordinea astfel constituită. Totuşi, antropologa 
americană nu rămâne în cadrele analizei culturaliste, căci 
face legătura dintre procesele ideologice, simbolice care 
facilitează acest lucru şi mecanismele sociale-structurale 
exclusiviste din punctul de vedere al femeilor. Conform 
opiniei sale, în centrul dimensiunii simbolice a 
subordonării femeilor în toate culturile stă asimilarea lor 
cu natura, şi/ sau convingerea că ele sunt mai apropriate 
naturii, în timp ce culturalul - definit ca fiind superior 
naturii, căci include şi procesele de dominare/ 
transformare a celei din urmă -, este domeniu masculin. 
Capacitatea reproductivă a femeilor, rolul lor în creşterea 
copiilor, cantitatea de timp dedicată procreării rasei 
umane, presupusele lor caracteristici psihice (sensibilitatea, 
irationalitatea, simţul practic, subiectivitatea etc.) situează 
femeile în aproprierea naturii şi, ca atare, „explică” de ce au 
ele valoare socială redusă față de bărbaţi. Mai bine zis, 
ideologia patriarhală presupune acest lucru față de care 
antropologia femeilor trebuie să dovedească că 
dihotomia dintre femei şi bărbaţi şi dintre natură şi 
cultură, precum şi asimilarea femeilor cu natura şi a 

bărbaților cu cultura este o construcție culturală, şi că, de 
fapt, nu substratul biologic, ci instituţiile sociale reproduc 
situarea femeilor în poziţii subordonate. Din analiza sa, 
Ortner trage concluzia referitoare la nevoia de a schimba 
atât concepțiile culturale, cát şi practicile instituționale 
legate de feminitate şi femei, pentru a genera ordinea 
socială şi culturală, în care potenţialul uman este deschis 
în aceeaşi măsură femeilor şi bărbaţilor. 

Vorbind despre asimetria sexuală ca despre o 
caracteristică a societății umane în toate ipostazele sale, 
Michelle Zimbalist Rosaldo (1974) plasează acest 
fenomen într-un mecanism universal. Fiecare societate 
elaborează anumite concepții despre sexe şi despre 
diferența între ele (anumite însuşiri, comportamente, 
responsabilități fiind asociate cu femeile, iar altele cu 
bărbaţii) şi, în acelaşi timp, le evaluează diferit şi le 
ierarhizează în defavoarea femeilor (astfel încât însuşirile 
etc. asociate cu masculinitatea dobândesc autoritate şi 
importanţă). Scopul antropologiei femeilor trebuie să fie 
tocmai analiza expresiei culturale a asimetriei astfel 
produse, dar şi a cauzelor sale culturale. Rosaldo 
consideră că dihotomia dintre sfera domestică şi cea 
publică nu determină această asimetrie, ci, în calitatea ei 
de construcție culturală, o acompaniază şi legitimează. 
Relaţia asimetrică dintre femei şi bărbați se constituie, de 
fapt, datorită modului în care femeile se definesc prin 
orientarea lor domestică (presupusă a fi continuarea 
,naturalá" a rolului lor jucat în reproducere) şi felului în 
care, mai apoi, pe baza acestei orientări presupus 

naturale sunt excluse din domeniul public. Astfel, analiza 
lui Rosaldo o completează pe cea a lui Ortner, cele două 
dihotomii, cea dintre natură/ cultură şi cea dintre 
domestic/ public fiind, de fapt, manifestări ale aceloraşi 
practici culturale de reproducere a inegalitátilor. În fine, 
ambele autoare consideră: asimetria sexuală nu exclude 
că şi femeile pot avea putere, dar cu siguranţă face ca 
puterea feminină să fie tratată cel putin cu ambivalentá, 
fiind chiar, în unele cazuri, asimilată cu forțele 
periculoase, poluante, dezordonate ale naturii. 

Analizând specificul antropologiei femeilor, 
Henrietta L. Moore (1988) consideră că recunoaşterea 
naturii părtinitoare a antropologiei în raport cu 
perspectiva părtinitoare masculinistă (male bias) este, de 
fapt, un caz special al conştientizării etnocentrismului 
inerent teoriei antropologice. Dar, desigur, acceptă că 
rezultatele ce decurg din prima nu se pot realiza doar 
prin critica discursului antropologic euro- şi etnocentric. 
Căci ele aduc în lumină specificul experienței femeilor, 
focalizează atenţia asupra diferenței sexuale dintre femei 
şi bărbaţi, atât prin faptul că tratează aspecte ale vieții 
sociale din perspectiva femeilor, introduc femeile şi tot 
ceea ce ține de feminitate printre subiectele cercetării 
antropologice, cât şi datorită modului în care relevă 
implicaţiile genului cercetătorului. Femeile trebuie tratate 
înainte de toate ca femei, pentru că diferența sexuală 
dintre femei şi bărbați este cea mai importantă diferență 
din punctul de vedere al femeilor, afirmă această 

paradigmă, devenind astfel una dintre resursele teoretice 
ale feminismului celui de al doilea val. 


Antropologia genului sau „how are the biological facts 
of sex differences interconnected with gender categories 
cross-culturally” 


Dupa Penelope Harvey (1998) putem afirma, ca 
antropologia genului doreşte să se detaşeze de premisele 
politice ale feminismului, fiind paradigma în care 
discursul antropologic utilizează conceptul de gen într- 
un sens analitic, descriptiv, renunțând la miza politică a 
reprezentării femeilor drept o categorie socială aflată în 
poziție subordonată în toate culturile, timpurile istorice şi 
contextele sociale. Mai precis, această abordare a 
proceselor sociale şi culturale, prin care se constituie 
diferenţele între femei şi bărbaţi nu se interesează de 
originile şi consecinţele politice ale acestor diferențe. Ca 
atare, antropologia genului se situează mai degrabă în 
afara discursului feminist, dar fără să se preocupe de 
analiza critică a acestuia. 

Conform lui Sandra Morgen (1989), în antropologie 
termenul de gender nu este utilizat doar ca o categorie 
analitică, care surpinde concepțiile culturale şi practicile 
sociale ce tin de relațiile dintre femei şi bărbaţi. Pe lângă 
recunoaşterea faptului că genul (construcțiile feminitatii 
şi masculinitatii, precum şi relaţiile de putere între sexe) 
structurează societatea şi drumurile de viata individuale, 

se conştientizează nevoia ca genul astfel înțeles să se 
situeze într-un anumit context istoric, să fie privit ca ceva 
structurat de ordinea socială şi culturală mai largă. 
Presupunerea antropologiei femeilor, conform căreia 
subordonarea a tot ceea ce tine de feminitate ar fi o 
caracteristică universală a societății umane, nu se mai 
poate susține, consideră antropologia genului, şi în acest 
sens susține că existența anumitor concepții şi practici 
legate de gen necesită la rândul lui explicații sociale. 
Perspectiva marxistă le caută pe cele din urmă prin 
analiza impactului, pe care societatea capitalistă o are 
asupra diviziunii sexuale a muncii în familie şi în 
instituții extra-familiale, iar analiza culturală depistează 
producţia simbolică a genului, sensurile, semnificațiile 
asociate cu feminitatea şi masculinitatea în diverse 
contexte sociale. Genul este considerat a fi, deci, aspect al 
stratificării sociale, al dominației şi al puterii (simbolice şi 
materiale), dar şi dimensiune a identitátilor, una dintre 
mărcile fundamentale ale diferenței. Ca atare, analiza lui 
trebuie să fie integrată în toate investigațiile sociale, căci 
toate fenomenele sociale au valențe genizate (impact şi 
semnificații diferite asupra şi pentru femei şi bărbaţi), 
după cum mai toate fenomenele reproduc anumite 
concepții despre identitățile şi relațiile de gen „normale”. 

Dar depăşirea antropologiei femeilor nu este atât de 
simplă. Asta şi datorită modului, în care ea a tratat 
principiul asimetriei sexuale, căci acesta s-a încadrat în 
efortul antropologic general de a combina descoperirea 
umanului universal cu identificarea particularismelor 

culturale. Criticii acestei abordări au făcut uz de ipoteza 
societăților egalitariste, presupus existente înainte de 
„contaminarea” lor cu capitalismul, în care munca 
feminină, evaluată la fel de pozitiv ca şi cea masculină, ar 
fi completat activitățile bărbaților, fără să localizeze 
femeile în poziții subordonate. Dar, cum observă Louise 
Lamphere (1987), este extrem de dificil, chiar imposibil 
de dedus cum anume s-a constituit aceasta 
„complementaritate” şi ce însemna ea pentru femeile 
irocheze din secolul al XVI-lea, sau pentru femeile 
Navajo în secolul al XVIII-lea, deoarece „datele” despre 
aceste societăți ne parvin prin scriitura bărbaţilor 
occidentali, călători, militari sau misionari. Totuşi, 
depăşirea fazei în care relaţiile de inegalitate se explicau 
prin descrierea constituirii dihotomiilor natură/ cultură 
şi domestic/ public, este un pas important în 
antropologia feministă, după cum şi în antropologie în 
general, este importantă schimbarea viziunii despre 
cultură. Depăşirea abordării statice, structuraliste (care 
credea că analiza alteritatii culturale în sine este posibilă), 
spre convingerea că întâlnirea dintre culturi şi toate 
consecințele sale trebuie de fapt luate în considerare în 
analiza antropologică, are un impact important şi asupra 
antropologiei feministe. Atrage atenția asupra nevoii de a 
interoga condiția şi statutul femeilor şi a regimurilor de 
gen la răscrucea dintre local şi global şi, până la urmă, 
produce în conştiinţa feministă sensibilitatea fata de ceea 
ce se întâmplă în punctele şi momentele de întâlnire 
dintre feministele ocidentale şi femeile „altor culturi”. 

Unele analize din domeniul antropologiei genului 
nu se limitează doar la contestarea caracterului universal 
al subordonării femeilor, ci atrag atenţia asupra faptului 
că, în unele situații, asimetria puterii se rebalansează în 
defavoarea bărbaţilor. Marianne Gullestad (1993), spre 
exemplu, introducând în discuţia despre relațiile de gen 
şi diferențele de clasă, observă cum în societatea 
norvegiană contemporană, în timp ce în familiile 
aparținând clasei muncitoare diviziunea sexuală a muncii 
domestice este teren al negocierilor deschise atât 
femeilor, cât şi bărbaţilor, în familiile clasei de mijloc 
acest lucru este mai puternic impregnat de modelul 
tradițional. Privind fenomenul prin practicile culturale 
ale decorării căminului, le analizează pe cele din urmă ca 
un microcosmos care întruchipează concepții culturale 
despre propria identitate de gen şi cea de clasă, precum şi 
despre diferenţele de gen şi cele dintre clase. Acest 
paralelism îi permite, în final, să afirme că în atitudinile 
clasei de mijloc fata de clasa muncitoare (surprinse prin 
opiniile despre cum anume ne decorăm „noi” casa față 
de „ei”) se pot identifica reflexe asemănătoare modului în 
care bărbații tratează femeile. „Ei”, adică muncitorii, sunt 
priviți ca victime ale societății de consum sau mai precis 
drept consumatorii pasivi ai obiectelor gata făcute, puse 
la dispoziția lor de către sistem, iar cei care aparțin 
categoriei „noi” sunt considerați indivizi cu gusturi 
sofisticate şi capacități creative. Dihotomia dintre activ/ 
pasiv este, deci, pusă în mişcare în relația dintre „noi” 
(clasa de mijloc) si „ei” (clasa muncitoare), dar ea 

structurează şi concepția despre „normalitatea“ 
masculină şi alteritatea feminină. 

Unul dintre punctele problematice ale teoriei gender, 
regăsit şi în antropologia genului, este construirea şi 
explicarea distinctiei dintre sex şi gen pe baza distinctiei 
dintre natură şi cultură şi, implicit, presupunerea că sexul 
(diferența biologică între mascul şi femelă) este datul 
natural, pe care se clădeşte genul (diferența culturală 
dintre masculinitate şi feminitate). Precum am arătat în 
celălalt articol al capitolului I, de-a lungul istoriei teoriei 
feministe, această poziție se reconsideră, afirmându-se că 
ordinea de gen nu produce numai identitățile şi relațiile 
de gen, ci şi sexul şi sexualitatea. Astfel, nici cele din 
urmă nu se mai tratează ca aparţinând de domeniul 
naturalului nemediat de discursuri şi instituții sociale, ci 
ca nişte constructe definite, evaluate, apreciate prin 
mijlocirea concepțiilor culturale despre „normalitatea” de 
gen. 

Recunoscând acest lucru, Verena Stolcke, autoarea 
citatutui din titlul paragrafului de fata, completează 
argumentele de mai sus prin întrebarea referitoare la 
cauza pentru care, în unele contexte social-politice, 
anumite relații sociale sunt conceptualizate în termeni 
naturali. Ea este convinsă că antropologia genului trebuie 
să analizeze modalităţile, în care faptele „naturale“, 
presupus biologice, cum ar fi sexul şi rasa, se 
interpenetrează cu semnificații „culturale” şi relații socio- 
economice sau, altfel spus, cum se intersectează clasa, 

rasa şi sexul în structurarea relaţiilor de gen (Stolcke, 
1993: 22). 


Antropologia feministă sau „feminist anthropology 
makes a difference to anthropology and feminism in 
understanding differences differently” 


Adineaori spuneam, că antropologia genului se 
situează oarecum în afara discursului feminist, deoarece 
renunță la miza politică a celei din urmă. Însă, dacă 
privim lucrurile dintr-un unghi diferit, precum face 
Henrietta L. Moore, parafrazată în subtitlul de mai sus, 
putem conchide că, de fapt, antropologia genului poate fi 
practicată si într-o manieră feministă. Descrierea 
antropologiei femeilor şi a antropologiei genului în 
paragrafele anterioare ne ajută, printre altele, să tragem 
concluzia cá o antropologie este feministă dacă 
abordează conditia/ statutul femeilor si/ sau identitățile 
şi relațiile de gen, precum şi procesele sociale şi culturale, 
materiale şi simbolice producătoare de relații asimetrice, 
din punctul de vedere al ocupantelor pozițiilor subiect 
subordonate, marginale şi dezavantajate. În plus, ea 
devine feministă în măsura în care conştientizează acest 
lucru şi reflectă asupra propriei condiţii. După detaşarea 
antropologiei genului de feminism, recuperarea şi 
reintegrarea celui din urmă prin şi în discursul 
antropologic nu se face, desigur, în varianta mariajului 
dintre antropologie si feminism cunoscut din 
antropologia femeilor. După cum observă şi Penelope 

Harvey (199%), noua antropologie feministă este 
preocupată de proiectul deconstructivist - care implica 
recunoaşterea diferențelor dintre femei şi realitățile 
identificării multiple -, şi nu se limitează la presupunerea 
că puterea stă la baza transformării diferenţei in 
inegalitate, ci urmăreşte să explice cum anume 
funcționează puterea materială şi simbolică atât în 
relaţiile dintre femei şi bărbaţi, cât şi în relațiile dintre 
femei. 

Care sunt considerentele teoretice şi metodologice 
majore ale acestui proiect, şi cum se tratează relația dintre 
antropologie şi feminism - iată cele două direcţii în care 
ne continuăm travaliul prin alteritátile antropologiei 
feministe. 

Vorbind despre natura genizată a etnografiei, adică 
despre implicațiile pe care le are genul cercetătorului 
asupra muncii de teren antropologice, în speță asupra 
observaţiei participative, trebuie să recunoaştem că 
problemele ce tin de ea s-au pus în discuţie deja şi in 
cadrul antropologiei femeilor. În acest spirit, Peggy 
Golde (1970) vorbeşte despre faptul că, sexul - sau, altfel 
spus, identitatea de gen încorporată a analistului -, este 
un element constitutiv al terenului. Influenteazá 
modalitățile, prin care cercetátorul/ cercetătoarea poate 
participa în viata comunității observate şi rolurile pe care 
le poate asuma în interiorul acesteia şi, totodată, este un 
fapt la care localnicii reacționează într-un anumit fel, 
astfel încât, în sine, oferă şansa de a descifra concepțiile 
despre feminitate şi masculinitate relevante acolo. 

Această idee este, de fapt, constanta antropologiei 
feministe în raport cu problemele muncii de teren, 
precum este şi convingerea că nu există nici o perspectivă 
negenizată, nici în antropologie, nici în alte discipline, ci 
doar puterea disciplinară de a declara una dintre 
perspective ca fiind cea neutră, universală. Etnografia 
feministă însă, pentru existența căreia argumentează 
Diana Bell (1993), nu se epuizează în recunoaşterea 
acestui fapt. Ea este şi o critică implicită la adresa 
masculinitátii domeniului, surprins, in acest caz, in 
distribuirea resurselor materiale între cercetători bărbaţi 
şi femei, şi la condiția femeii soție de antropolog sau la 
cea a antropologei mamă-singură pe teren. Dar, desigur, 
înainte de toate este un instrument de întărire pentru 
femei, căci validează perspectiva femeilor atât în alegerea 
temei, cât şi în modul său de abordare. 

Potenţialul teoretic al antropologiei feministe a fost 
deja, într-un fel, accentuat în această carte, spre exemplu, 
în discuţia despre diferenţele care sunt in noi (differences 
are within us) din primul articol al capitolului I, asupra 
căreia nu revenim aici. Formularea aceasta, mai precis 
descrierea modului în care diferențele constituite în 
exterior de către discursuri şi instituții sociale devin 
diferenţe interioare prin trăirea lor, îi aparține atât de 
mult citatei Henrietta Moore. Tot ea consideră cá 
antropologia feministă aduce o contribuţie importantă la 
teoria subiectului activ (agency) prin accentuarea celor 
două practici ale individului față de structurile puterii în 
care este plasat, şi anume complicitatea şi rezistența. În 

acest context, identitatea de gen poate fi conceptualizată 
în dubla sa ipostază, ca o realitate constituită de către 
instituții şi discursuri dominante, dar şi ca o experiență 
trăită prin sensuri personale (Moore, 1994: 49). Astfel, 
subiectul genizat se formulează la răscrucea dintre 
reprezentarea socială a identității de gen şi construcţia ei 
subiectivă, marja de libertate în alegerea unor opțiuni 
non-normative depinzând de gradul în care societatea 
permite inovaţia, disensiunea şi schimbarea. Mai mult 
decât atât, teoria feministă a identității de gen 
demonstrează că pozițiile subiect multiple (prescrise ca 
,normale" la un moment dat), adeseori contradictorii si 
conflictuale, se integrează într-o experienţă a continuității 
şi unicitatii tocmai prin abilitatea indivizilor de a acționa 
şi de a se percepe ca fiind unul şi acelaşi în diferite 
momente ale vieții lor şi/ sau în diverse contexte ale 
aceleiaşi etape. Pentru a-i dovedi multiplele valențe, 
Henrietta Moore (1988) defineşte contribuția 
antropologiei feministe atât la antropologia social- 
culturală, cât şi la feminism. În ceea ce priveşte prima 
relație, ea accentuează că antropologia feministă pune 
sub semnul întrebării primordialitatea acordată diferenţei 
culturale în antropologie, recunoscând că diversele forme 
ale diferenței (rasiale, de clasă, de gen etc.) sunt 
întotdeauna experimentate, construite şi mediate unele 
prin altele, chiar dacă, în anumite condiţii social-istorice, 
anumite diferente sunt definite ca prioritare fata de 
celelalte. În raport cu feminismul, utilitatea antropologiei 
feministe constă în abilitatea ei de a produce date despre 

diferenţele dintre femei şi despre modul în care 
diviziunea sexuală a muncii se desfăşoară în diverse 
societăți. Dar, în afară de asta, datorită deconstruirii 
categoriei sociologice de ,femeie” si reconstituirii 
solidarităţii în jurul diferenței multiple, antropologia 
feministă are şi contribuţii politice la feminism, în 
particular la conştientizarea faptului că pentru a defini 
solidaritatea bazată pe experiențele diferitelor femei nu 
este nevoie de presupunerea similitudinii lor. Într-un 
cuvânt, nevoia de antropologie feministă se va menține 
până când aceasta va avea capacitatea să aducă o 
diferenţă în abordarea diferenţei. 

Acest optimism nu este însă împărtăşit întru totul în 
antropologie, unii considerând că atitudinile 
antropologiei si feminismului fata de alteritate sunt 
opuse, nu pot fi reconciliate şi antropologia feministă este 
într-o situație imposibilă tocmai pentru că se naşte din 
relația neplăcută,  stánjenitoare (awkward) dintre 
antropologie şi feminism. Marylin Strathern (1987) îşi 
bazează argumentele în acest sens pe analiza modului în 
care, în feminism, eul feminin este constituit prin 
diferența şi opoziţia sa fata de alteritatea masculină, in 
timp ce în antropologie, în cadrul întâlnirii dintre culturi, 
se tinde spre recunoaşterea colaborării dintre „eu” şi 
„celălalt”. Pentru a descrie această paralelă, analista 
noastră trebuie să facă anumite asocieri neexplicitate, şi 
anume asocierea feminismului cu varianta radicală a 
feminismului, si a antropologiei cu paradigma 
postmodernistă; o tehnică ce este, desigur, nedreaptă fata 

de alte tipuri de feminisme (de exemplu cel 
poststructuralist) şi favorizează antropologia în general 
(uitând de faptul că varianta sa obiectivistă a presupus o 
graniță tranşantă între antropolog şi ceilalți). Oricum ar 
fi, este clar că ea nu doreşte să trateze problema 
constituirii celuilalt (othering) în termenii diferențelor 
multiple. Căci, dacă ar face acest lucru, ar trebui să 
recunoască faptul că, optând pentru o anumită identitate 
politică, subiectul feminist este produs nu numai față de 
alteritatea masculină, ci şi față de alteritatea altor tipuri 
de „euri” feminine, şi tinde tot mai mult să constituie 
coaliții între diferite femei, dar şi între femei şi bărbaţi. Pe 
de altă parte ar putea să conştientizeze că datorită 
faptului că munca de teren nu este doar o întâlnire între 
culturi, ci şi una între diverse concepţii despre ordinea de 
gen (experienţa cercetătorului şi alteritatea celui cercetat 
fiind structurată (si) de identitatea lor de gen 
încorporată), dihotomia eu - celălalt al antropologiei este 
şi ea genizată. De asemenea, „alteritatea” antropologiei 
nu este universală, ci se diferențiază în funcție de gen: în 
acest sens, femeile pot fi abordate ca alteritate a alteritatii 
față de care antropologia feministă îşi asumă rolul de a-i 
conferi forță (de a vorbi despre ea, de a-i face auzită 
vocea, de a schimba ceva în poziţia ei). Într-un cuvânt, 
dacă cineva consideră procesul de constituire a alteritátii 
în termenii diferențelor multiple, atunci îşi dă seama că 
paralela simplistă făcută de Strathern nu se mai poate 
susține. În acest proces, atât feminismul, cât şi 
antropologia recurg, atât la strategia aproprierii celuilalt, 

cât şi la cea a detaşării de el, şi ambele definesc atât 
propriul eu, cât şi alteritatea ca subiecte genizate 
determinate social şi cultural. 


Spre o altă antropologie sau „If there is a single 
thing, a common land that all of us are seeking, it is 
an anthropology without exiles” 


Antropologia feministă este o alteritate față de 
antropologia mainstream, poziţie în care ajunge atât 
datorită autodefinirii sale, cât şi a felului în care este 
tratată de cea din urmă. Deci în cazul ei dorinţa de a privi 
diferit lumea se completează cu scopul de a vedea însăşi 
antropologia prin alti ochi, ne spune Ruth Behar (1995), 
autoarea citatului din subtitlul de mai sus. Ea este co- 
editoarea volumului ,,Women Writing Culture”, o carte a 
celor exilați chiar şi din „Writing Culture”, care a promis, 
dar n-a realizat, decolonizarea relaţiilor de putere 
inerente reprezentării celuilalt. Acest volum editat de 
James Clifford şi George Marcus (1986), operă clasică a 
etnografiei experimentale, cu tot postmodernismul şi 
spiritul ei critic, a rămas opac la contribuţiile feministe 
aduse la critica antropologiei tradiționale şi la reînnoirea 
scriiturii antropologice. De aici nevoia introducerii 
explicite a femeilor în discuţia despre reprezentare, 
discurs şi putere, centru şi marginalitate, dominanta si 
exil în disciplina proprie. Dar „Women Writing Culture” se 
raportează şi la „This Bridge Called My Back”, o altă operă 
programatică a anilor 1980, o critică adresată 

feminismului femeilor albe, de clasă mijlocie, generată 
prin lentila feministelor de culoare americane Cherrie 
Moraga şi Gloria Anzaldua. Antropologia fără exil, deci, 
pe care cartea noastră o doreşte împreună cu multi alții, 
înseamnă, printre altele, deschiderea antropologiei 
mainstream spre antropologia feministă şi a 
feminismului dominant spre feminismele marginale. 
Replica „Women Writing Culture” este cu atât mai 
motivată, cu cât, după cum se demonstrează, multe 
autoare au avut o contribuție importantă la constituirea 
scriiturii experimentale,  auto-reflexive, adică la 
producerea unor texte antropologice din dialogul dintre 
naratiunile diverşilor subiecți sociali (printre ei si 
antropologul/ antropologa), şi la  transcenderea 
granițelor dintre discursul ştiinţific şi cel literar. Dacă 
scopul etnografiei experimentale este producerea unor 
astfel de texte, cu atât mai putin este acceptabilă strategia 
ei de a exclude anumite voci în afara canonului. Şi dacă 
lucrurile s-au întâmplat aşa, argumentează Behar, ele se 
pot explica doar prin faptul că această etnografie 
masculinistă a fost produsă de antropologi prestigioşi, 
aflați în poziții din interiorul sistemului, care se citează 
reciproc, reproducând astfel discursul dominant şi 
propriile lor statute academice. Nimic suprinzător, poate, 
în faptul, că ceea ce în mod tradițional se considera a fi 
feminin în scriitura antropologică (vocea personală, stilul 
literar, discursul confesional, prezența autobiografică a 
autorului în text) a dobândit valoare şi autoritate prin 
redescoperirea sa de către bărbaţi (Behar, 1995: 5). Dar, 

aşa cum accentuează Deborah Gordon, cealaltă editoare a 
cărții, problema scriiturii in antropologia feministă nu se 
limitează la recunoaşterea valorii vocilor şi stilurilor 
asociate cu feminitatea în discursul disciplinar dominant. 
Căci poate şi mai importantă ca aceasta este chestiunea 
publicului căruia îi scriem şi a limbajului în care scriem, 
sau altfel spus, problema spațiului în care noi, ca autori/ 
autoare, dorim să ne afirmăm şi să câştigăm 
recunoaşterea celorlalți. 

Tot în direcţia criticii şi a crizei reprezentării se 
situează şi cartea despre etnografia feministă a Kamalei 
Visweswaran (1994), care, printre altele, prin chestiunea 
scriiturii, atinge o problemă mai generală a relaţiei dintre 
diferite femei, din diferite culturi, având acces diferit la 
autoreprezentare si la reprezentarea celeilalte. Ea 
consideră că întrebarea nu este dacă reprezentarea 
antropologică a celorlalți este adecvată sau nu, sau dacă 
nu s-ar putea ajunge la o reprezentare mai adevărată, ci 
dacă antropologii pot fi traşi sau nu la răspundere pentru 
cum anume reprezintă lupta  „celorlalți” pentru 
autoreprezentare. Poziţia autoarei noastre poate fi 
interpretată şi din punctul de vedere al felului în care 
antropologia feministă a fost/ este culpabilizată pentru 
eradicarea diferenţei „celeilalte culturi” prin amestec în 
treburile interne, prin impunerea modelului occidental al 
gândirii despre ordinea de gen adecvată în contexte non- 
occidentale. 

Conform atitudinilor antifeministe, acesta este unul 
din punctele cele mai critice ale relației dintre 

antropologie şi feminism, primul dorind să mențină, iar 
al doilea să elimine diferența. Aşa este, oare? Ne putem 
mulțumi, din nou, cu această viziune simplistă, fără să 
vedem îndeaproape despre ce fel de diferenţă este vorba 
într-un caz şi într-altul? Sau diferența dintre culturi 
trebuie susținută cu orice pret, chiar dacă asigură 
funcționarea unui sistem represiv față de diferenţele 
interioare? Dacă într-o cultură, de exemplu, femeile nu 
au acces la discursul public şi nu se pot pronunţa despre 
poziţia lor în societate, sau dacă discursul normativ este 
atât de represiv şi violent încât ele nu se pot imagina în 
afara lui, efortul unei antropologii feministe de a le da 
cuvântul poate fi considerat ca manifestare a eradicării 
diferenţei? Problema este, din nou, precum am mai 
discutat in introducere, cum anume interpretăm 
diferența în relația ei cu egalitatea. Dacă ne aducem 
aminte de argumentele expuse acolo, este lesne de 
înțeles, că, desigur, antropologia feministă nu dăunează 
diversității, ci diferenței transformate în inegalitate, sau, 
mai precis, este pentru regimurile de gen care, în acelaşi 
timp recunosc şi transcend diferența, fiind dedicate 
principiului şi practicii egalității şi recunoaşterii 
diferenţelor multiple. Desigur, astfel, antropologia nu 
mai rămâne asa cum a vizualizat-o Bronislav 
Malinowski, adică studiul omului/ bărbatului (man) 
imbrátisándu-si femeia, ci devine un teritoriu prin care se 
problematizeazá/  politizează dreptul, strategiile si 
dilemele femeilor de a participa la negocierea publică şi 
privată a sensurilor acestei imbrátisári, şi de a observa 

puterea pozitivă şi negativă inerentă gestului. Adică se 
transformă într-o cu totul altă antropologie. 


Dar, dacă vrem - şi cunoaştem prea bine puterea 
discursivă a scrierii într-un anumit fel a istoriei unei 
discipline -, alteritatea antropologiei feministe poate fi 
chiar uşor integrată în normalitatea antropologiei 
maisntream. Căci atitudinea critică a fost întotdeauna o 
dimensiune importantă a discursului antropologic, 
având feluri particulare de manifestare, asociate cu însuşi 
spiritul disciplinei dedicate identificării multitudinii 
perspectivelor ce caracterizează viata în diversele sale 
ipostaze. Criticismul antropologic nu este unul şi acelaşi 
cu critica articulată dintr-o perspectivă intelectualistă, el 
constă mai degrabă în identificarea şi amplificarea 
atitudinilor critice venite dinspre grupurile sociale 
marginale sau, pur şi simplu, din prezentarea 
normalitátii lor cotidiene. În fine, scopul criticii 
antropologice este descrierea condiţiilor sociale în care 
diferenţele devin posibile, se articulează, se menţin sau se 
elimină şi, după caz, se transformă în inegalitate. Ce 
altceva face antropologia feministă? Şi dacă se acceptă 
relevanta acestor principii în termeni generali, de ce nu se 
acceptă ele în varianta lor feministă? 

Criticismul antropologiei feministe se poate plasa şi într-o 
altă vecinătate ideatică. Vorbind despre diferitele forme ale criticii 
culturale, Cornel West (1994) accentuează că atitudinea critică poate 
fi pusă în slujba legitimării unor perspective asuprite, invizibile, 
nereprezentate în societate, lipsite de puterea de a se autoreprezenta 

în fata celorlalți şi de a deconstrui imaginile negative vehiculate 
despre sine. În ce constă dificultatea unei astfel de întreprinderi? 
Exemplul lui se referă la schimbările care s-au petrecut în 
autoreprezentarea comunităţilor de culoare: el observă cum 
acestea, pornind de la rezistența moralizatoare şi colectivista fata de 
imaginile construite despre ele de către albi şi de la căutarea 
„adevăratei esențe”, au ajuns până la urmă la o autocriticá a auto- 
reprezentării omogenizatoare, moralizatoare, la identificarea 
diferențelor interne. Pe baza acestui exemplu, West ajunge la 
concluzia că este nevoie de o critică demistificatoare, care 
funcționează în ambele direcții, şi care urmăreşte, până la urmă, 
deconstruirea opoziției binare dintre ,noi" şi ,ei", precum şi 
identificarea diferențelor interioare din cadrul fiecărui grup, adică 
reprezentarea complexității lor. Această critică trebuie să fie şi una 
„profetică”, să realizeze o analiză socială, dar să-şi expună in mod 
explicit scopurile morale şi politice urmărite. Ea se defineşte ca o 
critică partinică şi angajată, care nu este împotriva culturii 
dominante în totalitatea sa şi nu este nici pentru izolarea, închiderea 
în sine a grupurilor non-dominante, ci se angajează la redefinirea, 
deconstructia permanentă a noțiunilor de ,centru^, „margine”, 
„diferenţă”, „alteritate”, si la deconstruirea opoziției binare dintre 
hegemonie şi rezistență . Ce altceva ne propune antropologia 
feministă? 

În fine, cum se leagă cele discutate de critica relativismului 
cultural? După cum bine se ştie, în forma sa tradițională, acest 
principiu de bază al antropologiei a presupus că umanitatea există 
printr-o diversitate de culturi, lumea este o imensă masă de biliard, 
constă dintr-un mozaic al culturilor, fiecare cultură are legitimitate 
şi valoare din punctul de vedere al actorilor sociali, care trăiesc prin 

ea, şi diferitele culturi nu se pot ierarhiza, deoarece nu există un 
punct de reper absolut din care s-ar putea face acest lucru. În 
varianta tradițională a relativismului cultural, diferitele culturi s-au 
definit ca fiind separate, bine delimitate, în interior omogene, fiind 
împărtăşite de toti membrii săi în aceeaşi măsură şi în acelaşi fel, 
având o esență constantă. Mentinerea acesteia, s-a presupus, este 
însăşi condiția menținerii culturii. La baza regândirii acestui 
principiu stă reinterpretarea culturii şi a relaţiilor dintre diferitele 
culturi, în direcţiile expuse în introducere, conform cărora - mai ales 
în condițiile lumii contemporane - culturile sunt în permanentă 
interacțiune, însuşirile lor se formează şi în urma influentárilor 
reciproce, ele există într-o schimbare permanentă, schimbarea însă 
nu înseamnă dispariția lor, precum hibriditatea nu înseamnă 
pierderea autenticității. Ele sunt eterogene în interior, astfel încât 
însăşi calitatea de membru al unei culturi poate fi definită în diferite 
înţelesuri, şi împărtăşirea sensurilor comune se realizează printr-o 
negociere interioară asupra lor. Critica relativismului cultural, în 
acest context, nu înseamnă negarea diversității social-culturale, şi 
nicidecum nu este identică cu celebrarea omogenizării. Ea 
înseamnă tocmai considerarea acestei diversitati ca una în devenire 
continuă, ca un proces si/ sau un teren al (auto)definitiilor şi 
(auto)pozitionarilor individuale şi colective. Antropologia feministă 
nu face altceva decât să discute critic astfel inteleasa diversitate din 
punctul de vedere al diferenţelor si inegalitátilor de gen, desigur 
intersectate cu alte mărci ale diferenţei şi sisteme ale puterii. Astfel, 
ea rămâne o sursă a alteritátii în antropologie, dar, în acelaşi timp, îşi 
găseşte aliați pentru a putea acționa ca o alteritate puternică, ca o 
marginalitate critică integrată în sistem. 

II 
CONSTITUIREA DIFERENTEI CARE CONTEAZÁ 
REPERE TEORETICE 

Fiecare cultură elaborează şi utilizează sisteme de clasificare 
prin care, pe o anume populație, se aplică principiul diverselor 
diferente pentru a delimita „cine suntem noi" fata de „ei”. Prin 
mecanisme culturale/ simbolice şi procese sociale/ materiale, acestea 
constituie identitatea şi diferența, atât la nivelul discursurilor şi 
instituțiilor dominante, cât şi la cel al experiențelor personale. În 
diverse contexte istorice şi politice, trăirea vieții şi organizarea socială 
se desfăşoară, printre altele, prin mobilizarea şi interpelarea indivizilor 
şi colectivititilor prin anumite calități ale lor. În unele condiții, 
etnicitatea devine diferența care contează, politica identității etno- 
naționale domină sfera publică şi indivizii reacționează prompt atunci 
când sistemul li se adresează în calitatea lor de membri ai unui grup 
etnic. Alteori si/ sau în anumite perioade ale vieții personale, genul 
devine cea mai importantă marca a diferenței, iar feminismul, 
constituent al gândirii despre şi al practicii legate de feminitate, devine 
o politică legitimă. Sirul tipurilor de identități şi diferente pot fi 
continuate cu vârsta, orientarea sexuală, poziția social-economică, şi 
altele. Până la urmă, desigur, identitățile şi diferențele multiple sunt o 
constantă a vieții umane, la fel cum şi exploatarea unora dintre ele ca 
prioritare față de celelalte este un mecanism universal care 

structurează diversitatea social-culturala, utilizând identitățile ca 
principii ale includerii/ excluderii, şi transformând diferențele in 
inegalitate. 


Primul articol al capitolului pune întrebări legate despre ce 
anume se poate afla în legătură cu diversitatea social-culturala, dacă 
observăm identificarea indivizilor şi colectivitatilor la intersecția dintre 
etnicitate şi gen. Îşi propune să aducă argumente în favoarea 
cercetărilor care analizează relația dintre cele două sisteme de 
clasificare şi/ sau experiențe personale din punctul de vedere al 
constituirii ordinii sociale şi a inegalitatilor între femei şi bărbați de 
etnii diferite. Al doilea studiu, prin prezentarea analizelor feministe ale 
naționalismului, dovedeşte că această politică identitari nu 
exploatează şi produce numai etnicitatea şi identitatea națională, ci şi 
genul şi sexualitatea, acestea din urmă fiind conceptualizate/ 
manipulate in practicile sale ca diferente care contează. El 
argumentează, totodată, în favoarea feminismului ca potențială sursă 
a criticismului fata de nationalism, potentialitate, care poate fi 
valorificată doar în măsura în care acesta reuşeşte să fie autocritic fata 
de propriile esentialisme şi exclusivisme. 


Cu ambele articole, capitolul atrage atenția asupra rolului pe 
care feminismul îl joacă ca paradigmă teoretică şi ca mişcare socială 
atât în recunoaşterea identitatilor multiple care contează in viata 
personală şi publică, cât şi în definirea unor politici ale diferențelor 
multiple. Din nou, antropologia culturală şi teoria feministă asigură 
reperele teoretice ale discuţiei. 

IDENTIFICĂRI LA RĂSCRUCEA 
DINTRE ETNICITATE ŞI GEN 


Responsabilitatea socială şi politică a studiilor 
despre etnicitate este un aspect tot mai mult accentuat în 
literatura de specialitate, apreciindu-se că aceste studii 
pot deveni complice ale ideologiilor nationaliste/ 
etnicizante sau, din contră, pot contribui la constituirea 
unei atitudini critice fata de ele. Problema este aparent 
simplă: dacă naționalismul constituie etnicitatea drept 
cea mai importantă (prioritară) identitate a omului, adică 
diferenţa care contează prin excelenţă, atunci analiza lui 
critică trebuie să demonstreze cum se desfăşoară acest 
proces de construcție şi de naturalizare, şi cum, de fapt, 
individul este marcat şi de alte identități şi diferențe. 
Dincolo de recunoaşterea acestei responsabilități este, 
desigur, importantă găsirea metodelor şi perspectivelor 
de abordare care asigură tratarea nonesentialistá a 

fenomenelor ce tin de domeniul relaţiilor şi identitatilor 
etnice. 

După ce creionează concepția despre identitate cu 
care lucrez, acest studiu - plecând de la prezentarea unor 
abordări antropologice ale etnicitátii şi de la discutarea 
sumară a perspectivei de gen (dezbătută în detaliu în 
capitolul I al cărții) - urmăreşte să pună întrebări 
relevante despre ce se poate afla în legătură cu 
diversitatea social-culturală, dacă observăm identificarea 
indivizilor si colectivitátilor la răscrucea dintre etnicitate 
şi gen. Îşi propune să aducă argumente în favoarea 
cercetărilor care analizează relaţia dintre etnicitate şi gen 
din punctul de vedere al constituirii ordinii sociale şi a 
inegalitátilor între femei şi bărbați de etnii diferite. 
Dovedeste încă o dată că, pe lângă etnicitate, şi alte mărci 
ale diferenţei - de exemplu genul - structurează realitatea 
socială şi funcționează ca sistem de clasificare ce 
contează, fiindcă organizează, atât simbolic, cât şi 
material, viața indivizilor,  (auto)definirea lor, 
(auto)pozitionarea şi (auto)recunoasterea lor. 


De ce conteazá identitatea si diferenta? 


Ín literatura de specialitate se deosebesc diverse 
modalitáti de abordare a identitátilor culturale si sociale. 
Eu doresc sá pun ín discutie aici doar diferenta dintre 
aşa-numita abordare culturalistă si cea socială, cu scopul 
de a opta, în fine, pentru o perspectivă social-culturală 

care le combină pe cele două în cadrele interpretării 
structurate de o anumită concepție despre cultură şi de o 
poziţie feministă. În contextul celei din urmă devine clar 
faptul că, atât în cazul identitatilor sociale, cât şi în cel al 
celor culturale - care, la rândul lor, participă la 
constituirea identitátilor personale - locaţiile identității 
sunt duble. Ele există în interior şi în exterior sau, mai 
precis spus, chiar dacă sunt trăite ca esențe interioare 
(fiind constituite  printr-o/ într-o narațiune a 
continuității), ele se formează şi reformează permanent în 
relații (în relația cu exteriorul, în relația cu viziunea 
despre exterior, în relația cu concepția despre cum 
trebuie să fim, în relația cu presupunerea despre cum ne 
vad si/ sau cum vor să ne vadă alții). 

Culturaliştii discută problema  identitará prin 
întrebarea majoră „ce suntem noi”. Analiza lor îşi 
propune identificarea şi descrierea acelor caracteristici 
culturale care se presupun a fi naturale, atemporale şi 
împărtăşite de toti indivizii definiti prin respectiva 
categorie identitará. Adeptii perspectivei sociale se 
orientează pe linia întrebării „cine suntem noi". Ei îşi 
centrează atenția asupra proceselor, mecanismelor prin 
care un set de indivizi definiti prin categoria identitară in 
cauză se delimitează de cei care sunt diferiți, adică 
asupra constituirii granițelor dintre „noi” si ,ei". 

În fine, perspectiva pentru care optez în analiza 
fenomenului  identitar reintroduce  culturalul in 
investigație, dar nu ca un dat natural, atemporal, 
omogen, ci ca rezultat al proceselor de definire, 

poziționare şi recunoaştere prin care anumiţi indivizi şi 
anumite grupuri înțeleg să se delimiteze de exterior. 
Această abordare tratează culturalul (setul de sensuri şi 
semnificații), socialul (practicile de constituire a 
granițelor) şi politicul (negocierile despre definiții şi 
poziționare în ierarhia socială) în interacțiunea lor. 
Natura şi funcționarea puterii simbolice şi materiale este 
una dintre temele centrale ale unei astfel de concepții 
despre identitate, astfel încât ea poate fi observată ca un 
proces de identificare cu anumite poziții subiect, 
desfăşurat într-o rețea de relații politice (în sensul larg al 
cuvântului). Mai mult decât atât, identitatea se descrie ca 
fiind construită atât prin procese culturale/ simbolice (de 
sisteme de reprezentare şi clasificare), cât şi prin procese 
sociale/ materiale, căci includerea sau excluderea dintr-o 
anumită categorie identitară are consecințe existenţiale 
asupra celor excluşi - pe baza identității lor presupus 
înnăscute - de la resurse simbolice şi materiale. 

Din tratarea identităţii ca fenomen cultural, social şi 
politic rezultă, spre exemplu, concepția conform căreia 
identitatea nu este doar structură (set de caracteristici), ci 
şi proces (mecanisme de identificare), are caracter 
situativ şi contextual şi dobândeşte semnificații fata de 
ceea ce este diferit. Nu este opusul diferenţei, ci depinde 
de aceasta din urmă, identitățile fiind constituite prin 
marcarea diferenţelor atât prin sistemele simbolice ale 
reprezentării, cât şi prin formele excluderii sociale 
(Woodward, 1999: 29). Pentru a înțelege natura si 
dinamica sa, trebuie să recunoaştem, de asemenea, că 


91 


termenul de identitate se referă atât la categoriile de 
(auto)identificare construite de către discursurile si 
instituțiile dominante în societate, cât şi la experienţele 
trăite ale eului. Cu scopul de a delimita diversele niveluri 
ale fenomenului, unii analişti introduc distincția dintre 
poziția subiect, subiectivitate şi identitate. Pentru Stuart 
Hall „identitatea” este un metaconcept. El consideră că 
identitățile sunt puncte de ataşament temporal la 
poziţiile subiect prescrise pentru indivizi de către 
practicile discursive. Sau, altfel spus, sunt punctele de 
întâlnire dintre discursurile şi practicile, care ne 
„interpelează” din afară ca fiind subiecţi ai respectivelor 
discursuri, precum şi dintre procesele (conştiente şi 
inconştiente) prin care indivizii, investind în anumite 
poziţii subiect, îşi definesc propriul sens al eului, adică 
subiectivitatea lor (Hall, 1997: 5-5; Woodward, 1999: 39). 
Depăşind constatarea faptului că fiecare cultură 
elaborează şi utilizează sisteme de clasificare prin care, 
pentru a delimita „cine suntem noi” fata de ,ei", se aplică 
principiul diverselor diferente pe o populație anume, 
teoriile feministe ale identității şi diferenței - vezi Luce 
Irigaray (1985), şi Héléne Cixous (1975) - accentuează cá 
ordinea socială constituită pe opozitii binare nu se 
bazeaza, pur si simplu, pe logica limbajului (cum credea 
Ferdinand Saussure) sau pe , natura” gândirii dihotomice 
(cum considera Claude Lévi-Strauss). Mai degraba ea 
exprimă, chiar dacă sistemele simbolice si cele materiale 
ascund acest lucru, interesele celor care detin puterea 
simbolică şi materială de a impune o anumită ierarhie 

între polii diverselor dualisme si de a naturaliza 
inegalitátile, căci diferenţierea între ,noi" şi ,ei" 
înseamnă implicit şi ierarhizare în defavoarea alteritatii. 
Implicatiile politice ale identității sau, mai precis, 
faptul că identitatea este (şi) un fenomen politic, devin şi 
mai expresive în condiţiile social-istorice (în speţă anii 
1960) în care identitățile culturale şi sociale devin 
obiective şi scopuri ale politicului. Dar, după cum 
apreciază Craig Calhoun (1995), la o privire mai atentă, 
putem observa că politicile identitare - ca strategii de 
definire şi susținere a anumitor discursuri despre cine 
suntem ,noi", sau cine este ,eul" - sunt o constantă a 
istoriilor personale şi colective. Există, deci, pe de o parte, 
o serie de politici identitare personale, iar pe de altă parte 
- pe lângă noile mişcări sociale din anii 1960 -, mişcarea 
muncitorească bazată pe o anumită identitate socială, 
nationalismele secolului al XIX-lea, mişcările 
anticolonialiste din secolul al XX-lea, dar si 
fundamentalismele religioase şi manifestările noii drepte 
extremiste contemporane pot fi abordate, şi ele, ca forme 
ale politicii identitare publice/ colective. Totuşi, aşa- 
numitele „noi mişcări sociale” (ale tineretului, ale etniilor 
marginale, ale femeilor, ale homosexualilor etc.) 
împărtăşesc o caracteristică ce le deosebeşte de alte tipuri 
de politizare a identităţii. Ele, toate, contestă discursul 
universalismului, demască falsitatea lui, critică instituțiile 
hegemonice, care impun drept norme „naturale” normele 
categoriilor sociale dominante, şi, paralel cu aceasta, 
afirmă diferența ca principiu al organizării sociale şi 

politice. Politica diferenței practicată de acestea provoacă 
relațiile de putere în contextul cărora excluderea, 
negarea, negativizarea şi criminalizarea diferenței devine 
posibilă şi, în acelaşi timp, urmăreşte evaluarea pozitivă, 
recunoaşterea, legitimarea, exprimarea şi autonomia 
diferenţelor de culoare, de gen, ale celor sexuale etc. 
Totuşi, politicile identitare astfel constituite, precum am 
arătat in multe puncte ale cărţii, nu pot scăpa de 
paradoxul care stă la însăşi baza lor. Charles Taylor 
(1994) analizează cum, în condiţiile în care recunoaşterea 
identității a devenit problematică, militând pentru 
recunoaştere egală, ele nu puteau să nu facă apel la 
universalism (la principiul egalității universale in 
drepturi, în sfera politică, economică, domestică, etc.) în 
timp ce reabilitau particularismul, dreptul la diferenţă. În 
politica recunoaşterii, ideea iluministă a egalităţii şi a 
drepturilor universale s-a transfigurat în principiul 
demnităţii egale şi a dreptului universal de a fi diferit, 
secondat, desigur, de mândria asumării diferenţei. 

Este clar că politicile identitare reproduc anumite 
concepții culturale despre identitate şi că ele pot evita 
exclusivismele si fundamentalismele de tipul celor 
împotriva cărora lucrează, doar dacă reinterpreteaza 
natura identității; dacă reconsideră, altfel spus, ideea 
conform căreia autenticitatea identității constă în esența 
sa interioară şi acceptă că identitatea ,eului” (a 
,noastrá"), în toate formele sale, este mediată de relația 
cu exteriorul, care, astfel, devine parte integrantă a 
identității. Ducerea până la capăt a acestei recunoaşteri 

este, desigur, dificilă, căci înseamnă autocritica bazelor 
proprii, sau, şi mai mult, dispariția acestora, acceptarea 
faptului că politica nu se mai poate duce în numele unei 
identități fixe, eterne, interioare, ci doar în raport cu 
anumite relatii/ coalitii/ solidaritáti cu exteriorul, cu 
ceilalți, căci, oricum, ea dobândeşte sens doar față de 
acestea din urmă. 


Când, unde şi cum contează etnicitatea? 


Căutând răspunsuri la această întrebare este nevoie, 
totodată, să conştientizăm, printre altele, rolul jucat de 
ştiinţele sociale in construirea/ etnicizarea realității. 
Respectivele cercetări contribuie, vrând-nevrând, la 
elaborarea/ fixarea/ naturalizarea acelor termeni prin 
care realitatea socială este percepută în contextele social- 
politice date. Astfel - de exemplu -, la un moment dat, 
ele pot chiar să supraestimeze importanța diferenţei 
etnice în detrimentul altor diferențe. Pentru a evita acest 
lucru, ele ar trebui să urmărească deconstruirea acelor 
concepte prin care se reprezintă indivizii şi relațiile dintre 
ei cu scopul de a arăta că ele nu sunt date naturale, n-au 
valabilitate eternă, ci s-au format istoriceşte şi în anumite 
contexte, şi că pot fi, eventual, înlocuite cu altele. 
Conştientizarea acestor aspecte este şi mai importantă 
dacă ne gândim că, în multe cazuri, rezultatele 
cercetărilor se reprezintă şi în public, se folosesc în 
dezbaterile publice, ba chiar se manipulează politic, se 

preiau şi se instrumentalizează în discursurile politice, 
atribuindu-li-se alte sensuri decât cele intenționate de 
către cercetători. Deoarece prin investigarea identitatilor 
şi relațiilor etnice contribuim într-un fel la etnicizarea 
realității, paralel cu efortul de a identifica ce înțeleg 
actorii sociali prin ele, trebuie să revenim permanent la 
conceptele discursului nostru ştiinţific, să nu le 
considerăm a fi termeni ultimi şi absoluti prin care 
realitatea se poate interpreta. 

Începând cu deceniul al şaselea al secolului trecut, 
antropologia culturală şi-a asumat, printre altele, tocmai 
acest rol în raport cu fenomenul etnic. Ea a impus, 
totodată, noi moduri de abordare a etnicitátii care se 
bazau pe perspectiva constructivistă/ procesuala si 
interogau modalitățile prin care apartenența etnică şi 
conştiinţa etnică organizează, structurează viața 
cotidiană. 

După cum se poate urmări, de exemplu prin analiza 
antropologului Péter Niedermüller, termenii de bază ai 
studiilor despre această temă sunt: grupul etnic, 
etnicitatea şi identitatea etnică. Termenul de grup etnic a 
fost conceptul de bază al aşa-numitei discipline 
Volkskunde, care şi-a propus investigarea propriului 
popor şi s-a definit mai mult sau mai putin explicit ca o 
„Ştiinţă etnică”. Scopul ei era colectarea, clasificarea şi 
descrierea caracteristicilor unui grup considerat a fi 
omogen din punct de vedere etnic. S-a accentuat că acest 
grup ar fi o comunitate care posedă origine, cultură, 
limbă comună şi ai cărei membri împărtăşesc conştiinţa 

apartenenţei. În raport cu această perspectivă susținută 
de etnografia tradițională, perspectiva sociologiei, a 
politologiei şi a antropologiei politice a impus un alt mod 
de abordare. Plecând de la Max Weber s-a accentuat că 
grupul etnic este, înainte de toate, o comunitate politică, 
un grup de interes care negociază cu contextul său social 
mai larg în vederea recunoaşterii drepturilor sale. 
Punerea problemei în acest fel s-a desfăşurat în condițiile 
„renaşterii etnice” din anii 1970 în Statele Unite ale 
Americii, precum şi în contextul formării noilor state din 
„Lumea a Treia". Referindu-se la termenul de etnicitate, 
autorul citat accentuează că acesta s-a identificat de cele 
mai multe ori cu latura subiectivă a grupului etnic, cu 
modul în care apartenenţa şi sensul calității de membru 
se trăieşte de către actorii sociali. Pe lângă menționarea 
acestei definiţii, el ne reaminteşte şi faptul că etnicitatea 
poate desemna şi măsura în care membrii grupului etnic 
participă de facto la diferitele acțiuni ale acestuia, ceea ce 
nu este unul şi acelaşi lucru cu declararea calității de 
membru. Acest mod de abordare recunoaşte libertatea 
individului de a se articula şi de a se manifesta ca 
membru al unui grup etnic, de a decide felul în care 
intelege/ face acest lucru. Mai mult, într-o clarificare 
conceptuală, este indicat să se facă deosebirea între latura 
spontană a apartenenţei (ceea ce s-ar putea denumi 
„etnicitate comportamentală”) şi latura conştientă a 
acesteia (adică ,etnicitatea ideologică”). Apropo de 
conceptul de identitate etnică, putem observa că acesta se 
leagă de obicei de domeniul identității culturale, astfel 

încât se deosebeşte de identitățile sociale mai mobile şi 
situative. Totuşi, azi sunt tot mai dese încercările care, 
urmărind depăşirea culturalismului, definesc etnicitatea 
ca fenomen social. 

În vederea înţelegerii acestei din urmă perspective, 
voi face referire pe scurt la concepția antropologului 
norvegian Fredrik Barth (1969), care a revoluționat 
gândirea antropologicá (şi nu numai) privitoare la 
problema etnicitatii. El a propus un nou set de întrebări 
în raport cu această problematică, unul care vizează 
constituirea grupurilor etnice prin construirea granițelor 
care le despart. În acest context, „grupul etnic” se 
defineşte ca o categorie prin care oamenii se 
autoidentifică şi se identifică reciproc, deci ca un 
principiu care organizează interacțiunile sociale. Atenţia 
deci nu se îndreaptă asupra ,esentei" grupului, ci spre 
granițele dintre grupuri şi procesele care le generează, 
respectiv le menţin. Astfel, se reconsideră viziunea 
conform căreia separarea grupurilor etnice rezultă din 
diferenţe rasiale şi culturale, determinate odată pentru 
totdeauna, dar şi concepția cum că un grup şi-ar forma 
caracteristicele culturale într-o relativă izolare, ca răspuns 
la impactul mediului înconjurător. În viziunea lui Barth, 
grupurile etnice nu sunt abordate ca unități purtătoare de 
cultură, ci sunt tratate ca unități sociale, care - în procesul 
de autoidentificare şi de identificare a celorlalți - rezultă 
din folosirea şi manifestarea anumitor caracteristici şi 
diferente culturale ca diferente şi caracteristici care 
contează. lar identitatea etnică, la rândul ei, se considera 

a fi setul de caracteristici definit drept semnificativ de 
către actorii sociali implicați. În acest context se mai 
afirmă: caracteristicile considerate semne, embleme 
importante ale identificării şi ale separării sunt într-o 
transformare continuă, astfel încât în diferite perioade se 
pot defini ca aspecte culturale diferite importante ale 
grupului; de unde, din nou, se poate trage concluzia, că 
diferența culturală şi diferența etnică nu sunt unul şi 
acelaşi lucru. Ceea ce rămâne o constantă în viața 
grupului, este dihotomia făcută între membrii grupului şi 
cei din afară, între ,noi" şi ,ei" - astfel încât se poate 
conchide că declararea apartenenței, respectiv însuşi 
procesul de clasificare şi delimitare, este factorul social 
care formează grupul etnic ca o entitate distinctă. De 
aceea, spune Barth, tocmai acest proces trebuie să devină 
obiect al studiului etnicitátii. 

Situându-l pe compatriotul său Barth în şirul 
diferitelor concepții antropologice despre etnicitate, 
Thomas Hylland Eriksen (1993) conchide că identificând 
etnicitatea cu mecanismele de construire ale granițelor 
dintre diferite grupuri, prin această universalizare, el o 
naturalizează. 

Alti antropologi, în schimb, situează apariția 
etnicitátii în modernitate. De pe poziţiile structural- 
functionalismului, Abner Cohen identifică etnicitatea cu 
procesele prin care anumite grupuri de interes 
exploatează parti ale culturilor tradiționale pentru a le 
folosi în lupta lor pentru putere. Astfel se accentuează 
dimensiunea politică a acestui fenomen. 

Perspectiva constructivismului social disociază şi 
mai accentuat etnicitatea de „rasă” şi „cultură”. Ea îşi 
îndreaptă atenţia asupra modalitátilor in/ prin care 
identitățile şi graniţele etnice sunt construite de către elita 
unui grup dominat în vederea recunoşterii şi realizării ei 
politice, ori de către un grup dominant care urmăreşte 
intimidarea lui prin stigmatizarea făcută în termeni 
etnici. Poziţia istoricistă, la rândul ei, urmăreşte să 
identifice acei factori structurali şi culturali care au dus la 
formarea etnicitátii în istoria modernității. Autorul citat 
este de părere că problema analizei antropologice a 
etnicitátii nu e de a defini ce este etnicitatea, ci de a vedea 
cum se conceptualizeazá ea. Dacá tratám etnicitatea ca pe 
un concept prin care oamenii reprezintá, definesc 
anumite diferente culturale, atunci trebuie sá reflectám 
asupra elaborárii si folosirii sale la douá niveluri: cel al 
analistului si, desigur, cel al nativului investigat. 

De la aceste conceptii procesuale si constructiviste 
despre etnicitate ne mai desparte doar un singur pas de 
tratarea etnicitátii ca instrument si scop al politicului sau, 
altfel spus, ca unul dintre fenomenele aferente politicilor 
identitare contemporane. Vorbind despre chestiunea 
politicii identitare în condiţiile modernității târzii, Jonah 
Goldstein (1994) consideră că azi - în condiţiile in care 
provocarea de a schimba în mod dinamic rolurile sociale 
a devenit foarte intensă - necesitatea de a reflecta asupra 
autodefinitiilor este tot mai stringentă. Aceasta apare şi la 
nivelul colectivitátii, după cum apare şi necesitatea de a 
te privi prin prisma celorlalți, de a încorpora în propriile 

autoreflexii perspectivele lor. Desigur, aceasta poate 
conduce şi la impunerea unei perspective dominante, a 
hegemoniei unuia dintre multiplele puncte de vedere 
care se întâlnesc în urma diferitelor mobilități sociale. Dar 
poate rezulta - şi asta ar fi de dorit - în generarea unui 
dialog permanent în cadrul căruia fiecare dintre părți 
dezvoltă o autointelegere pe baza interiorizării imaginii 
despre sine elaborată de celălalt. 

Vorbind despre politica etnicitatii, Stanley J. 
Tambiah (1994) afirmă ca etnicitatea a devenit la sfârşitul 
secolului al XX-lea una dintre cele mai importante forțe 
folosite in mobilizarea politică a indivizilor şi 
colectivitatilor. În acest context, grupurile etnice aflate in 
competiție se definesc ca actorii colectivi pricipali ai 
scenei social-politice, iar identitatea etnică se foloseşte şi 
se manipulează în acțiunile politice. De fapt, azi se poate 
observa că paralel cu procesele de globalizare se 

intensificá si cele de diferentiere, politica etnicititátii 
fiind, la rándul ei, o politicá a diferentei sau o politicá a 
localismului desfásurat in termeni etnici. 

Ín acest moment ne mai putem întreba de ce, în 
anumite contexte istorice, anumite politici identitare 
devin dominante? De ce, de exemplu, la un moment dat, 
politica bazată pe diferenţierea între clase pierde din 
teren si se ,ínlocuieste" cu o politică bazată pe 
diferentierea intre grupurile etnice? Katherine Verdery 
(1994b) consideră cá, în condițiile modernităţii, mai 
precis, sub impactul naționalismului, etnicitatea devine o 
diferenţă care contează căci, pe de o parte, naționalismul 

îşi clădeşte forța şi legitimitatea prin trimiterea la 
etnicitatea înțeleasă ca înrudire metaforică şi, pe de altă 
parte, el constituie etnicitatea ca identitate primordială a 
individului. Desigur, indivizii au identități multiple, dar 
- pe baza socializării lor, poziţiei lor sociale, a grupului 
lor de referință, precum şi pe baza unor ,presiuni" 
culturale şi istorice - ei se identifică cu anumite poziții 
subiect şi, din multiplele posibilități de identificare, 
definesc drept primordiale anumite identificări. Faptul că 
în anumite contexte - cum este de exemplu în Europa 
Centrală şi de Est contemporană - se accentuează ca fiind 
cele mai importante tocmai identificările etnice, nu este o 
întâmplare. În analiza acestui proces trebuie să fim atenți 
cum se desfăşoară el la nivelul „oamenilor mici” şi la 
nivelul elitelor, ce caracteristici are în forma sa cotidiană 
şi în cea politizată. Pentru că trebuie să conştientizăm că 
identificarea în termeni etnici nu este doar un rezultat al 
manipulării de sus, ci este şi o realitate a cotidianului „de 
jos”, pe care se poate clădi, desigur, o politică a etnicitatii 
care, la rândul ei, nu numai că se bazează pe aceasta, dar 
- instrumentalizând-o în luptele politice - o şi generează 
şi amplifică. 


Transformarea feministă a genului într-o diferenţă care 
contează 


O analiză structurată din perspectiva de gen vede 
femeile şi bărbații în termenii rolurilor lor sociale 

construite prin procese materiale şi simbolice şi compară 
femeile cu bărbaţii, in loc să privească femeile ca pe un 
grup izolat. Investighează relaţiile de gen ca aspecte ale 
diferentierii şi stratificării sociale, dar şi ca relaţii de 
putere în sine, şi face o diferenţă între inegalitatile cărora 
bărbaţii şi femeile le sunt deopotrivă subiecţi, şi între 
inegalitatile relevante numai în cazul femeilor sau numai 
al bărbaţilor (Rossides, 1997: 17). Mai departe, ea 
deconstruieşte perspectiva „femeii” ca un punct de 
vedere omogen şi, pentru a explica în ce fel este 
percepută şi experimentată realitatea de a fi femeie, 
identifică diferențele înăuntrul acestei categorii. 
Analizând modul în care genul structurează ordinea 
socială şi inegalitatile, perspectiva de gen ia în calcul şi 
alți factori. Urmând-o pe Linda L. Lindsay, accentuez că 
„țelul [ei] este să înţeleagă cum colaborează simultan 
genul, rasa şi clasa ca şi categorii sociale”, şi să explice 
modurile în care relațiile de putere construiesc diferența 
şi în care formele multiple de opresiune tratează 
diversitatea de toate tipurile (Lindsey, 1997: 10-11). Nu 
trebuie uitat că genul, clasa şi etnicitatea se suprapun 
atunci când produc ierarhii şi inegalităţi sociale, dar in 
diferite contexte oamenii îşi definesc identitatea socială 
mai mult în termeni de clasă decât de etnicitate sau de 
gen, ori viceversa (Henrietta Bradley, 1993: 53-53). De 
aceea trebuie să fim conştienţi de dinamica politică şi 
culturală responsabilă pentru perceperea identitátilor 
sociale multiple ale oamenilor şi/ sau de diversele 
diviziuni sociale produse într-un termen sau altul. În 

timp ce luarea în considerare a perspectivei de gen ne 
permite să interogăm modurile în care genul este utilizat 
în confruntările clasificatoare desfăşurate in jurul 
poziţiilor sociale, această perspectivă nu  reificá 
diferenţele de gen, ci le consideră construite de anumite 
procese care creează înțelesurile şi semnificațiile lor. 
După cum subliniază Nancy Chodorow: „este crucial 
pentru noi feministele să recunoaştem că ideologiile 
diferenţei care ne definesc ca femei şi ca bărbați, la fel ca 
inegalitatea însăşi, sunt produse social, psihologic şi 
cultural de oameni care trăiesc şi creează lumile lor 
sociale, psihologice şi culturale” (Chodorow, 1995: 48). În 
termenii potenţialului critic al unei asemenea 
perspective, consider că una dintre cele mai importante 
contribuţii ale sale este institutionalizarea unui nou 
discurs public asupra realității sociale (de exemplu in 
România, astăzi). O contribuţie a sa este deconstruirea 
Marii Naratiuni a fostei ideologii socialiste cu privire la 
„societatea nouă” şi „omul nou”, la reprezentările 
politice contemporane ale „reformei în timpul tranziției” 
(şi, respectiv, ale impactului lor asupra vieții oamenilor), 
dar şi cu privire la „micile” istorioare masculine privite 
ca naratiuni ale experienţelor „autentice” cotidiene. 
Asumarea unui punct de vedere feminist într-o 
cercetare care face uz de perspectiva de gen nu înseamnă 
neapărat abordarea unilaterală a dimensiunii de gen a 
vieţii sociale. Ea nu semnifică nici supralicitarea 
opresiunii sexiste şi a stratificárii de gen în întregul 
proces de diferențiere socială si in  emergenta 

inegalitátilor sociale. Dar înseamnă cá în acest caz scopul 
este „să focalizám atenţia asupra relațiilor de putere din 
perspectiva diferitelor femei localizate în cadrul unei 
varietăți de structuri sociale”, ale unor femei care „sunt 
dominate şi cărora le lipsesc resursele necesare pentru a 
provoca sau a altera aranjamentele existente” (Linda 
Lindsay, 1997: 12). Totodată, presupune să interogăm 
chestiuni precum stratificarea sexuală, diviziunea muncii, 
distribuția drepturilor şi îndatoririlor în instituții unde 
regimul de gen patriarhal funcționează ca ordine dată, 
naturalizată. 


Relaţia dintre gen şi etnicitate şi constituirea ordinii 
sociale 


Relaţia dintre gen şi etnicitate, aşa cum se observă 
ea într-un context concret, afectează ierarhii socio- 
materiale şi, la rândul ei, este afectată de către ordinea 
socială mai largă. La intersecţia genului cu etnicitatea se 
constituie sisteme de putere şi de discriminare, se 
articulează concepțiile despre „feminitate“, „masculinitate“, 
precum şi despre rolul femeilor şi bărbaților în viața publică 
şi familială, dar se produc şi experienţele cotidiene trăite 
în diverse situații materiale. 

Consider procesele de genizare si etnicizare a 
realității socio-umane într-un dublu sens. Pe de o parte, 
ca procese culturale prin care se definesc diferenţele de 
gen şi cele etnice (inclusiv caracteristicile celor care se 


105 


clasifică în persoane de un anumit sex şi/ sau de o 
anumită etnicitate). lar pe de altă parte, ca procese sociale 
care - împreună cu alti factori - localizează indivizi de 
diferite sexe si etnii în anumite poziții sociale, 
excluzându-le de la anumite resurse materiale si 
simbolice pe baza unor criterii etnice şi de gen, respectiv 
pe baza unor (pre)judecati despre abilitatea şi 
posibilitatea indivizilor văzuți prin etnia şi/ sau prin 
genul lor, mai precis prin imaginile hegemonice despre 
aceste etnii şi genuri. Atât în contextul proceselor de 
genizare, cât şi în cel al proceselor de etnicizare, relația 
dintre social, cultural şi politic structurează şi 
ierarhizează realitatea în care itinerariile individuale se 
inserează, fiind responsabilă de identificarea anumitor 
persoane cu anumite caracteristici presupus înnăscute, cu 
comunități omogene în interior şi/ sau cu statut social 
considerat a fi „adecvat” pentru ele. 

Într-un cuvânt, abordez genizarea şi etnicizarea ca 
procese intretesute cu rețele complexe de relații de putere 
care produc şi legitimează ordinea socială, caracterizată 
de inegalităţi de toate felurile, formate la rândul lor şi sub 
impactul altor procese de diferenţiere şi stratificare 
socială. În această „ordine”, anumite poziții subiect sunt 
discriminate, defavorizate şi, mai mult, în cadrul ei se 
naturalizează relația dintre presupusa - dar, de fapt, 
construita - „identitate esențială” şi poziţiile subiect 
prescrise acestor identități de către cei care dețin puterea 
simbolică şi materială în diverse planuri ale vieții. 

Identificări multiple şi organizarea diferenţelor sociale 


Atunci când analizăm relația dintre etnicitate şi gen, 
nu adăugăm, pur şi simplu, perspectiva de gen la 
punctul de vedere care tratează procesele de constituire a 
diferenţelor etnice. Noul mod de abordare generat la 
răscrucea celor două este în măsură să identifice 
asemănări şi diferenţe între „comunități etnice” şi în 
interiorul lor. Acestea, de obicei, sunt considerate total 
diferite între ele şi omogene în interior în virtutea limbii 
vorbite şi a „tradiţiilor culturale”, presupuse ca fiind 
elemente permanente care constituie solidaritáti in 
interior şi graniţe în exterior. În acelaşi timp, tot datorită 
acestei abordări, sunt aduse la iveală şi similitudinile şi 
deosebirile dintre femei şi bărbaţi, dar şi din interiorul 
femeilor şi al bărbaților. Astfel, aceste categorii pot fi 
descifrate ca seturi de modele culturale constituite şi 
prescrise social. 

Printr-o astfel de analiză se relevă natura multiplă şi 
fragmentată a identitátilor sociale, caracterul construit al 
identitátilor etnice si de gen, acestea devenind inteligibile 
pentru analist ca si procese de identificare, care se 
desfásoará in cadre materiale si simbolice concrete. Prin 
ea se recunoaste cá, atát identificarea etnicá, cát si cea de 
gen, implicá intotdeauna relatii de putere si strategii de 
negociere asupra categoriilor culturale prin care 
identitățile respective se definesc, ca şi asupra pozițiilor 
sociale in care se localizează subiectivitátile astfel 

circumscrise. Dincolo de a fi construite prin discursuri 
sociale şi politice şi de a fi produse/ reproduse prin 
instituții sociale, ambele identități se constituie şi în 
practica de zi cu zi a oamenilor. Apartenența la o 
etnicitate şi/ sau la un gen dobândeşte semnificaţii 
individuale prin experienţele cotidiene trăite, proces care 
comportă atât valenţele acomodării la aşteptările sociale 
şi reproducerea normelor cu privire la „normalitate”, cât 
şi rezistență la ele şi schimbarea consensului asupra a 
ceea ce se consideră a fi „natural”. 

Una dintre provocările majore ale unei investigații 
centrate pe relații interetnice si de gen constă în tratarea 
paradoxului generat de tensiunea dintre punctul inițial şi 
final al cercetării; între punctul în care termenii de 
etnicitate şi de gen sunt utilizați ca sisteme de clasificare 
de-la-sine-intelese şi în care se presupune că apartenența 
indivizilor la aceste categorii este neproblematică; 
respectiv între punctul în care aceste categorii se 
deconstruiesc şi se reconceptualizează ca procese de 
identificare cu poziții subiect, procese ce implică 
negocieri şi relații de putere, delimitări de şi identificări 
cu atributele şi pozițiile prescrise. 

La început, adresându-ne subiecților cercetării, îi 
clasificăm, de exemplu, în „români”, ,maghiari" si 
,romi", respectiv ,femei" şi „bărbaţi”, de parcă astfel de 
categorii (şi toate persoanele definite prin ele) s-ar 
delimita strict unele de altele şi ar fi omogene în interior 
odată pentru totdeauna, datorită unor esențe fixe. În 

cazul etniilor română şi maghiară „limba maternă”, in 

cazul etniei rome „rasa”, iar în cazul femeilor şi 
bărbaților „sexul” sunt considerate de obicei ca fiind 
substraturi „naturale” ale existenţei lor sociale. Dar o 
cercetare feministă a relaţiei dintre etnicitate şi gen 
doreşte să contribuie tocmai la deconstruirea acestor 
tipuri de esentialisme, fie de natură etnică, fie de natură 
sexuală. Utilizarea categoriilor de „etnicitate“ şi de ,,gen” 
cu scopul de a defini despre „cine” vorbim în cercetarea 
noastră, relevă conştientizarea faptului că în contextul 
nostru social-istoric etnicitatea şi genul (dar mai ales 
prima!), sunt considerate ca fiind mărci ale diferenţei 
importante/ prioritare. Ca atare, ele sunt utilizate ca 
semne distinctive, prin referire la care se emit prea uşor 
(pre)judecáti şi opinii despre sine şi despre celălalt, prin 
care se „explică” cine cu cine poate sau nu poate să intre 
în relaţii de diferite feluri, cine ce poate şi ce nu poate, 
respectiv ce trebuie şi ce nu trebuie să facă. În cercetări de 
acest fel, aceste categorii nu se utilizează ca termeni care 
denotă seturi de trăsături esenţiale, ci ca subiectivitati şi 
poziţii subiect constituite prin discursuri şi practici 
sociale, care atribuie anumite caracteristici, şanse şi limite 
celui/ celei care se situează în aceste poziții. 

Indivizii cărora ne adresăm, într-o astfel de 
cercetare, prin categorii identitare etnice şi de gen - şi 
care, de fapt, se autodefinesc ca aparținând unei etnii şi 
unui gen - se identifică până la urmă cu anumite 
dezirabilitati sociale referitoare, de exemplu, la 
normalitatea de a fi „maghiar”, de a fi „femeie” şi/ sau 

de a fi „femeie maghiară”. Conştientizând acest lucru, ne 

putem da seama că diferența dintre etnii şi genuri este 
una constituită social, are caracter situativ, şi că, în 
funcție de anumite probleme sociale, granițele dintre ele 
par a se dizolva, în timp ce în funcție de altele se 
dovedesc a fi extrem de rigide. 

De exemplu, în raport cu anumite fenomene sociale, 
diferenţa dintre indivizi - care, în alte contexte se explică 
prin diferente etnice, situándu-i pe subiecti în spatii 
imaginare şi reale separate de granite ce par 
impermeabile - se dovedeste irelevantá din punct de 
vedere etnic. Astfel, de exemplu, ín conceptiile si 
practicile cotidiene legate de anumite chestiuni, putem 
identifica o mai mare asemánare intre femei de etnii 
diferite decât între femeile şi bărbaţii aceluiaşi „grup 
etnic”, ceea ce relevă eterogenitatea interioară a 
„grupului etnic” şi transcenderea graniţelor etnice 
constituite prin practicile etnicizante. Până la urmă, o 
asemenea experiență relevă inexistența „grupului etnic” 
ca o comunitate omogenă în interior, care se delimitează, 
o dată pentru totdeauna, strict, de alte „grupuri“. Sau, in 
alte cazuri, ni se relevă diferențele între femei şi/ sau 
diferenţele între bărbați, astfel încât ne dăm seama că, de 
exemplu, „feminitatea”, în măsura în care o privim ca un 
set de caracteristici, este constituită prin discursuri şi 
practici sociale şi cunoaşte multiple versiuni - unele, 
poate, considerate mai ,masculine" -, toate la fel de 
relevante si ,adecvate" din punctul de vedere al 
actorilor, ca si cele considerate ,normale" sau cel putin 
dominante într-un anumit spațiu social. 

Etnicitatea şi genul - a căror întrepătrundere am 
abordat-o în acest studiu -, sunt poziţiile subiect 
prescrise indivizilor într-o anumită ordine socială şi 
culturală ca normale şi naturale, pe baza unor 
caracteristici considerate a fi înnăscute biologic şi/ sau 
perpetuate cultural. Ordinea etnică - produsă la nivelul 
politicului, dar şi la nivelul vieţii cotidiene - prescrie 
setul de comportamente şi de moduri de gândire 
„adecvate” indivizilor aparținând unei anumite etnii, dar 
şi ierarhia „normală” între etnii, oferind ,explicatii" la 
naturaletea inegalitátii sociale între etnii. De asemenea, 
ordinea de gen - generată şi ea la diverse nivele - 
prescrie norme şi valori ,adecvate” indivizilor 
aparținând unui anume gen, dar şi ierarhia de gen 
,naturalá", explicând inegalitátile între ele prin diferente 
biologice înnăscute. Ceea ce putem descifra printr-o 
analiză care leagă perspectiva de gen de cea etnică în 
analiza diversităţii şi diferenţei este modul în care 
subiecții noştri ne vorbesc de pe poziţiile subiect 
prescrise lor, în calitatea lor de ,románi", ,maghiari", 
,romi", ,femei", ,bárbati", în timp ce, de fapt, ca 
indivizi, ne vorbesc despre experiențe personale, care - 
chiar dacă sunt evaluate în termeni etnici şi de gen - 
câteodată ies din tiparele stabilite de „ordinea etnică” şi 
de „ordinea de gen” dominantă. Atât etnicitatea, cât şi 
genul sunt principii care organizează diferențele, 
construiesc ordinea socială, constituie ierarhii si 
inegalităţi, dar sensurile apartenenţei la anumite poziții şi 
ale impártásirii anumitor caracteristici definite prin 

etnicitate si/ sau gen sunt negociate permanent de indivizi în viata 
lor cotidiană. 


Spre o politică a identitatilor multiple 


Care este, care poate fi utilitatea socială a unei astfel de 
cercetări, în care , dispare" identitatea, cel putin în accepțiunea sa de 
set de caracteristici esenţiale, şi astfel, parcă devine imposibilă 
proiectarea unor acțiuni publice/ politice ca „politici identitare" 
asumate în numele anumitor colectivități? Consider că 
descoperirea caracterului relativ al similitudinilor interioare din 
cadrul unor categorii sociale, precum şi a diferenţelor între ele, nu 
face imposibilă creionarea unor solidaritáti intra- si/ sau inter- 
sexuale, şi a celor intra- şi / sau interetnice. Din contră, ea facilitează, 
de fapt, proiectarea unor comunități de acțiune axate pe diferite 
probleme sociale - care se formează, se descompun şi se 
reformează în funcție de prioritățile mereu actuale -, si care se 
articulează în numele unor „identități strategice”. Astfel de acțiuni 
strategice nu sunt politici identitare în sensul tradițional al 
cuvântului, în sensul că nu se legitimează prin trimiteri la esențe 
identitare. Dar nici nu exclud şansa ca ele să implice numai 
persoane de aceeaşi etnie şi de acelaşi gen, după cum întrevăd şi 
posibilitatea de a constitui legături de solidaritate care transcend 
delimitările etnice şi de gen. Într-un cuvânt, ele fac posibilă definirea 
unor afilieri (coaliții) mai mult sau mai putin temporale între 
indivizi situați în poziţii subiect asemănătoare. Afilieri asumate în 
mod responsabil fata de problemele sociale cu care ei se confruntă 
într-un anumit moment, în timp ce, în raport cu alte chestiuni, pot 

participa şi la alte politici de coaliție fără să se (auto)invinovateasca 
pentru „pierderea identităţii lor autentice”. 

Dacă identitatea individului constă, de fapt, într-un set de 
procese de identificare cu şi detaşare de poziţiile subiect prescrise 
indivizilor de către instituțiile şi discursurile sociale dominante la 
un moment dat, dacă identitatea are un caracter fragmentat, 
procesual, multiplu şi situativ, atunci ne putem aştepta ca 
manifestările individului în diverse acțiuni publice să răspundă şi 
ele la multiplele ipostaze prin care el/ ea există. Până la urmă, nici 
una dintre subiectivitatile individului nu este prioritară, sau mai 
importantă decât cealaltă, nu există un punct de vedere neutru 
din care ierarhizarea identitátilor să fie de-la-sine-inteleasá, chiar 
dacă politicile identitare tradiționale favorizează anumite 
identități, respectiv naturalizează prioritatea acestora fata de 
celelalte. Astfel, nici o politică identitară nu este mai adecvată 
decât cealaltă, după cum nici o politică identitară nu este 
continuarea de-a-sine-inteleasá a unei identități ,naturale" în 
planul acțiunii sociale, ci presupune construirea socială a 
categoriei în numele căreia se structurează şi necesită stabilirea 
unor strategii (temporale) de colaborare care, nicidecum şi 
niciodată, nu necesită similitudinea absolută, atemporală, a 
actorilor sociali implicați. 

Recunoaşterea faptului cá identificările indivizilor si 
colectivitátilor cu diverse poziții subiect accesibile în contextul lor 
social-istoric şi trăibile prin experiențe proprii rezultă în identități 
multiple, trebuie să ne facă să acceptăm că lumea noastră 
fragmentată de diverse politici identitare exclusiviste poate fi 
schimbată doar prin asumarea unor politici ale diferențelor 
multiple. 

NATIONALIZAREA GENULUI 
ŞI GENIZAREA NAȚIUNII 


În acest studiu îmi propun să explorez potenţialul 
teoretic şi critic al cercetării feministe în raport cu studiul 
naționalismului, pentru a aduce la suprafaţă faptul că nu 
numai etnicitatea este diferența care contează pentru 
naționalism, ci şi genul şi sexualitatea. Argumentul meu 
este că abordarea noastră nu rezidă „doar” în corectarea, 
criticarea şi depăşirea  perspectivelor mainstream, 
insensibile la gen, cu toate că, desigur, nu putem să 
accentuăm suficient de mult această contribuţie, ea fiind 
una dintre cele mai recente in domeniul0. Pe lângă 


10 Asemenea modului în care se întâmplă lucrurile şi în alte contexte 
tematice, perspectiva feministă realizează şi în analiza 
naţionalismului mai multe obiective: aduce în atenție o serie de 
subiecte neabordate de perspectivele „clasice”, insensibile la gen; 
critică bagajul teoretic, metodologic şi epistemologic al celor din 
urmă; constituie noi teorii şi produce noi tipuri de analize în 
domeniu. Într-un anumit sens, ea se axează pe linia schimbării de 

aceasta însă, trebuie să recunoaştem că analiza feministă 
a naţionalismului aduce o contribuție importantă la 
însăşi dezvoltarea cunoaşterii feministe, o imbogátind-o 
tocmai într-unul din capitolele sale cele mai centrale, cel 
legat de problematica identitátilor sociale si culturale şi 
de cea a politicilor identitare!!. Lucrarea de fata face o 
introducere sumará in bogátia productiei stiintifice pe 
acest subiect, rezultată, printre altele, şi din 
instrumentarul interdisciplinar si multicultural al 
abordárii, precum si din bagajul empiric si teoretic divers 
al investigatiilor. Ín acest context isi au locul, desigur, si 
cercetárile realizate in Europa Centralá si de Est, inclusiv 
în şi despre Románia". 


perspectivă petrecute în investigația naționalismului sub impactul 
abordării constructiviste, dar şi completează, chiar radicalizează 
această schimbare. Aceasta analizează modalităţile prin care 
naționalismul constituie genul şi sexul, dovedind cum - în şi prin 
acest discurs şi practică -, pe lângă etnicitate, şi cele dinainte devin 
surse şi mijloace importante ale identificării naționale. 

11 Definirea acelor categorii sociale şi experiențe care stau la baza 
legitimării sale atât în planul mişcării sociale, cât şi în cel al 
cunoaşterii, a fost şi a rămas un moment cheie în cariera 
feminismului. De aceea, toate analizele care se aplică în mod explicit 
diverselor fenomene identitare au o importanţă şi mai accentuată din 
punctul de vedere al dezvoltării teoriei feministe. 

1? Lucrările prezentate în acest articol ne călăuzesc prin multe 
perspective disciplinare (in speţă cele istorice, sociologice, 
antropologice, politologice), dar şi prin diverse spatii culturale şi 
perioade de timp, prin diverse tipuri de nationalisme articulate în 
diferite contexte social-istorice (societatea modernă capitalistă, 
contextul postcolonial, sistemul socialist-comunist, dar şi regimul 

În fine, scopul meu este şi clarificarea relației dintre 
abordarea care introduce perspectiva de gen în analiza 
naționalismului şi poziția feministă fata de nationalism”. 
Prima ne focalizează atenţia asupra modalitátilor în care 
naționalismul construieşte femininitatea, masculinitatea, 
hetero- şi homosexualitatea, precum şi a modului în care 
aceste construcții, la rândul lor, iau parte la constituirea 
etnicitátii şi națiunii. Fata de aceasta, poziția feministă - 
în viziunea mea -, dincolo de producția analitică, generează 
o atitudine critică fata de acel sistem ideologic/ discursiv si 
acea practică socială care construieşte/ menţine ordinea 
hegemonicá a  etnicismului, rasismului, sexismului şi 
homofobiei, plasând anumite categorii sociale în poziții 
subordonate si transformând diversitatea etnică si 
sexuală în inegalităţi. 


postsocialist). Studiul meu, însă, nu este structurat nici conform 
delimitărilor disciplinare, şi nici conform celor legate de tipurile de 
nationalism menţionate. El tratează subiecte centrale ale relaţiei 
dintre gen, sex, etnicitate, naţiune si nationalism, precum şi dintre 
naționalism şi feminism, aşa cum au fost constituite ele în diferite 
locuri şi timpuri, fiind analizate prin diverse metode ale cunoaşterii 
sociale şi culturale. 

15 Această diferențiere, din nou, nu este una care se pretează doar la 
analiza naționalismului. Căci deosebirea dintre studiile despre femei, 
studiile de gen şi studiile feministe, se dovedeşte a fi relevantă la un 
nivel mai general, formând de foarte multe ori unul dintre subiectele 
dezbătute „în interior”, prin care domeniul nostru s-a dezvoltat în 
controversă. 

Studiul naţionalismului dintr-o perspectivă feministă 


În cele ce urmează, voi exemplifica valoarea 
producţiei ştiinţifice în domeniul abordării feministe a 
natinalismului nu într-atât prin prisma contribuţiilor 
teoretice, cât mai ales prin ipostaze ale analizei empirice 
multidisciplinare şi multiculturale. Feminismul 
transformă în subiect al cunoaşterii aspecte ale 
fenomenului care nu ies la suprafață în cadrele analitice 
clasice, dar care, după cum s-a dovedit, au un loc central 
în discursurile şi practicile naţionaliste. Imaginile si 
locaţiile feminitatii, masculinitatii, hetero- Si 
homosexualității, maternității, precum şi politicile de 
reproducere/ avort şi practicile violenței sexuale şi ale 
violului în timp de război - dobândind sensuri şi 
semnificații naționalizate - contribuie la constituirea 
simbolică şi materială a naţiunii, precum şi a graniţelor ce 
o despart de alte națiuni. De asemenea, naționalismul 
produce credibilitatea ,natiunii" ca o familie extinsă (ce 
trebuie, conform convingerii sale, reprodusă în puritatea 
şi omogenitatea ei), tocmai prin faptul că 
instrumentalizează (pe lângă etnicitate) genul şi 
sexualitatea (adică identitățile şi relațiile de gen şi cele 
sexuale, dar şi ordinea de gen şi sexuală care - 
distribuind femeile, bărbaţii, homosexualii şi 
heterosexualii în anumite poziţii ale ierarhiei sociale - 
legitimează anumite idei despre normalitatea „naţiunii 
noastre”). 

Pe lângă aceste teme, problema relației mişcării 
femeilor cu mişcările nationale/ naționaliste este şi ea 
una centrală în cadrul nostru analitic. Şi asta nu numai 
pentru cá acest demers conştientizează activismul 
femeilor - care astfel încetează ori să nu devină deloc 
subiectul fenomenului în cauză, ori să apară doar în 
poziţii de victimă -, ci şi pentru că (şi) prin această 
chestiune se reafirmă importanța recunoaşterii 
diversității interioare a femeilor şi a feminismelor, 
pozițiile şi opțiunile cărora trebuie evaluate în propriile 
lor condiții social-istorice. 

În termeni şi mai concreti, în cele ce urmează voi 
prezenta studii de caz realizate în diverse spații şi 
timpuri (precum şi în contextul nationalismelor aferente) 
despre modalitățile în care, întrepătrunzându-se, 
procesele de naționalizare a genului şi a sexualității şi 
cele de genizare şi sexualizare a naţiunii - în timp ce 
prioritizează identitatea şi diferența națională, şi 
subordonează subiectul social masculin şi feminin 
„cauzei supreme a națiunii” - produc o ordine socială 
patriarhală şi sexistă. 


Centralitatea genului şi sexualității în naționalism 


Răsfoind prin literatura feministă a 
nationalismului", ni se relevă marile teme prin care acest 


14 Amintesc aici doar câteva din volumele colective, care au devenit 

tip de analiză îşi impune relevanta şi importanța in 
contextul producției ştiinţifice a ultimelor decenii. lată 
câteva dintre ele: rolul femeilor în reproducerea biologică 
şi culturală a națiunii în viziune naționalistă, respectiv 
problematicile aferente ale politicii maternității şi 
reproducerii; caracterul genizat al cetățeniei şi 
inegalitátile de gen produse prin politicile statului 
național; instrumentalizarea corpului feminin de către 
naționalismul militarist; masculinitatea normativă in 
regimul nationalist; naționalismul si instituția 
heterosexualitatii. Este important de observat că 
problema relaţiei dintre gen şi națiune nu este abordată 
doar în termeni de reprezentare culturală, simbolică, ci şi 
din punctul de vedere al consecințelor materiale ale 
construcțiilor şi practicilor naționaliste asupra vieții 
femeilor şi bărbaţilor. În fond, până la urmă, aceste 
analize privesc identitatea naţională şi cea de gen ca 
fenomene intretesute cu relații politice în sensul cel mai 


puncte de reper în acest domeniu: Gisela Bock şi P. Thane, eds., 1991; 
Nanette Funk şi M. Mueller, eds., 1993; Helma Lutz, A. Phoenix şi N. 
Yuval-Davis, eds., 1995; C. Corrin, ed., 1996; Mary Maynard si June 
Purvis, eds., 1996; Lois A. West, ed., 1997; A. Jetter, A. Orleck si D. 
Taylor, eds., 1997; Nickie Charles si H. Hintjens, eds., 1998; Rick 
Wilford si Robert L. Miller, eds., 1998; R. Solinger, ed., 1998; Sita 
Ranchod-Nilsson şi Mary Ann Tetrault, eds., 2000; Tamar Mayer, 
ed., 2000; Claire Duchen si Irene Bandhauer Schóffman, eds., 2000; 
Ida Blom, ed., 2000; Cynthia Cockburn si Dubravka Zarkov, eds., 
2002; precum si cáteva volume de autor, de exemplu: Cynthia Enloe, 
1989; Barbara Einhorn, 1993; Nira Yuval-Davis, 1997; Gail Kligman, 
1998; Cynthia Cockburn, 1998. 

larg al cuvântului, produse atât de puterea discursiva/ 
simbolică, cât şi de cea materială / socială. 

Altfel spus, perspectiva feministă analizează 
procese simbolice si materiale care definesc şi 
poziţionează feminitatea, masculinitatea, relația dintre 
femei şi bărbaţi, sexualitatea în raport cu „interesul 
național”, precum şi mecanisme, prin care națiunea se 
defineşte ca feminină sau, după caz, masculină, 
dobândind sensuri sexuale, erotice. Naționalismul ca 
discurs şi practică ce constituie comunitatea imaginată a 
națiunii în diverse perioade şi teritorii, integrează în 
activitatea sa simbolică şi materială concepţii culturale 
despre identitățile, relațiile şi ordinea de gen, şi - 
asociindu-le cu sfintenia națiunii - le normalizeazá si 
naturalizează. Pe de altă parte, se legitimează el însuşi 
prin apelul la sentimente şi legături de maternitate, 
paternitate, fraternitate, în fine, de rudenie şi de sânge, 
devenind o forță mobilizatoare prin însăşi această 
trimitere şi, în unele cazuri, prin erotizarea chemărilor 
patriotice. De asemenea, în literatura feministă produsă 
de-a lungul ultimului deceniu, foarte multe cercetătoare 
accentuează rolul pe care patriarhatul şi sexismul îl joacă 
în susținerea naționalismului, şi invers. De aceea nu ne 
poate mira faptul că, în multe cazuri, activismul feminist 
se îndreaptă împotriva naționalismului, chiar dacă 
această relație nu este deloc atât de univocă şi de simplă. 

Feminitati, masculinitati şi puterea naţionalismului 


Naționalismul are puterea de a transforma bărbatul 
în soldat, iar pe femeie în mama sau soția unui martir, ne 
spune Mary H. Moran în articolul ei scris despre 
masculinitate în contextul războiului civil din Liberia 
(Moran, 1995: 79). lar Cynthia Enloe ne arată modalitățile 
prin care ideologiile şi strategiile naţionaliste au fost 
utilizate în diverse contexte militariste pentru revigorarea 
şi perpetuarea privilegiului masculinitatii (Enloe, 1995: 
14). 

Nationalismul nationalizeazá genul. El trasează 
tranşant rolul femeii în a reproduce biologic națiunea 
(Nira Yuval-Davis, 1997: 22-23) şi îşi alocă dreptul de a 
controla sexualitatea, abilitatea reproductivă şi corpul 
femeilor. Etnicitatea, definită la rândul ei - prin virtutea 
originii comune - ca o structură de înrudire, extrapolată 
apoi de către naționalism la nivelul apartenenţei 
naționale, devine dependentă, şi ea, de capacitatea de a 
controla femeia propriului grup etnic. Astfel, corpul 
femeii dobândeşte rolul de a marca graniţele etnice 
(Nickie Charles şi Helen Hintjens, 1998: 12), dar şi 
semnificația de simbol al fertilității naționale (Julie 
Mostov, 2000: 91). Chiar mai mult, femeia devine 
garanţia purității etnonationale („mama națiunii”), dar şi 
punctul slab al comunității (,trádátoarea"), astfel 
reproducându-se, şi în aceşti termeni, duplicitatea 
concepției despre femeie, care este atât idealizată ca o 


„Sfântă” sau „virgină” (simbol al virtuţii), cât si 

SI 


demonizată ca „vrăjitoare” sau „prostituată” (simbol al 
vulnerabilitatii). Oarecum în continuare, naționalismul 
distribuie femeilor şi rolul de a reproduce națiunea în 

sens cultural: termeni ca „limbă maternă”, „pământ 
matern”, „patrie mamă”, denotă faptul că femeile trebuie 
să vegheze asupra continuității culturale şi să garanteze 
menținerea tradiţiilor comunității (atât prin educarea 
copiilor în spiritul acestora, cât şi prin stilul lor propriu 
de viață). Aceste activități necesită, desigur, cultivarea 
permanentă a trăsăturii definite ca fiind prin excelență 
feminină, cea a grijii fata de celălalt. De asemenea, in 
acest context, şi ocupanții rolurilor masculine primesc 
sarcini importante: ei trebuie să fie în primul rând eroi, 
gata pentru sacrificiul ultim. Totuşi, primesc dreptul de a 
exista în mai multe ipostaze, precum ne spune Julie 
Mostov în legătură cu modelele legitime ale 
masculinitatii în timpul războiului din fosta Iugoslavie: ei 
pot fi şi trebuie să fie „soldați neinfricati", dar şi „soldaţi 
cu suflet feminin”, sau pot acționa ca „fiii patriei mame”, 
şi, desigur, mai pot fi şi „eroi decedați”, astfel 
contopindu-se pentru totdeauna cu trupul etern al 
națiunii (Mostov, 2000: 93-96). Dar nu întotdeauna 
masculinatea normativă a națiunii trebuie să fie una 
eroică şi agresivă, precum arată Stefan Dudink (2002) în 
studiul său despre „națiunea morală” olandeză şi 
bărbatul non-eroic aferent, chiar dacă recunoaşte că 
războiul şi militarismul sunt forțele majore ale constituirii 
masculinitatii occidentale moderne. Olanda secolului al 
XIX-lea, definită ca fiind victima slabă şi vulnerabilă a 

politicilor europene agresive, şi-a identificat sursa 
mândriei sale naţionale în valorile justiției sociale şi ale 
moralității. Conform acestei opțiuni identitare, marii eroi 
ai națiunii au fost reprezentați în ipostaze de autoreflexie 
şi contemplare, acest tip de masculinitate „moale” 
constituindu-se în reciprocitate cu „națiunea morală”. 

Naționalismul genizeazá națiunea. După caz, 
aceasta este descrisă ca femeie, în primul rând prin 
virtutea faptului că are nevoie de dragostea „noastră” (a 
bărbaților) si de protecţie - trăsături considerate, prin 
definiție, feminine. Dar poate dobândi şi semnificaţii 
masculine, înțeleasă fiind ca o fraternitate, o rețea de 
solidaritate bărbătească bazată pe colaborarea între 
camarazi, o ordine masculină. 

Puterea naţionalismului constă (si) în controlul 
reprezentării naţiunii, sau mai bine zis în contextul 
problematicii discutate în acest articol, al genizării 
națiunii şi al nationalizárii genului. Identitatea națională 
- precum au arătat dintr-o perspectivă de gen neutră, de 
exemplu, antropologii Orvar Lofgren (1994) şi Richard 
Fox (1990) - este un teren de luptă culturală. Această 
afirmație rămâne validă şi din punctul de vedere al 
relațiilor de gen. Căci, prin lupta pentru definirea 
națiunii, nu se duc lupte ,doar" între diverse grupuri 
definite în termeni etno-nationali şi/ sau în interiorul 
acestora între diferite categorii (clase) sociale, ci se 
,joaca” şi relaţiile de putere dintre femei şi bărbaţi, si/ 
sau dintre persoane cu orientări sexuale diferite. Putem 
afirma deci că identitatea națională este un teren de luptă 

culturală genizata. În fine, miza acestor „războaie 
simbolice” este, în orice termeni am privi-o, dobândirea 
puterii de a defini/ reprezenta națiunea si de a acționa in 
numele acestei definiții naturalizate, transformate in 
realitatea normativă, precum şi monopolizarea abilității 
de a transfigura subiecții sociali masculini şi feminini în 
proprietatea naţiunii. Discursurile şi practicile 
naționaliste însă nu acționează de la sine şi prin sine. Ele 
sunt vehiculate de indivizi (femei şi bărbaţi) concreti, cu 
interese concrete, aflați în anumite poziţii sociale, dintre 
care unii au de căştigat beneficii simbolice şi materiale de 
pe urma identificării cu naționalismul. 


Exploatarea naționalistă a sexualității 


Naționalismul se bazează pe heterosexism, şi, la 
rândul său, reproduce acest sistem de institutionalizare si 
normalizare a heterosexualitatii şi a excluderii 
identitátilor şi practicilor nonheterosexuale (V. Spike 
Peterson, 2000: 54-81). Statul national este institutia 
masculinitatii hegemonice, adică heterosexuale, fiind (şi) 
expresia puterii (si a violenței) de a planifica 
reproducerea sexuală, de a controla corpul femeilor, de a 
supune activitatea sexuală unor reglementări politice şi 
de a institutionaliza familia heteropatriarhală. Tot ea, 
heterosexualitatea masculină, este responsabilă de 
reproducerea ierarhiilor de gen, care - în familie - se 
susțin prin violența domestică, în public prin viol, iar în 

contextul unor conflicte intergrupale violente prin 
castrarea bărbaților, violarea sau prostituarea femeilor 
din celălalt grup. În naționalism, reducerea rolului femeii 
la procreare, merge mână-n mână cu tratarea sexului 
nonreproductiv (inclusiv cel homosexual) ca fiind un 
pericol pentru națiune, iar alocarea funcției de a educa 
copiii în spiritul ,,traditiilor” implică şi aşteptarea ca 
femeile să  perpetueze anumite concepții despre 
sexualitatea „normală”. Deoarece menținerea granițelor 
etnice si/ sau religioase este asigurată si de 
reglementarea mariajului, a custodiei copiilor, a 
moştenirii proprietății sau a cetățeniei, statul național 
controlează şi relațiile sexuale - iată încă un motiv pentru 
care o analiză a naționalismului trebuie să recunoască 
centralitatea sexualității în perpetuarea lui. De asemenea, 
ea nu poate să nu observe că metafora ,natiunea-ca- 
femeie” nu ar funcționa în condiţiile în care femeia în 
cauză ar fi femeie copilă, sau lesbiană, sau prostituată, 
sau persoană postmenstruală. Căci, conform concepţiei 
naționalismului, femeia-natiune este fertilă, pură, şi, 
implicit, heterosexuală. Totuşi, şi nu în ultimul rând, 
articolul discutat aici ne reaminteşte: femeile nu sunt - 
întotdeauna si pur şi simplu - victime ale sistemului 
heteropatriarhal deoarece, printre altele, ele însele pot 
împărtăşi şi reproduce credința în heterosexualitatea 
normativă, garantia , normalitatii” națiunii. 

Julie Mostov abordează implicarea sexualității in 
naționalism dintr-o altă perspectivă (Mostov, 2000: 89- 
113). Ea analizează modul în care, în contextul fostei 


125 


Iugoslavii, in timp ce politica identității nationale 
erotizează națiunea în imaginarul spiritual, simultan ea 
desexualizează femeile şi bărbaţii concreti. În recrutarea 
militarilor, retorica naționalistă face apel la masculinitate, 
la bărbatul autentic al regimului patriarhal, iar femeilor 
le cere ori să se păstreze pentru bărbaţii lor eroi, ori să-şi 
sacrifice fiii pentru patrie. Atât în cazul femeilor, cât şi în 
cel al bărbaţilor, apreciază comportamentul asexual, 
castitatea, puritatea. Totuşi, în vederea întăririi mândriei 
naționale şi a celei masculine, propaganda de război are 
nevoie şi de corpul erotic feminin, menit să confirme 
virilitatea bărbaților şi să satisfacă apetitul sexual al 
eroilor. 

Alte spatii, alte perioade istorice. Susan Pedersen 
(1991), analizând politica sexuală a colonialismului în 
Kenya, observă centralitatea dezbaterii despre mutilarea 
genitală a femeilor în definirea „identității coloniale” şi a 
măsurii în care politica colonială trebuie să se implice în 
schimbarea tradițiilor locale. De asemenea, ea 
accentuează că lupta pentru independenţa națională a 
Indiei s-a purtat şi pe planul dezbaterilor asupra 
tradițiilor indiene, de exemplu a sacrificării soției în cazul 
morții soțului, căci afirmarea legitimitatii obiceiului 
,Suttee" era unul dintre instrumentele afirmării 
drepturilor naționale. În ambele cazuri, corpul femeii s-a 
dovedit a fi simbolul perfect al identității naționale, căci, 
în aceste contexte, femeia era un subiect social mut, doar 
feministele occidentale şi locale fiind dedicate dreptului 

femeilor de a-şi exprima propria părere despre propriul 
corp. 

Corpul şi sexualitatea femeii ca spațiu national 
dobândeşte din nou alte sensuri în condiţiile în care 
violul este utilizat ca instrument de război (vezi, de 
exemplu: Beverly Allen, 1996; C. Corrin, 1996; Nickie 
Charles şi Helen Hintjens, 1998; Mirjana Morokvasic, 
1998; Dubravka Zarkov, 1999; Zillah Eisenstein, 2000). O 
tema discutata tot mai mult in literatura feminista a 
naționalismului, definită recent ca fiind crimă de război, 
şi, desigur, dezbătută / contestată în timpul războiului 
chiar şi în relaţia dintre feministele localizate în „tabere 
etnice” diferite - violul în naționalismul militarist 
dobândeşte mai multe funcţii. Este un atac implicit 
împotriva bărbaţilor celuilalt grup etnic, cărora astfel li se 
contestă capacitatea de a-şi proteja femeile fata de 
duşman. Este o modalitate prin care se încalcă interdicția 
de a transcende granița etnică, se ,contamineazá" 
puritatea celuilalt, şi astfel se distruge identitatea 
națională. În fine, această formă a violenţei sexualizate şi 
naționalizate nu este altceva decât modalitatea regimului 
patriarhal, sexist şi rasist de a defini identitatea femeilor 
şi de a le localiza în poziția de obiect subordonat 
dorințelor sexuale şi naționale agresive. În condiţiile 
războaielor etnice ale anilor 1990, unul dintre punctele 
centrale ale definirii poziției față de violența gender- 
specifică în fosta Iugoslavie, este cel al dezbaterii despre 
natura sa sexuală şi/ sau națională (Jelena Batinic, 2001). 
(Şi) în legătură cu această chestiune, feministele din 

Croatia, de exemplu, s-au împărțit în două tabere, si, 
astfel, solidaritatea femeilor împotriva nationalismelor 
militariste de toate culorile nu mai putea funcționa în 
mod univoc. Grupările numite „patriotice” au definit 
violul de masă ca parte a genocidului sârbesc dus 
împotriva nonsârbilor, considerând cá toti sârbii - 
inlcusiv feministele care se opuneau războiului - sunt 
vinovați de ceea ce s-a întâmplat. Feministele din 
Belgrad, mişcarea Women in Black, în primul rând, chiar 
dacă respingea ideea suferinței reciproce şi recunoştea că 
violatorii aparțineau în majoritatea cazurilor celuilalt 
grup etnic, nu accepta să participe la instrumentalizarea 
politică a victimelor violului, considerând că, de fapt, 
prin viol, viața femeilor n-a fost distrusă de cealalaltă 
naționalitate, ci de corpul bărbaților. 


Reproducerea națiunii şi naţionalizarea maternității 


Procrearea, avortul şi maternitatea sunt alte teme 
centrale în politica naționalistă, legate, desigur, de ideea 
de bază conform căreia femeile sunt mamele națiunii, 
datoria lor patriotică supremă este de a reproduce 
biologic şi cultural națiunea, şi statul naţional are dreptul 
să controleze sexualitatea şi corpul femeilor. Această 
concepție se dovedeşte a fi unul dintre punctele cheie ale 
stilului naționalist de a face politică, căci ea revine în 
toate formele pe care naționalismul le-a cunoscut de-a 
lungul istoriei sale de mai bine de două secole (Nickie 

Charles si Helen Hintjens, 1998: 2-6). Naționalismul 
secolului al XIX-lea, exprimând interesele burgheziei, a 
construit imaginea națiunii conform familiei burgheze, 
respectiv a definit națiunea ca o familie extinsă. Modelul 
familial burghez extrapolat la nivelul întregii societăți 
însemna transferarea principiilor diviziunii muncii din 
spațiul privat în cel public şi, printre altele, a rezultat in 
reducerea feminitátii la capacitatea reproductivă si la 
rolurile domestice. Mişcările pentru independență 
națională din secolul al XX-lea au recurs, de asemenea, la 
imaginarul genizat al națiunii, mobilizând femeile prin 
rolul lor de a procrea noile națiunii. Tot acelaşi secol 
cunoaşte şi manifestări ale naționalismului cuplat cu 
regimurile opresive pentru femei ale fundamentalismelor 
religioase, dar şi nationalismele de tip socialist (care, 
după caz, exploatau femeia atât în rolul lor productiv, cât 
şi cel reproductiv), precum şi cele postsocialiste, cu 
încercarea lor de a revigora ordinea de gen „normală” 
conform tradițiilor patriarhale de dinaintea socialismului. 

Politizarea maternității este întotdeauna parte a 
discursului şi practicii naționaliste opresive fata de femei, 
dar maternitatea poate deveni şi sursă de identificare 
pentru femeile care se opun autoritarismelor de toate 
felurile. Spre exemplu, în Chile, mamele celor dispăruți 
în regimul militarist au jucat un rol important în 
articularea rezistenţei fata de statul totalitar. Sau, în fosta 
Iugoslavie, maternitatea a putut fi mobilizată ca una 
dintre resursele constituirii solidarității femeilor 
deasupra granițelor etnice impuse de militarismul 

naționalist şi susținute de război. Argumentul 
maternității este utilizat, de asemenea, în cazurile în care 
se caută fundamentul biologic al incapacității femeilor de 
a ucide, precum şi al diferenței dintre ,bárbati" (asociaţi 
cu agresivitatea) şi „femei” (definite prin grija maternă). 
Dar în secolul al XIX-lea, el s-a regăsit şi în logica 
sufragetelor americane. Fata de afirmaţia conform căreia 
dreptul femeilor la participare politică trebuie limitat 
deoarece ele nu au obligaţia de a se înrola în armată, ele 
accentuau riscul naşterii şi, implicit, primejdia pe care 
femeile o asumă atunci când dau viață soldaţilor 
potenţiali (Cheryl Logan Sparks, 2000: 188-189). 
Maternitatea s-a dovedit a fi utilizabilă politic şi pentru 
„normalizarea” schimbării petrecute în rolurile sociale 
ale femeilor. De exemplu, în Olanda de după cel de al 
doilea război mondial, explicația implicării femeilor în 
mişcarea de rezistență, precum şi în roluri tradițional 
masculine s-a articulat în jurul ideii conform căreia, de 
fapt, în noile domenii, ele îşi exercită doar instinctele 
materne cunoscute (Jolande Withuis, 2000: 39-40). Astfel, 
vechile stereotipuri de gen, care asociau femeia cu 
maternitatea, inventánd maternitatea simbolică, au 
continuat să fie grila de interpretare dominantă a 
realității şi, ca atare, s-au reprodus în pofida schimbărilor 
petrecute în diviziunea socială a muncii. 

Incriminarea avortului este o consecință directă a 
concepțiilor naționaliste despre maternitate şi despre 
rolul femeilor în reproducerea biologică a națiunii, dar 
dobândeşte semnificații politice concrete în funcţie de 

contextul social-istoric mai larg. În Statele Unite ale 
Americii putem observa, spre exemplu, lungul proces al 
politizării avortului (Marcy J. Wilder, 1998: 73-95). 
Pornind de la dezbaterile legislative desfăşurate la 
mijlocul secolului trecut, trecând printr-o fază a 
confruntărilor sângeroase din cel de al optulea deceniu 
(în condiţiile, în care politica prezidenţială republicană a 
favorizat retragerea dreptului fundamental al femeii de a 
decide în această problemă), acest proces a rezultat în noi 
concepții despre avort şi reproducere în politica pro-choice 
ai anilor 1990. În contextul acesteia din urmă femeia se 
consideră a fi un subiect social moral, capabil de a lua 
decizii responsabile cu privire la corpul şi sexualitatea ei 
fără ca acestea să îi fie impuse de către o moralitate 
publică/ guvernamentală. Gândirea şi practica nouă în 
domeniu face trecerea de la recunoaşterea dreptului 
femeii de a recurge la avort la crearea şi finanțarea unui 
sistem în care femeilor le stă la dispoziție o gamă întreagă 
de opțiuni reproductive care să facă posibilă reducerea la 
minim a sarcinilor nedorite. Alt timp, alt spațiu: România 
în perioada ceauşistă, renumită, printre altele, prin 
agresivitatea politicii pronataliste şi antiavort. Gail 
Kligman (1998) face o analiză detailată atât a constituirii 
cadrului legislativ (şi a viziunii oficiale) în domeniu, cât 
şi a experienţelor şi strategiilor individuale legate de 
recurgerea la avort în contextul metodologic şi teoretic a 
ceea ea numeşte etnografia statului. Descifrand 
semnificațiile politice ale centralitátii reproducerii în 
regimul ceauşist, Kligman consideră că, (şi) prin acest 

fenomen, societatea românească a ajuns şi a rămas să fie 
structurată de duplicitatea indivizilor fata de sistem şi de 
complicitatea lor cu sistemul. Procesul dedublării în eul 
public şi în cel privat, desigur, desfăşurat prin diverse 
drame personale, precum şi constituirea unor rețele 
informale pentru supraviețuire în umbra vieții oficiale, 
au făcut posibilă (şi în acest caz) atât acomodarea oficială 
la lege şi, implicit, reproducerea sistemului, cît şi 
rezistența față de controlul atotputernic al vieţii private 
de către statul national-comunist. Desigur, în acest 
context trebuie amintit şi faptul că politizarea excesivă a 
reproducerii şi incriminarea avortului, dublând politica 
industrializării forțate în condiţiile economiei de penurie, 
au constrâns femeile din România să găsească diferite 
strategii individuale pentru a putea trăi în poziția de 
duble eroine (muncitoare şi mame), care le era prescrisă 
în ordinea de gen al regimul national-comunist. 

Încă un pas în timp şi spaţiu ne convinge de faptul 
că reproducerea şi controlul sexualității femeilor este 
întotdeauna centrală in politica nationalá/ naționalistă. 
Susan Gal (1994) ne introduce îm dezbaterile despre 
avort desfăşurate în Ungaria la începutul anilor 1990, 
privite ca unul dintre instrumentele prin care identitățile 
politice postsocialiste se articulau şi se defineau, printre 
altele, prin afirmarea atitudinilor lor antisocialiste. Ea ne 
ajută să înțelegem că aici nu este vorba doar despre 
faptul că politicul instrumentează reproducerea, ci şi de 
faptul că problema reproducerii este unul din terenurile 
pe şi prin care se duce lupta pentru puterea politică. În 

acest context, conservatorii şi nationalistii au definit 
politica de avort socialistă ca fiind ,,Trianonul biologic” 
(comparând-o chiar şi cu pierderile de vieți omeneşti cu 
ocazia luptei de la Mohacs), care a distrus, încă o dată, 
națiunea maghiară. Ei au considerat că pentru 
reconstituirea moralității naționale, precum şi pentru 
creşterea demografică a populației, este nevoie de 
interzicerea avortului. Liberalii, atunci în opoziție, şi-au 
exprimat părerea că o lege o avortului, asemenea legii 
pornografiei, ar însemna implicarea statului în viața 
intimă a cetățenilor. Astfel, de fapt, pe lângă idealizarea 
familiei sfânte burgheze, ei şi-au exprimat atitudinile 
antisocialiste, convingerea că domeniul privat a fost şi 
trebuie să rămână un spațiu neocupat de stat. Dezbaterea 
publică despre avort, purtată în cea mai mare parte fără 
implicarea decisivă a femeilor, a transformat problema 
dintr-una socială, legată de drepturile femeilor în una 
morală, legată de identitatea națională. Acest lucru a fost 
facilitat si de asimilarea problemei drepturilor si 
autonomiei femeilor cu proiectul socialist de emancipare, 
căci, după cum am văzut, miza dezbaterilor publice 
despre avort a fost până la urmă articularea unor 
identități politice antisocialiste. 

Ipostaze şi semnificaţii ale relaţiei dintre nationalisme 
şi feminisme 


Feminismul alb, occidental - hegemonic până la un 
moment dat - a produs convingerea conform căreia 
solidaritatea feminină mondială se realizează datorită 
faptului că subordonarea femeilor este o caracteristică 
universală a societății umane. Mişcarea feministă a 
constituit, deci, categoria identitară în numele căreia se 
legitima pe baza diferenţei sexuale dintre femei şi bărbaţi 
şi - din perspectiva femeilor astfel definite - a 
conceptualizat şi atacat patriarhatul ca fiind cel mai 
important sistem opresiv. După cum am mai accentuat în 
primul capitol al studiului de fata, această presupunere şi 
logică n-a luat în considerare diferențele între femei care 
însă, la rândul lor, cu timpul, s-au articulat tot mai 
accentuat în conștiința publică şi teoretică sub influența 
diverselor schimbări petrecute în societate şi în teoria 
socială. 

Din acest punct de vedere, trebuie să observăm că 
analiza feministă a naționalismului contribuie la acest 
proces cel putin prin sensibilitatea față de diversitatea 
relaţiei dintre naționalism şi feminism. Chiar dacă unii 
afirmă că, exceptând unele cazuri, feminismul şi 
naționalismul au fost mai întotdeauna poziții ideologice 
incompabitibile in Europa (Gisela Kaplan, 1997: 3), alții 
recunosc, totuşi, cá - în diverse contexte social-istorice - 
feminismul poate cunoaşte atât forme naționaliste, cât şi 
antinationaliste (Lois A. West,1997). Deci, chiar dacă, 

precum am arătat în paragrafele anterioare, 
naționalismul - atât cel simbolic, cát şi cel material - 
instrumentalizează şi subordonează femeile, unele femei 
în unele contexte pot opta pentru convingeri şi practici 
naționaliste, chiar şi dacă între timp susțin că sunt 
feministe, încercând sa lege mişcarea pentru 
independenţa națională cu mişcarea pentru drepturile 
femeilor şi/ sau să le lase pe cele din urmă în umbră, 
pentru a nu dăuna solidarității naționale. 

Sá ne gândim, de exemplu, la contextul 
colonialismului, in care relația dintre femeile 
colonizatoare şi cele colonizate a fost una de putere şi de 
oprimare, iar femeile locale s-au asociat mai degrabă cu 
mişcările pentru independenţa națională a ţării lor, decât 
cu feminismul occidental (Lynn M. Kwiatkowski şi Lois 
A. West, 1997; Haunani-Kay Trask, 1997). Sau să ne 
aducem aminte de alte circumstanţe - spre exemplu cele 
ale războaielor etnice din fosta Iugoslavie -, când unele 
feministe s-au dedicat sprijinirii nationalismelor pentru 
constituirea statelor naţionale proprii, renunțând la 
solidarizarea cu  feministele celuilalt grup etnic 
(Dubravka Zarkov, 1999). Şi să nu uităm nici de alte 
situații - cum ar fi cea a mişcării Mexicano-Americane 
(Chicano) pentru obtinerea unor drepturi fundamentale si 
impotriva discriminárii rasiale in Statele Unite -, cazuri 
in care femeile s-au implicat in nationalismul minoritar in 
umbra bárbatilor lor, pentru ca mai tárziu sá-si facá 
auzite propriile voci (Chicana) în vederea eliberării 

femeilor în propriile lor comunități (Alma M. Garcia, 
1997). 

În alte contexte social-istorice însă, feminismul se 
dovedeşte a fi un sistem ideatic şi o practică socială 
antinationalistá si antimilitaristă. Cynthia Cockborn 
(1998) ne prezintă cazuri în care, în condiţii de războaie 
etnonationale, femeile reuşesc transcenderea granițelor 
etnice şi să colaboreze pentru pace. Pe linia activismului 
feminist antirăzboi, printre altele cea a rețelelor Women in 
Black, formate împotriva conflictului armat Israelo- 
Palestinian si a celui din fosta Iugoslavie, autoarea a 
contactat şi - într-un cadru al observaţiei participative - a 
descris trei proiecte de colaborare feminină. Reţeaua 
pentru Sprijinul Femeilor din Belfast, care aduce 
împreună femei din clasa muncitoare din comunitățile 
catolice şi protestante pentru a milita pentru pace, 
precum şi împotriva sărăciei; Alianța Bat Shalom, rețeaua 
de colaborare a femeilor evreice şi palestiniene din Israel, 
militând pentru pace, dar şi pentru recunoaşterea 
drepturilor arabilor în Israel şi, în ultimă instanţă, pentru 
crearea unui stat Palestinian; Proiectul Medica pentru 
Terapia Femeilor, compus din femei musulmane, sârbe şi 
croate din Bosnia-Hertegovina, care acționau pentru 
ajutorarea femeilor şi copiilor victime ale violului şi/ sau 
asistența acordată refugiaților. 

De asemenea, atunci când vorbeşte despre 
colaborarea feministelor de etnie diferită în timpul 
războiului din fosta Iugoslavie, Zarana Papic (2001) ne 
convinge despre rolul feminismului în rezistența fata de 

exclusivismele si  extremismele naționalismului, in 
producerea şi susținerea unui discurs şi a unei practici 
antinationaliste într-un context în care ura fata de celălalt 
şi exterminarea celuilalt devine „normalitatea” vieții 
cotidiene. Mai mult decât atât, Dubravka Zarkov 
atenționează asupra importanţei rezistenței față de 
etnicizare şi naționalizare, față de autoidentificare în 
termeni etnici, precum şi față de reproducerea în 
feminism a politicilor de  includere/ excludere 
caracteristice naționalismului (Zarkov, 1999: 386). 


Criticism şi autocriticism în reflectia feministă asupra 
naționalismului 


În acest studiu mi-am propus să argumentez pentru 
recunoaşterea  triplei contribuții aduse de către 
perspectiva feministă la analiza naționalismului. Am 
arătat cum aceasta, pe de o parte, conştientizează faptul 
că, de-a lungul producerii identității naționale, 
naționalismul instrumentează nu numai etnicitatea, ci şi 
genul şi sexualitatea. Constituie o ordine etnocentrică, 
patriarhală si sexistá, cu repercusiuni simbolice şi 
materiale negative asupra categoriilor subordonate şi - 
indiferent de ideologia politică cu care se combină - 
mobilizează prin virtutea apelului la relaţii şi sentimente 
familiare tuturor indivizilor. 

Pe de altă parte, am prezentat cum, datorită 
diverselor locaţii social-istorice unde se desfăşoară, 

cercetarea feministă a naționalismului generează o serie 
de rezultate empirice utilizabile si în analize 
comparative. lar datorită multidisciplinaritátii care o 
caracterizează, poate trata fenomenul în complexitatea sa, 
reflectând prin diverse metode, atât asupra aspectelor 
structurale, cât şi asupra celor procesuale ale 
naționalismului, atât asupra mecanismelor sale 
simbolice, cât şi asupra celor materiale, atât asupra 
producerii sale la nivelul discursurilor/ instituțiilor 
publice, cât şi la nivelul experienţelor cotidiene ale 
„oamenilor mici”. 

Şi, în al treilea, dar nu în ultimul rând, am adus 
argumente pentru considerarea perspectivei feministe ca 
una dintre sursele potenţiale ale spiritului critic şi acțiunii 
critice îndreptate împotriva naționalismului, 
potentialitate care poate fi valorificată doar în măsura în 
care însuşi feminismul reuşeşte să fie autocritic față de 
propriile esentialisme şi exclusivisme. 

Poziţia adoptată de mine în această chestiune 
trebuie înțeleasă atât în contextul social al experiențelor 
mele personale, cât şi în cel al eforturilor analitice de a 
interpreta într-o manieră deconstructivistă producerea şi 
reproducerea practicilor discursive naționaliste în relația 
dintre românii şi maghiarii din Transilvania (vezi Enikó 
Magyari-Vincze, 1997a). Dar dincolo de aceasta, sper ca 
cele prezentate în acest studiu să convingă o audienţă cât 
mai largă despre cât de utile ar fi şi în România cercetări 
pe teme ca: producerea relațiilor, identitátilor şi ordinii 
de gen şi sexuale de către ideologia şi practicile 

naționaliste, precum şi constituirea inegalitátilor sociale 
la răscrucea dintre gen, sexualitate şi etnicitate. Pentru că 
acestea pot avea o contribuție majoră la înțelegerea 
modalitátilor in care colaborarea dintre mecanismele 
patriarhale, sexiste, naţionaliste şi rasiste generează şi 
susțin ierarhii sociale, fiind printre procesele responsabile 
în restructurarea ordinii postsocialiste. Perspectiva 
feministă este indispensabilă unui astfel de efort. lar 
rezultatele sale vor fi cu atât mai credibile, cu cât ea este 
capabilă să-şi asume o poziție responsabilă şi sensibilă 
față de diversele diferențe, şi/ sau să fructifice valenţele 
feminismului identitatilor multiple. 

III 


DIFERENTA TRANSFORMATĂ ÎN INEGALITATE 
PRIVIRI DINSPRE ROMÂNIA 

După capitolul care a fixat reperele teoretice ale abordării 
diversității social-culturale urmează să cunoaştem aspecte ale 
modalitatilor în care ordinea de gen şi ordinea etnică se 
articulează în România, punând accent îndeosebi pe prima. 
Aşa cum se întâmplă de obicei, şi în contextul socialist şi 
postsocialist al acestei tari sistemul discursiv şi institutional a 
oferit/ oferă (a impus/ impune) indivizilor un set de categorii 
identitare prin care ei să se autodefinească şi să-i definească pe 
ceilalți, precum şi o scară valorică de ierarhizare a acestora. De 
observat, însă, că şi în acest caz performanța indivizilor este 
practica, prin care puterea respectivă se realizează sau nu, şi 
experiențele genizate, precum şi alte experiențe identitare, se 
constituie între acomodarea la şi rezistența fata de regimul de 
gen normativ, hegemonic. De aceea, analiza ordinii de gen 
dintr-o perspectivă feministă — tipul de investigație pe care 
doresc să-l realizez în această carte —, se interesează de modul 
în care construcțiile discursive şi instituționale ale genului şi 
experiențele subiective ale feminitatii şi masculinității se 
constituie reciproc. Considerând că acestea din urmă sunt 
încorporate în regimuri de putere şi dobândesc semnificații în 

cadrul unei ordini sociale şi culturale mai largi, urmăresc 
aspectele simbolice şi implicaţiile materiale ale proceselor care 
transformă diferența în inegalitate. Şi, nu în ultimul rând, îmi 
propun să discut despre ele atât în termenii diferențelor dintre 
femei şi bărbați, cât şi în ai celor dintre femei (şi dintre bărbaţi) 
de etnie diferită, precum şi în contextul diverselor politici 
identitare, producătoare de poziții subiect cu care să se 
identifice. 


Primul articol al capitolului prezintă rezultatele 
cercetării empirice pluridisciplinare realizate în oraşul 
multietnic Cluj. În speță, el discută despre diviziunea sexuală a 
muncii, despre relații de putere în viața de familie, despre 
imagini ale feminitátii şi masculinitatii, aşa cum se reflectă 
acestea in concepțiile şi practicile care acompaniază 
inegalitatile de gen. Pe de altă parte, prin naratiunile culese, el 
identifică sensurile experiențelor legate de ordinea de gen a 
instituțiilor în care femeile şi bărbaţii români, maghiari şi romi 
de vârstă şi de statut ocupational diferit îşi trăiesc (Şi-au trait) 
viața. Al doilea studiu îşi propune să descrie şi să interpreteze 
regimurile de gen (oficiale) socialiste şi postsocialiste din 
România, modalitățile prin care acestea au reprodus/ reproduc 
patriarhatul, adică sistemul în care ocupanții rolurilor 
masculine sunt favorizați iar femeilor li se propune/ impune să 
investească în poziții subiect subordonate. Se apreciază că, 
printre altele, complicitatea dintre naționalism şi alte ideologii 
politice (socialism, liberalism etc.) este responsabilă de 
susținerea acestei stări de fapt. 

În întregimea sa, capitolul exprimă convingerea că 
feminismul are o putere eliberatoare nu numai fata de femei, ci 
şi în raport cu toti indivizii situați în poziții subordonate si 
dezavantajoase, tocmai prin abilitatea sa de a construi şi a 
reprezenta subiectul autonom, capabil să conteste autoritatea 
regimului şi să-şi exercite libertatea personală fără să fie 
marginalizat şi incriminat pentru asta. 

ORDINEA DE GEN ÎNTR-UN SPAŢIU MULTIETNIC 


Complexitatea fenomenului identitar, al diversității 
culturale şi al diferentierii sociale, conceptualizată prin 
perspectiva teoretică descrisă în capitolele anterioare, 
poate fi surprinsă doar printr-o metodologie 
pluridisciplinară, fiecare metodă din cadrul ei aducându- 
şi propriile contribuții la înțelegerea diverselor sale 
aspecte. De aceea, în cercetarea „Femei şi bărbați în 
Clujul multietnic”!5, pe baza rezultatelor căreia imi 
propun să discut aici despre ordinea de gen, am utilizat 
atât metode calitative, cât şi cantitative, urmărind să 
înțeleg relația dintre etnicitate şi gen în producerea 
concepțiilor culturale despre gen, etnicitate, relaţii 


15 Cercetarea a fost realizată în echipă, fiind coordonată de mine în 
cadrul Fundaţiei Desire cu sprijinul Centrului de Resurse pentru 
Diversitate Etno-Culturală între august 2000 şi iulie 2001. Doresc să 
le mulțumesc şi pe această cale colegilor mei Nândor L. Magyari, 
Barbara Butta, Sidonia Grama Nedeianu, precum şi Simonei Bâtlan 
pentru colaborarea lor la toate fazele investigației. 

interetnice, dar şi a practicilor sociale generatoare şi 
susținătoare de inegalităţi. 

Ancheta sociologică prin chestionar! şi interviurile 
aprofundate!” au abordat fenomenul prin întrebări legate 
de viața şi experiențele „oamenilor mici”. Prin metoda 
cantitativă am generat date statistice reprezentative 
conform procedurii de eşantionare efectuate asupra 
populaţiei vizate in legătură cu ordinea de gen!s 


16 Ancheta sociologică prin chestionar a fost realizată pe un eşantion 
de 1.120 de indivizi, reprezentativ pentru oraşul Cluj, respectiv pe 
trei subeşantioane cuprinzând 847 români, 480 maghiari şi 200 romi. 
În pregătirea, desfăşurarea şi prelucrarea ei un rol important i-a 
revenit lui Nândor L. Magyari (vezi Femei şi bărbați în Clujul 
multietnic, Cluj-Napoca, Ed. Fundaţiei Desire, 2001, I). 

17 Interviurile aprofundate semistructurate, au fost realizate cu femei 
şi bărbaţi (24 români, 20 maghiari, 21 romi) de diferite categorii de 
vârstă şi ocupații. 

18 După R. W. Connell, definesc ordinea de gen sau regimul gender ca 
fiind o „stare de fapt a relațiilor de gen într-o instituție dată”, în 
familie, la şcoală, la locul de muncă şi, aş adăuga, în felul în care 
statul defineşte rolul femeilor şi al bărbaţilor în realizarea a ceea ce el 
consideră ca fiind „bunul comun” al societății. Analiza regimului de 
gen trebuie să fie atentă la diviziunea muncii, la structura puterii şi 
la structurile mentale ale acestor instituţii, dar şi la relațiile dintre 
regimurile de gen ale unor instituții diferite. Connell de exemplu 
ilustrează modul în care regimul domestic de gen - care prescrie 
munca legată de îngrijirea copilului şi de treburile gospodăreşti 
sotiei-mamá - se sprijină reciproc cu acel regim de gen al pieței 
muncii care oferă femeilor măritate slujbe cu jumătăţi de normă, 
prost plătite şi cu prestigiu social redus. De aceea se întâmplă că 

„acest model de recrutare este justificat de stat pe baza presupunerii 

că femeile măritate doresc numai astfel de munci datorită 

caracteristică vieții de cuplu, cu starea economică a 
femeilor şi bărbaţilor de diferite etnii, precum şi cu 
gândirea despre relaţiile interetnice şi cu practica 


responsabilitatilor lor domestice si au nevoie de plăți modeste 
fiindcă salariile lor sunt numai bani de buzunar pe lângă venitul 
soțului şi, în acelaşi timp, diviziunea muncii în sfera domestică este 
explicată / acceptată de soți printr-o referire la faptul că soțiile lor pot 
obține numai astfel de slujbe” (Connell, 1995: 38). Punctul meu de 
plecare în conceptualizarea regimului patriarhal de gen este ideea 
articulată şi de Katherine Verdery (1996), conform căreia inegalitatile 
„înnăscute“ ale regimului patriarhal îi favorizează pe ocupanții 
rolurilor de gen masculine. După cum arată Gail Kligman (1995), o 
astfel de ordine socială construieşte ierarhiile în conformitate cu 
vârsta şi sexul, îi localizează pe bărbați în sfera publică, iar pe femei 
în sfera privată. Aceasta defineşte puterea bărbaţilor în familie ca 
formală si îi delegă în poziţii care controlează în public relațiile 
interfamiliale, şi consideră femeile drept administratorii problemelor 
informale ale familiilor lor, şi ca pe mediatorii privați ai legăturilor 
dintre diverse familii. Totodată ea limitează spațiul social si 
libertatea mobilităţii feminine şi, în general vorbind, atribuie 
înrudirii şi legăturilor familiale un rol social important, anume acela 
de a rezolva prin diferite mijloace informale problemele vieții 
cotidiene. Remarc că o analiză socio-culturală a regimului de gen 
trebuie să-şi focalizeze atenţia asupra setului de mecanisme 
economice, sociale, politice şi culturale prin care diferențele dintre 
bărbaţi şi femei sunt transformate în inegalităţi sociale. Dacă 
diferenţele dintre sexe se naturalizează şi sunt explicate în termeni 
biologici, atunci inegalitátile sociale construite pe aceste diferente 
ajung şi ele să fie legitimate prin referire la „ordinea naturală a 
lucrurilor”. Astfel, o asemenea analiză consideră identitatea de gen 
ca un instrument al construirii ierarhiilor sociale, ca unul dintre 
mecanismele prin care organizarea socială a diferenţelor culturale 
funcționează într-o anumită societate. 

acestora. Prin metoda calitativă am scos la iveală 
naratiuni dezvăluite în bogăţia detaliilor şi prin sensurile 
atribuite experienţelor „feminine” şi „masculine” legate 
de viața de cuplu, de relația cu copiii şi părinții, de 
alegerea şi profesarea unei meserii, precum şi de 
concepțiile despre viata femeilor şi bărbaţilor. 
Monitorizarea presei!” focus-grupul” si talk- 
showul?! au interogat diferite aspecte ale dimensiunii 
instituționale a fenomenului investigat. Primul a schițat 
câmpul discursiv mediatic care participă la constituirea 
imaginilor publice ce pot să devină puncte de referință 
pozitive si/ sau negative pentru autoidentificarea 


19 Monitorizarea presei de limbă română si maghiară locală si 
regională, precum şi a revistelor pentru femei în limba română a fost 
realizată în perioada octombrie 2000 - martie 2001 de către colega 
mea Barbara Butta (vezi Femei şi bărbați în Clujul multietnic, ed. cit., 
II). 

2 Participantele la interviul de grup au fost femei de diferite etnii, 
active în organizaţiile neguvernamentale locale axate pe 
problematica intereselor şi drepturilor femeilor, în partide politice cu 
filiale în oraşul Cluj şi/sau în organizațiile de femei ale acestora, 
precum şi în sfera academică. Moderatoarea focus-grupului a fost 
Sidonia Grama Nedeianu, ea a prelucrat şi discuţiile înregistrate şi 
transcrise (vezi Femei şi bărbați în Clujul multietnic, ed. cit., III). 
Propunând spre discuţie aceleaşi teme, interviul de grup a fost 
realizat şi la Iasi, în organizarea Fundaţiei Şanse Egale pentru Femei, 
partenera Fundaţiei Desire în proiectul finanţat de către CRDE. 

^ La talk-show-ul cu tema „Rolul femeilor în transgresarea 
granițelor etnice” au participat, in fata unui public larg, în cadrul 
evenimentului „Alt Martie”, organizat la Casa Tranzit în 30 martie 
2001, reprezentante ale unor organizaţii de femei din România şi Serbia. 

oamenilor (şi) în termeni etnici şi de gen. Interviul de 
grup şi talk-showul (chiar dacă cel din urmă nu este o 
metodă de cercetare), prin reflecţiile publice ale 
participantilor/ participantelor asupra propriului 
activism social, au relevat contribuția diverselor 
organizații publice la redefinirea  ,feminitátii" şi 
,masculinitátii" în contextul nostru postsocialist, printre 
altele şi la formarea gândirii despre rolul femeilor în 
relaţiile interetnice. 


Etnicitatea, genul şi ordinea de gen 


În ancheta sociologică, pentru operationalizarea 
termenului de ordine de gen am folosit următorii 
indicatori: diviziunea sexuală a muncii, relații de putere 
în viata de familie, concepţii despre rolul şi locul femeilor 
şi bărbaţilor în familie şi în afara ei. În chestionar aceşti 
indicatori au apărut „traduşi” în mai multe întrebări 
concrete, referitoare la practici şi concepții legate de 
treburile gospodăreşti şi creşterea copiilor, la concepții 
despre locurile de muncă adecvate femeilor şi bărbaților, 
la luarea deciziei în familie în raport cu diverse 
probleme, la ocurenta violenței domestice şi sexuale in 
familie şi în mediul înconjurător, la concepții despre 
egalitatea între femei şi bărbați, la caracteristicile asociate 
cu feminitatea şi masculinitatea şi altele. Putin mai încolo 
voi reconstitui fragmente din baza de date pentru a 
semnala măsura în care etnicitatea şi genul organizează 

diferenţele într-o anumită ordine/ ierarhie socială şi, în 
particular, în ceea ce numim ordine de gen. 

Interviurile aprofundate m-au ajutat, la rândul lor, 
să descriu şi să înțeleg în detaliu experienţele legate de 
ordinile de gen şi sensurile atribuite acestora de către 
persoane de etnie, sex, vârstă şi statut ocupational diferit. 
Interlocutorii noştri au fost rugați să ne povestească 
despre viața lor, ghidându-se după câteva întrebări 
generale şi specifice care focalizau atenția pe anumite 
teme şi momente cruciale ale vieții, dar au fost lăsaţi să 
vorbească liber despre fiecare temă şi să povestescă cât 
doresc. În ansamblu, cele mai multe povestiri au fost 
redate în legătură cu aprecierea vieții femeilor şi 
bărbaților (inclusiv în termeni comparativi, precum şi în 
legătură cu imaginea despre femeia ideală şi bărbatul 
ideal, cu avortul, cu mamele singure, cu concepții despre 
trăsăturile ce trebuie educate la fete şi la băieți). Dar 
multe şi nuantate au fost şi naratiunile despre viata de 
cuplu (referitoare la idei despre căsătorie, despre luarea 
deciziei în familie, despre femeia cu multiple 
responsabilități, despre bărbatul care se ocupă de 
treburile casnice şi de creşterea copiilor). Povestirile au 
relevat, desigur, şi alte teme, asupra cărora însă lucrarea 
de față nu reflectează, limitându-se să le utilizeze pe cele 
menționate în interpretarea ipostazei femeii care lucrează 
în afara familiei, aşa cum se încadrează aceasta în ordinea 
de gen intrafamilială. 

Frecvența concepțiilor şi practicilor care acompaniază 
inegalitatile de gen 


Esantioanele folosite in ancheta au fost probabiliste, 
s-au realizat pe baza adresei a 1.800 de familii, aleator 
alese pentru interviuri. Ele sunt reprezentative la nivelul 
populaţiei Clujului, dar si la nivelul comunităților 
româneşti, maghiare şi rome din oraş. Faţă de 
procentajele etniilor in totalul populației, in 
subeşantioanele definite prin etnie am supraponderat 
numărul persoanelor de etnie maghiară şi romă, astfel 
încât am lucrat pe un subeşantion de români de 847 de 
persoane, unul de maghiari de 480 de persoane, unul de 
romi de 200 de persoane, unul de oraş, supraponderat, 
compus din 1.527 persoane, şi un eşantion reprezentativ 
pentru oraş de 1.145 de persoane. 

Datele prezentate aici exprimă frecvența 
concepțiilor şi practicilor legate de temele investigate 
prin comparatia făcută între cele trei etnii, precum şi între 
bărbaţii şi femeile celor trei etnii, utilizând 
subeşantioanele. De aceea, comparând frecvențele, 
trebuie să luăm în considerare că maghiarii şi romii au 
fost supraponderati în aceste eşantioane şi că aici, de fapt, 
distribuţia frecvenţelor este reprezentativă în cadrul celor 
trei subeşantioane, respectiv pentru eşantionul de oraş 
supraponderat. 


Răsfoind în baza de date rezultată din investigația 
empirică ne putem da seama că ordinea de gen 

caracteristică familiilor de azi este diversificată, iar 
stratificarea socială devine şi ea tot mai accentuată. Ele 
fiind in flux, provocarea mare fata de realitățile 
contemporane este înțelegerea proceselor materiale şi 
simbolice care repozitioneazá femei şi bărbați de diferite 
etnii în ierarhiile sociale în reconstituire. Totuşi, unele 
aspecte ale relaţiilor de gen au rămas sub impactul 
modelelor tradiționale (celor care situează femeia în sfera 
rolurilor domestice si/ sau le „exploatează” mai 
accentuat în acest domeniu chiar şi în condiţiile în care ea 
aduce venit în casă), şi că principiile diviziunii sexuale a 
muncii în familie şi în viața publică continuă să 
reproducă inegalitatea între femei şi bărbați. 

Privind frecvenţa tipurilor de gospodării în funcție 
de cine aduce venituri în casă în cazul românilor, 
maghiarilor şi romilor din oraş, putem observa că în 
primele două cazuri în marea majoritate a gospodăriilor 
(circa 74%) atât femeia, cât şi bărbatul aduc venituri în 
casă, dar în cazul romilor această cifră se reduce la 25%, 
în timp ce în eşantionul supraponderat de oraş ponderea 
acestui tip de gospodărie este de 68,3%. Dincolo de 
considerentele materiale, valoarea atribuită muncii în 
afara casei reiese din acele grafice care arată că - 
indiferent de etnie - cea mai mare pondere a bărbaţilor 
(circa 77%) şi a femeilor (circa 70%) nu ar opta să stea 
acasă nici dacă şi-ar putea permite financiar. Acest fapt 
poate fi considerat ca semn al depăşirii gândirii 
tradiționale despre „locul natural” al femeii, precum şi 
despre distincția între domeniul privat, ca sferă a 

femeilor, şi cel public, atribuit bărbaților. Totuşi, mai 
mult decât de jumătate dintre bărbați şi dintre femei 
(acest procent fiind mai ridicat la romi) consideră că nu 
este acceptabil ca un bărbat să rămână acasă din motive 
familiale, ceea ce relevă considerarea acestei opțiuni ca 
incompatibilă cu masculinitatea „adevărată” şi/ sau 
persistenta normelor sociale care sancţionează acest tip 
de comportament. Totodată, cei mai multi dintre 
intervievaţi, indiferent de etnia lor, consideră că femeile 
suportă mai uşor şomajul (47,1% dintre bărbaţii români şi 
484% dintre femeile române, 31,1% dintre bărbații 
maghiari şi 37,2% dintre femeile maghiare, precum şi 
47,8% dintre femeile rome. Este interesant de observat 
aici că 48% dintre bărbaţii romi cred contrariul, anume că 
bărbaţii sunt cei care suportă mai uşor şomajul). 


Pentru a vedea discrepanta dintre schimbarea 
statutului femeii în funcție de angajarea sa pe piața 
muncii şi dintre menținerea principiilor tradiționale ale 
diviziunii muncii în familie, putem observa datele, care 
ne arată distribuția concepțiilor despre participarea 
femeilor şi bărbaţilor la educaţia copiilor. Acestea 
dovedesc că nu există diferență prea mare între cele trei 
etnii în gândirea despre şi practica legată de rolul 
predominant care îi revine femeii în raport cu această 
sarcină: 62,9% dintre femeile române şi 51,5% dintre 
bărbaţii români, 67% dintre femeile maghiare şi 59,3% 
dintre bărbaţii maghiari, precum şi 69,6% dintre femeile 

rome şi 80% dintre bărbaţii romi afirmă că în familia lor 
mama se ocupă mai mult de creşterea copiilor. 
Inegalitatile intrafamiliale generate dintr-un sistem 
de putere care alocă femeilor mai multe obligații în viața 
domestică, chiar dacă ele participă (în mod egal sau 
inegal) la asigurarea veniturilor necesare familiei, cel 
putin la nivelul percepției, se estompează oarecum prin 
practicile de luare a deciziilor în legătură cu diverse 
probleme. În marea majoritate a cazurilor femeile se simt 
puternice, după cum ne şi putem aştepta, în deciziile 
legate de amenajarea locuinţei şi de alegerea şcolii pentru 
copii, în timp ce în raport cu factori ce asigură o mai mare 
mobilitate socială (de exemplu alegerea localității de 
domiciliu şi a maşinii) bărbaţii au ultimul cuvânt de 
spus. Şi în părerile despre decizia asupra avortului găsim 
asemănări în cele trei subeşantioane: majoritatea dintre 
bărbaţii români, maghiari şi romi (62,3%; 64,1% şi 54,9%) 
consideră că decizia asupra avortului trebuie să fie o 
decizie comună, ei toți cred că această decizie nu este în 
primul rând un drept al femeii. La acest capitol, părerile 
femeilor arată oarecum diferit, mai ales în cazul femeilor 
rome, dintre care numai 28,6% consideră acest drept a fi 
al ambilor parteneri, în timp ce 22,6% cred că biserica 
trebuie să aibă ultimul cuvânt de spus în raport cu 
această opțiune, dar atât femeile maghiare cât şi cele 
române tind mai ales spre limitarea dreptului femeii de a 
decide asupra propriului corp în favoarea cuplului. 

Cu privire la frecvența anumitor concepţii despre 
egalitatea între femei si bărbați, există diferente 
semnificative între femeile şi bărbaţii de etnii diferite. Pe 
eşantionul supraponderat de oraş bărbaţii consideră într-o 
pondere de 29,2% că egalitatea constă în drepturi egale 
(ponderea femeilor din această categorie fiind de 19,3%), 
în timp ce femeile au o pondere mai mare (de 24%) în 
categoria celor care cred că egalitatea înseamnă obligaţii 
familiale egale, față de bărbaţi (dintre care numai 17% 
consideră acest lucru). Este interesant de văzut 
diferenţierea în interiorul etniilor şi între etnii: în timp ce 
în esantionul de romi 32% dintre bărbați cred în 
importanța obligaţiilor familiale egale, tot pe acest 
eşantion doar 14,1% dintre femei gândesc astfel, în timp 
ce la români şi la maghiari această părere este exprimată 
de mai multe femei decât bărbați. 

Răspunsurile la întrebarea „de ce nu există egalitate 
între sexe” relevă o diferenţă de gen semnificativă care se 
pare că persistă indiferent de etnie: ponderea femeilor 
care sunt convinse că nu există egalitate pentru că femeile 
lucrează mai mult acasă se situează între 40% şi 43,6%, în 
timp ce bărbații consideră doar în jurul mediei de circa 
25% importanța acestui factor. De asemenea, este 
genizată şi concepția despre cauzele imposibilității 
egalității dintre sexe. De exemplu, pe eşantionul 
populaţiei maghiare 57,1% dintre bărbați consideră că 
aceasta se datorează diferenţelor biologice şi doar 28,6% 
cred că aşteptările sociale diferite generează inegalitatea, 
în timp ce nici una dintre femeile acestui subeşantion nu 

consideră diferențele biologice drept cauze ale 
inegalitatii, în schimb 62,5% dintre ele sunt de părere că 
aşteptările sociale diferă în cazul femeilor şi bărbaților şi, 
prin urmare, de aceea nu este posibilă egalitatea între ei. 
Diferența de gen în raport cu această problemă este 
observabilă şi pe subeşantionul românesc: față de 30,4% 
(procentul bărbaților), doar 18,4% dintre femei consideră 
diferenţele biologice ca fiind cauzele inegalitátii, iar in 
raport cu cele 34,8% (procentul bărbaților) mai multe 
femei (47,4%) sunt de părere că egalitatea este imposibilă 
datorită aşteptărilor sociale diferite. Educaţia se defineşte 
şi ea ca un factor important al producerii inegalitatii, mai 
ales în cazul bărbaţilor romi care, în procent de 40%, 
explică imposibilitatea egalității prin educaţia diferită pe 
care fetele şi băieții o primesc. 


Inegalitatile de gen, percepute, după cum am văzut, 
în moduri atât de diferite, se reflectă şi în termeni 
materiali/ financiari. Baza noastră de date ne arată că în 
majoritatea gospodăriilor, indiferent de etnia 
persoanelor, bărbaţii au un venit mai mare decât femeile 
(59,2% dintre bărbații români şi 514% dintre femeile 
române; 62% dintre bărbații maghiari şi 41,3% dintre 
femeile maghiare; 74% dintre bărbaţii romi şi 67% dintre 
femeile rome au afirmat acest lucru). Pe subeşantionul 
romilor 52,2% dintre bărbaţi trăiesc în gospodării unde 
venitul pe persoane este sub 0,6 milioane lei, dintre 
femeile aceluiaşi subeşantion 55,4% trăind în astfel de 
gospodării, in timp ce numai 14,9% dintre bărbații si 

15,6% dintre femeile din eşantionul supraponderat de 
oraş aparțin unor astfel de gospodării. Aceasta arată 
distanța socială, inegalitátile materiale dintre romi şi 
restul populaţiei. În categoria de „persoane cu venit pe 
persoane peste 3 milioane”, regăsim 13,1% dintre bărbaţii 
şi 6,8% dintre femeile din subeşantionul de români, 2,5% 
dintre bărbații şi 2,1% dintre femeile din subeşantionul 
maghiar, 3,3% dintre bărbaţii şi 0% dintre femeile din 
subeşantionul de romi, in timp ce 8,2% dintre bărbații şi 
4,6% dintre femeile din eşantionul de oraş supraponderat 
se situează în această categorie. Aceste date ne arată din 
nou inegalitatile dintre diverse etnii, dar şi cele dintre 
femeile şi bărbaţii de o anumită etnie. 

Faptul că diferența etnică şi de gen este 
transformată în inegalitate ni se relevă şi dacă privim 
ponderea gospodăriilor incomplete care au cap de 
gospodărie bărbați sau femei in diverse categorii socio- 
materiale. În cazul gospodăriilor incomplete, care au cap 
de familie bărbaţi, în 9,8% dintre cazuri venitul pe 
persoane este sub 0,6 milioane, în 19,6% dintre cazuri se 
situează între 0,6-0,9 milioane, în 12% dintre cazuri se 
situează între 09,-2,5 milioane, în 22,8% dintre cazuri 
între 1,25-1,75 milioane, în 16,3 % dintre cazuri între 1,75- 
3 milioane, iar în 19,6% dintre cazuri venitul pe persoane 
se situează peste 3 milioane. În cazul gospodăriilor 
incomplete cu cap de familie femei, este mult mai scăzut 
procentul cazurilor care au peste 3 milioane (doar 7,1%), 
cum, de asemenea, este mai scăzut şi procentul cazurilor 
cu venituri pe persoane între 1,25-1,75 milioane (19,2%) şi 

al celor cu venituri între 1,75-3 milioane (11,2%), şi este 
mai ridicat procentul cazurilor cu venituri pe persoane 
sub 0,6 milioane (16,1%), şi procentul cazurilor cu 
venituri între 0,9-2,5 milioane (27,2%). Situația materială 
a femeilor singure şi a bărbaților singuri (capi de 
gospodărie ai nucleelor incomplete) este mai echilibrată 
în cazul gospodăriilor unde venitul pe persoane este între 
0,6 şi 0,9 milioane lei (19,2% dintre gospodăriile 
incomplete cu cap de gospodărie femei se situează în 
această categorie de venituri, şi, după cum am văzut 
putin mai sus, acest procent este de 19,6% în cazul 
bărbaţilor). 


Sensuri trăite ale modificării ordinii de gen tradiționale 


Naraţiunile culese despre condiția femeilor si 
bărbaților care aduc venituri în casă relevă modalitățile 
concrete în care genul organizează viața socială şi 
itinerariile individuale, fiind afectat, la rândul său, de 
starea materială şi socială a persoanelor în cauză. Ca şi 
construcție socială, genul se dovedeşte a fi un principiu 
care distribuie indivizii de sex diferit în diverse roluri 
care, pe bază de sex - ierarhizându-i în acelaşi timp -, 
asociază anumiţi indivizi cu anumite caracteristici, 
comportamente, activități, care include/ exclude anumiţi 
indivizi în/ din anumite sfere şi care astfel transformă 
diferenţa în inegalitate, legitimând-o pe cea din urmă cu 
„deosebiri biologice”. Cercul vicios al concepțiilor 

culturale şi practicilor sociale ni se relevă şi cu această 
ocazie: concepțiile culturale asociază femeile şi bărbaţii 
cu anumite ipostaze, şi astfel legitimează anumite practici 
sociale de convietuire în cadrul cuplului, la fel cum 
practicile respective se  legitimează prin anumite 
concepții despre normalitatea „feminină” şi „masculină” 
şi reproduc credinţa în valabilitatea lor. 

Din naratiunile culese reiese clar că ordinea de gen 
caracteristică unui cuplu este marcată de condițiile 
materiale, conceptele culturale şi relațiile de putere. Ea 
nu este o ordine definibilă prin perfecțiunea generată din 
complementaritatea estetică a celor două sexe, ci este un 
regim politic, structurat de nevoi materiale, de strategii 
de negociere asupra poziţiilor, de relaţii de putere în care 
miza convietuirii constă în menținerea unui echilibru 
între impunerea unei ordini care avantajează pe cel/ cea 
cu putere şi între acceptarea nevoii celuilalt de a avea 
satisfacția respectării propriilor interese. 

În opiniile despre participarea femeilor şi bărbaților 
la treburile casnice se poate depista un paradox ale cărui 
soluții se caută şi ele: paradoxul se generează între 
recunoaşterea nevoii de a participa în mod egal la aceste 
activități (deci între acceptarea unor modele de 
comportament care ies din tiparele tradiționale ale 
„feminității”, ,masculinitátii" şi despărțirii tranşante a 
lor), precum şi între presupunerea cá „societatea” 
sancţionează comportamente si însuşiri androgine. 
Soluţia la acest paradox trăit se găseşte de multe ori în 
definirea participării bărbaților la treburile gospodăreşti 

în termenii „ajutorului” pe care soțul îl dă soției, şi nu în 
termenii definirii acestor activități ca fiind adecvate 
bărbaților. Dintr-un alt punct de vedere, sintagma „acasă 
soții trebuie să-şi ajute soțiile” reproduce convingerea de 
bază conform căreia, în fond, treburile gospodăreşti tin 
de obligațiile naturale ale femeilor care pot fi cel mult 
asistate de către bărbaţi în aceste activități. Mai mult, de 
multe ori această gândire se reflectă în şi se reproduce şi 
prin argumentele aduse în favoarea copiilor fete: „este 
bine să ai fată, pentru că ea îşi poate ajuta mama”. În 
aceste condiții, rolul definiţiei relaţiei între sot şi soție ca 
unul de ajutor dat de către sot soției este de a menține de 
fapt graniţele între roluri, este, s-ar putea spune, o etapă 
de tranziție de la delimitarea tradițională clară a rolurilor 
masculine şi feminine la o stare în care caracteristici, 
comportamente, activități considerate traditional a fi 
feminine şi/ sau masculine se regăsesc amestecate la 
ambele sexe fără a se considera ca acest lucru este ceva 
„anormal”. 

Privind condiţiile materiale în care se ia decizia ca 
femeia să lucreze în afara familiei, din naratiunile culese 
putem identifica două ipostaze extreme: 

- in condiții materiale sărace femeii i se 
impune să lucreze, argumentul adus accentuează că 
fără banii aduşi de ea în casă, familia nu s-ar descurca 
(în aceste situaţii „şansa” femeii de a lucra este 
definită în termenii nevoii materiale, a obligaţiei 
economice față de familie); 

- in condiţiile bunăstării economice femeii i 
se recunoaşte dreptul să lucreze de dragul de a lucra, 
importanța cástigului material fiind uneori chiar 
banalizată. 

Pe lângă termenii economici, alte categorii, cele de 
ordin moral şi spiritual în primul rând, sunt utilizate şi 
ele atunci când se discută despre importanța prezenţei 
femeii pe piața muncii. În acest sens se afirmă: 

- „femeia are nevoie de independenţă față de 
bărbat”; 

- „este un sentiment minunat dacă femeia 
câştigă la fel de bine ca şi bărbatul”; 

- „femeia de azi nu poate să stea numai lângă 
cratiţă, aşa cum a stat bunica ei". 

Însă oricum s-ar motiva, recunoaşterea nevoii şi 
posibilității ca femeia să câştige venituri din activitățile 
prestate pe piața muncii nu este neapărat dublată de 
schimbarea concepțiilor culturale despre tradiționala 
diviziune a muncii în cadrul familiei. În acest sens este 
important de văzut care este impactul prezenței femeilor 
pe piața muncii asupra diviziunii muncii in familie, şi - în 
aceste condiții - dacă se schimbă, cum se schimbă 
concepțiile despre trăsăturile/ activitățile asociate cu 
„femeia adevărată” şi despre valoarea diferitelor tipuri 
de munci. De obicei, treburile casnice sunt considerate ca 
fiind la fel de importante şi valoroase ca munca prestată 
în afara familiei. Totuşi, cele două tipuri de munci sunt 
asociate cu stări diferite: cea de acasă este definită ca una 
de rutină şi de plictiseală, iar cea din afara casei, ca una 

care aduce satisfacţii personale (inclusiv materiale) şi 
recreere socială. Astfel, cele două se evaluează diferit şi în 
această ierarhie cele dezavantajate sunt femeile. Ele sunt 
puse în situaţia de a alege între a lucra numai acasă şi 
între a lucra şi în afara casei, dar cu condiţia de a satisface 
rolurile lor domestice. În fine, experiența care marchează 
viața femeilor şi în acest ultim caz este caracterizată prin 
dorințe şi idei de genul: 

„să-mi văd bine familia şi copiii, iar dacă ei 

sunt bine, eu sunt mulțumită”; 

- „când se mărită, femeia trebuie să ia în 
calcul că s-ar putea să aibă doi copii, soțul ei şi copilul 
pe care-l naşte”; 

- „femeia trebuie să se gândească la treburile 
casei şi să organizeze şi timpul soțului şi treburile 
sale”. 

În aceste condiţii, sursele puterii femeii sunt definite 
ca şi constând din „abilitatea lor de a duce greul” şi de „a 
lucra de două ori mai mult ca bărbaţii”, din „dorinţa lor 
de a dovedi că şi ele sunt la fel de capabile ca şi bărbații”, 
dar şi din capacitatea de a-şi exploata frumusețea şi 
intuitiile pentru „a aranja până la urmă lucrurile aşa cum 
vrea ele”, precum şi din tendința de „a trăi cu mai multă 
sensibilitate toate întâmplările vieții”. Fatá-n fata cu 
aceste provocări, bărbaţii exprimă adeseori păreri 
contradictorii despre „femeia care face carieră”, 
gândindu-se, probabil, si la „primejdiile“ inerente 
schimbării poziției lor in familie, precum reflectă 
următoarele afirmații: 

- „femeia cu carieră este o şansă pentru 
bărbatul care este partenerul unei astfel de femei, cu 
condiția ca femeia să nu aibă în acelaşi timp şi 
temperamentul unui lider dominator, pentru că 
atunci ar transforma un asemenea partener într-o 
anexă”; 

- „ideal ar fi, mi-ar plăcea să o tin pe soția 
mea acasă, să-mi pot permite să se dedice mai mult 
îngrijirii, educării copilului şi să nu aibă stressul de 
astăzi”. 

Oricum ar fi privită şansa şi dreptul femeii de a 
lucra în afara familiei, faptul că bărbatul nu se ocupă mai 
mult de treburile casnice este adeseori „explicat” prin 
faptul că soția are un „spirit mai pragmatic”, are „mai 
multă îndemânare”, sau „nu te lasă să te bagi”, de aceea, 
trebuie „să-i dai mână liberă, să ai încredere în ea în 
treburile casei”. Deci, chiar dacă există un consens cu 
privire la principiul conform căruia se realizează 
diviziunea muncii în familie („dacă femeia şi bărbatul 
lucrează la fel în afara casei, atunci femeii nu i se poate 
pretinde să facă toate muncile casnice precum a făcut 
bunica sa care a stat acasă”), există oarecare dubii 
referitoare la natura pozitivă a schimbării vieții de cuplu 
tradiționale: 

- „sunt cazuri în care femeia aduce mai multi 
bani în casă şi dictează în casă, deci ea poartă 
pantaloni în casă şi sunt bărbaţii care nu au ce face, 
deci dacă ei nu-s capabili să aducă mai mult, să fie în 

competiție, nu au ce face, deci ei trebuie să tacă, să 
accepte, şi asta întoarce lumea pe dos”; 

- „femeia trebuie să fie supusă bărbatului, 
cum scrie şi în Biblie, dar supunere aşa, să nu o 
transformi pe ea în roaba casei, dar totuşi, să cedeze la 
nevoie ... iar bărbatul să aducă cât mai multi bani şi 
totuşi să țină cont de minimele pretenţii feministe si 
să înțeleagă că femeia, pe lângă părți materiale, mai 
are nevoie şi de spirit, să nu o blocheze în a-şi face 
micile tabieturi”; 

- „femeile care lucrează au putere, în sensul 
că stimatii bărbați nu mai pot să-şi aroge că eu te tin, 
eu te fac si de aici cred că şi ambiția femeii de a fi 
egală cu partenerul ei, ca să scape de reproşurile 
acestea”; 

- „soţul meu este capul familiei şi trebuie să 
îşi asume mai multe responsabilități pe care chiar şi le 
asumă ... e firesc să fie mai dificilă viata lui si prin 
munca pe care o desfăşoară, programul lui e mai 
încărcat ... invers n-ar fi bine, femeia trebuie să aibă 
mai mult timp liber decât bărbatul, cred că este firesc 
şi pentru casă, şi pentru sine, şi pentru copii”. 

Situația materială a familiei este şi ea amintită ca 


factor important, care structurează condiția femeii 
muncitoare, poziția ei fata de bărbat, posibilitatea unei 
vieți de cuplu bazate pe principiul egalității. Uneori 
câştigurile mai bune, maşina personală, aparatura 
casnică, alteori angajarea unui baby-sitter, iar alteori 
facilitățile care ar trebui acordate de către stat (cum ar fi 


165 


asigurarea mesei de prânz la locul de muncă, dotarea mai 
bună a creselor, grádinitelor, şcolilor, sau chiar 
discriminarea pozitivă) sunt considerate a fi soluțiile la 
inegalitatea domestică la care sunt supuse femeile. Există, 
deci, o percepție a diferenţei între femei şi bărbaţi care se 
transformă în dezavantajul femeii, chiar şi în cazurile în 
care „tuturor le merge greu în această sărăcie”. Dar ea nu 
este acompaniată întotdeauna de dorința bărbaților (şi a 
femeilor) de a schimba principiile diviziunii muncii în 
familie. Astfel, din nou, ajutorul se aşteaptă din partea 
,SOcietátii" si ,statului", nu se realizează conexiunile 
dintre lumea patriarhală din interiorul şi din exteriorul 
familiei. Aspect care este poate şi mai putin constientizat 
în condiţiile bunăstării materiale in cazul unor cupluri 
care, bazându-se financiar pe veniturile bărbatului, nu 
consideră transformarea inegalitátii domestice (uneori 
asociată cu dependenţa femeii de sot) în neşansa femeii 
de a se afirma în afara familiei asemenea partenerului. La 
baza acestor situaţii stă de fapt percepția stărilor proprii 
ca fiind de inegalitate, de dezavantajare sau, din contră, 
ca fiind compromisuri şi/ sau normalitáti acceptate, care 
asigură ,intelegerea" şi convietuirea paşnică a celor doi. 
Dacă în unele cazuri se vorbeşte despre neîmplinirile 
femeilor pe plan profesional, şi pentru a „salva”, poate, 
status quo-ul familial care asigură un oarecare echilibru în 
viata lor, acestea se văd a fi soluționate prin schimbarea 
unor mentalități şi practici întâlnite la locul de muncă: 
- „este important ca femeile să nu se 
eticheteze ca incapabile, să nu se considere mai puțin 

competitive şi profesionale la locul de muncă din 
cauză că au copii”; 

- „femeia trebuie să fie ajutată să se simtă 
importantă la locul de muncă, să i se aprecieze munca 
la fel ca şi cea a unui bărbat”; 

- „unde majoritatea sunt femei la o societate 
sau întreprindere, ele sunt prost plătite, dar acolo 
unde majoritatea sunt bărbaţi, acolo săracele femei 
mai au noroc să se strecoare cu acelaşi salariu ca şi 
bărbaţii”. 


Experiente genizate şi poziții subiect pentru femei 


Experiența  feminitátii si masculinitatii este 
întotdeauna încorporată in regimuri de putere si 
dobândeşte semnificație în cadrul unei ordini sociale şi 
culturale mai largi. Poziţiile subiect genizate sunt 
constituite printr-o serie de politici publice care au 
impact diferit asupra femeilor şi bărbaților şi sunt trăite 
ca experiențe genizate prin performarea rolurilor de gen, 
a setului de obligaţii şi drepturi ce le revin în viața 
cotidiană. Toate drepturile garantate de stat (dreptul la 
muncă, accesul la educație, oportunitatea de a participa 
la viața publică etc.) sunt trăite diferit în condiţiile unei 
societăți „egalitariste” socialiste, ale unei economii de 
penurie şi ale unui regim politic centralizat şi au alte 
valențe în contextul unei societăți de clasă, a unei 
societăți de consum şi a economiei de piață. Unele sunt 

sensurile implicate atunci când „femeia emancipată” ca 
poziţie socială este inventată de un regim autoritar şi este 
definită - trăită chiar - ca o „obligație patriotică”, şi alta 
este importanţa pe care o dobândeşte dacă această poziție 
este câştigată în urma unor lupte duse de indivizi 
autonomi. Unul este setul de responsabilități şi satisfacţii 
presupuse de un regim pronatalist, care incriminează 
dreptul femeii de a-şi controla propriul trup şi o forțează 
să procreeze din datorie națională, altfel este percepută 
situația respectivă într-o societate democratică, unde 
dreptul femeii de a decide în legătură cu capacitatea sa 
reproductivă este recunoscut atât prin legislaţie, cât şi la 
nivelul mentalităților cotidiene. În fine, ele implică 
diferite strategii de viaţă şi sentimente aferente în arene 
sociale unde principiul diviziunii sexuale a muncii a 
cunoscut schimbări esențiale atât în familie, cât şi în sfera 
extradomestică, şi în acele zone unde viața privată 
rămâne patriarhală în timp ce femeia dobândeşte dreptul 
formal de a-şi asuma roluri extrafamiliale. 

Analiza ordinii de gen dintr-o perspectivă feministă 
interoghează modalitățile prin care genul se intersectează 
cu etnicitatea, clasa, şi alte mărci ale diferenţei, şi prin 
care ordinile de gen cotidiene se intersectează cu 
regimurile prescrise/ făcute posibile de către discursuri 
şi instituții publice. Ea se interesează de modul în care 
construcțiile ideologice ale genului şi experiențele 
subiective ale feminitátii şi masculinitátii se constituie 
reciproc. Totodată, ea studiază modalitățile prin care 
granițele sociale şi diferențele culturale se construiesc 

între femei şi bărbaţi, precum şi în interiorul categoriei 
femeilor si în interiorul categoriei bărbaților de către 
practicile oficiale şi prin mecanismele vieții cotidiene. 

După ce am prezentat în acest studiu câteva dintre 
aspectele experiențelor produse la răscrucea dintre 
identificarea etnică şi de gen - aşa cum se pot observa ele 
într-un context concret prin metodele cercetării empirice 
-, în textul următor voi discuta despre poziţiile subiect 
ale femeilor constituite prin discursurile şi instituțiile 
publice ale României socialiste şi postsocialiste. 

PATRIARHATE, FEMINISME 
ŞI POZIȚII SUBIECT PENTRU FEMEI 


Aşa cum am dezvoltat în capitolele 1 şi al II-lea ale 
cărții, identitatea de gen se formează la răscrucea dintre 
poziţiile subiect prescrise de discursuri şi instituții sociale 
ale femeilor şi bărbaţilor de diverse etnii, vârste, ocupații, 
clase sociale, orientări sexuale şi dintre trăirile 
(subiective) ale acestor poziţii, articulate în experiențele 
genizate personale. O analiza sensibilă fata de 
complexitatea problemei identitare trebuie să abordeze 
toate aceste niveluri ale fenomenului, înțelegând, până la 
urmă, modalitățile prin care ele se suprapun şi se 
structurează reciproc în punctele de întâlnire dintre 
sistem şi individ. Sistemul discursiv şi instituțional al 
unei societăți oferă indivizilor un set de categorii 
identitare prin care ei să se autodefinească şi să-i 
definească pe ceilalți, precum şi o scară valorică de 
ierarhizare / abordare prioritară a acestor identități. Dar 

puterea sistemului nu se manifestă doar în această 
construcție pozitivă a „ofertei”, ci se exercită şi în sens 
negativ, adică prin impunere, limitare, excludere (si, 
desigur, nu înseamnă doar producerea simbolică/ 
culturală a identitátilor, ci şi localizarea indivizilor 
definiti prin anumite categorii identitare în poziții cu 
anumite beneficii materiale şi sociale). Însă, până la 
urmă, performanța individului este practica prin care 
puterea respectivă se realizează ori nu, sau, în marea 
majoritate a cazurilor, funcționează între acceptarea/ 
reproducerea ei şi negarea/ schimbarea sa. Experiențele 
genizate, precum si alte experiențe identitare, se 
constituie între acomodarea la şi rezistența față de 
regimul de gen normativ, hegemonic. 

Pe baza acestor considerente generale, în acest 
studiu îmi propun să descriu şi să interpretez regimurile 
de gen (oficiale) socialiste şi postsocialiste din România, 
modalitățile prin care acestea au reprodus/ reproduc 
patriarhatul şi, implicit, poziții subiect subordonate 
femeilor. În fine, îmi exprim convingerea conform căreia 
feminismul are o putere eliberatoare fata de persoanele 
localizate în astfel de poziții tocmai prin abilitatea sa de a 
construi un nou subiect feminin, autonom, capabil să 
conteste autoritatea regimului şi să-şi exercite libertatea 
personală fără să fie marginalizată şi criminalizată pentru 
asta. 

Complicitatea dintre nationalism şi socialism în 
producerea patriarhatului 


Socialismul nu a eliberat femeile de sub opresiunea 
regimul patriarhal, ci, după cum mulți cercetători 
argumentează (de exemplu Einhorn, 1993; Verdery, 1996; 
Kligman, 1998), a schimbat patriarhatul privat cu cel 
public, al statului, practicat de altfel prin diferite mijloace 
fata de diferiți subiecți, şi nu doar fata de femei. De pe 
urma acestei „emancipări” femeile n-au putut învăța ce 
înseamnă să acționeze ca cetățeni autonomi. Din contră, 
s-au obişnuit să depindă de statul paternalist care oferea 
slujbă pe o viaţă, sprijin maternal şi pensii „fiicelor” 
recunoscătoare, şi au experimentat ce înseamnă să stea la 
discretia statului care le controla trupul şi le limita drastic 
drepturile reproductive. În literatura de specialitate 
există pe această temă un acord asupra faptului că 
socialismul, ca proiect de modernizare, a adus schimbări 
importante în situația femeilor, făcând posibilă pentru ele 
participarea la sistemul educaţiei în masă şi utilizarea 
dreptului la angajare deplină. Totuşi, este necesar să ne 
amintim că dobândirea acestor drepturi n-a rezultat din 
mişcarea femeilor ca subiecte independente, ci a fost 
parte a unei politici culturale şi economice care definea 
poziția de subiect a femeilor ca fiind în mod egal 
subordonată cu cea a bărbaţilor fata de statul-national 
paternalist. Ceea ce s-ar putea considera a fi câştigul 
femeilor privit în contextul său mai larg, a fost devaluat 
de către implicațiile întregii politici socialiste. Până la 

urmă, sensul lui s-a legat strâns de trăirile personale ale 
condiţiei de cetățean femeie in România; în speță de 
experienţele politicii pronataliste severe, de povara 
multiplelor responsabilități resimțită într-o economie de 
penurie, de perceperea de sine ca individ dependent de, 
recunoscător față de si proprietate a ,Natiunii" şi a 
„Statului”. 

Aşa cum observă Barbara Einhorn, din legătura 
între revoluţia socialistă şi emanciparea femeilor a 
rezultat noțiunea, reductivá din punct de vedere 
conceptual, că prezența pe piața muncii nu a fost doar o 
condiție necesară, ci şi suficientă a „emancipării 
femeilor. Proclamând egalitatea femeilor cu bărbații, 
constituția timpurie a statelor socialiste a garantat 
femeilor drepturi legale - dar a existat o lipsă de 
recunoaştere a câtorva chestiuni mai generale, cum ar fi 
diviziunea domestică a muncii şi discriminarea pe bază 
sexuală (Einhorn, 1993). O contradicție majoră în 
definirea socialistă a rolului femeii a fost produsă în 
termenii funcției lor productive şi reproductive (şi de 
îngrijire a copilului). În contextul industrializării 
socialiste şi a dezvoltării economice extensive, din 
perspectiva statului, femeile au fost văzute întâi de toate 
sub raportul potenţialului lor productiv şi, din 
perspectiva familiei, munca lor pentru recompense în 
economia de stat a fost considerată un element necesar al 
venitului familial. Dar, ca un rezultat al recunoaşterii 
penuriei potenţiale de forță de muncă (care punea în 
pericol planul pe termen lung de dezvoltare economică al 

Partidului (Comunist), in România o campanie 
pronatalistă intensivă (din octombrie 1966) a făcut 
avorturile şi divorturile aproape imposibil de obținut şi a 
crescut taxele plătite de adulții fără copii, căsătoriți ori ba 
(Mary Ellen Fischer, 1985). Pe lângă aceasta, în timp ce 
femeile erau mobilizate pe piața muncii, segregarea 
sectorială tipică pentru societățile noncomuniste a 
continuat sub guvernarea Partidului Comunist. Aşa cum 
au arătat Mary Ellen Fischer şi Doina Pasca Harsanyi, 
sectoarele unde munceau femeile au primit investiții şi 
remuneratii mai mici şi mai puţine decât cele mai multe 
arealuri ,masculine" (deci bărbații au păstrat în 
continuare poziţiile de putere pentru ei), ele fiind 
concentrate în slujbe cu un prestigiu şi o remuneratie 
scăzute (Fischer şi Harsanyi, 1994). 

Literatura despre modul în care munca femeilor a 
fost evaluată (aceasta din urmă fiind văzută în mod 
predominant ca având o importanță economică şi un 
prestigiu social mai mic decât cea a bărbaţilor), pare să fie 
de acord că, dincolo de propria contribuție la inegalitatile 
de gen (sub suprafața ideologiei egalitare), regimul 
socialist a reîntărit caracterul patriarhal al societăţii 
româneşti tradiționale. Cu privire la aceasta, Doina Pasca 
Harsanyi vorbeşte despre cum s-a întărit segregarea 
ocupationalá prin trasarea unei linii demarcatoare între 
munca uşoară potrivită pentru femei (în sectoare precum 
industria textilă şi alimentară, serviciile, educația, 
sănătatea) şi munca grea (prelucrarea metalelor, industria 
construcțiilor şi mineritul), potrivită pentru bărbați. 

Drept rezultat, deşi cele mai multe femei munceau şi erau 
educate să aibă o profesie şi să-şi petreacă anii activi pe 
piața muncii, ele s-au regăsit grupate nu numai in 
sectoarele feminizate ale economiei, ci şi la baza ierarhiei 
ocupaţionale, cástigau mai putin şi au dobândit prestigiu 
mai mic datorită slujbelor lor (Harsanyi, 1995). Barbara 
Einhorn ridică aceeaşi chestiune într-un alt context, 
arătând că unul dintre cele mai mari paradoxuri 
experimentate de femei în timpul socialismului era faptul 
de a fi „emancipate” fără a fi evaluate pozitiv în acest 
termen, mai mult chiar, de a resimti drepturile acordate 
ca şi pedeapsa de a purta tripla povară în calitatea lor de 
sotii-mame-muncitoare. Socialismul nu a subliniat 
drepturile femeilor sau inegalitatile de gen din înăuntrul 
şi/ sau din afara familiei, ci dimpotrivă, a discreditat 
implicarea femeilor în viața publică în direcția obținerii 
egalității (Einhorn, 1993). 

Proiectul românesc de construire a socialismului a 
promis să confere putere femeilor considerându-le ca 
muncitori egali cu bărbaţii, şi ca cetăţeni egali cu bărbaţii 
câtă vreme au contribuit la producția economică. Acest 
tip de egalitate n-a rezultat dintr-o mentalitate şi practică 
profeminină si/ sau profeministă. În acelaşi timp, această 
situație a privat femeile de putere printr-o puternică 
politică pronatalistá care le-a expropriat drepturile 
reproductive. Oficial, această politică duplicitara/ 
ambiguă nu a fost conceptualizată ca atare, adică ca una 
care, pe de o parte, viza controlul femeilor, iar pe de altă 
parte, le conferea drepturi. Ea a fost definită ca element al 

proiectului socialist „sfânt”, ca fiind subordonată unor 
țeluri „mai înalte”. De fapt, întregul set de argumente 
care au legitimat politica pronatalistă şi politica ocupării 
forței de muncă a fost subordonat scopului „final” şi de 
nechestionat al „construirii națiunii române socialiste”. A 
reîntărit o anumită formă de colectivism, un tip 
tradițional de comunitate construit pe legături de 
rudenie, care avea în centrul său Partidul Comunist (în 
raport cu care, femeile, ca „mame ale naţiunii”, erau 
considerate instrumente ale Partidului şi ale „tatălui- 
stat”). El a conferit drepturi colective unei comunități 
imaginate, dezetnicizate şi desexualizate, împotriva 
drepturilor individuale ale oamenilor şi/sau drepturile 
colective ale grupurilor. Astfel, de exemplu, „femeile” şi 
„minoritățile nationale" au ajuns să fie omogenizate de 
ideologia  unificatoare a clasei muncitoare, fiind 
construite ca subiecți economici lipsiți de orice diferențe 
culturale. 


Dacă considerăm că una dintre caracteristicile 
particulare ale României ceauşiste a fost complicitatea 
dintre ,socialism" si ,nationalism", înțelegem cum în 
relaţiile sale cu femeile, acelaşi stat a fost simultan 
socialist (transformându-le în eroine ale muncii 
socialiste), şi naționalist (instrumentalizându-le ca mame 
eroine ale etno-natiunii româneşti). În acest cadru, 
politica „sacră” a identității naționale a avut rolul să 
legitimeze ideologia pronatalistă, iar politica ocupării 
forței de muncă trebuia să întărească viziunea egalității 

sociale. Motivul pentru care sistemul a facilitat prezența 
femeilor pe piața muncii se leagă de proiectul 
industrializării şi urbanizării, de nevoia de forța muncă. 
Pe de altă parte, motivul pentru care acest regim a 
promovat o politică pronatalistă s-a alimentat şi din 
tradiţiile etno-nationaliste ale politicii româneşti, din 
ideologia „continuității istorice” şi a viitorului comunist 
al (etno-)natiunii române omogene in interior si 
independente atât în raport cu Răsăritul, cât şi în raport 
cu Occidentul. Aşa cum arată Gail Kligman, controlul 
fertilității a fost o chestiune critică în jurul căreia erau 
gata să irupă conflicte de interese între stat şi cetățenii lui, 
mai ales femei, iar reproducerea a fost „asociată 
fundamental cu identitatea: cea a <natiunii> drept 
<comunitate imaginară> pe care statul o serveşte şi 
protejează, şi asupra căreia îşi exercită autoritatea” 
(Kligman, 1998: 5). Ca un rezultat, participarea femeilor 
la sfera publică nu a fost identică cu a bărbaţilor şi nu a 
condus la împuternicirea lor. Vorbind la modul general, 
participarea cetățenilor la construirea socialismului nu a 
fost un proces de întărire a celor dintâi, ci mai degrabă 
unul de infantilizare a lor prin mijloacele politicii 
paternaliste, şi o întărire a statului-natiune în raport cu/ 
împotriva cetățenilor săi. Este important de menţionat că 
în această tara femeile au obținut dreptul universal la vot 
fără restricții numai în 1946, atunci când acest drept a 
început să fie expropriat de către partidul-stat şi s-a 
transformat într-un ritual formal de exprimare a loialității 
fata de el. 

În calitate de cetăţeni ai României socialiste se 
aştepta/ se cerea ca femeile să joace un rol în proiectul 
construirii „națiunii socialiste multilateral dezvoltate” si 
se presupunea că, îndeplinind această misiune, ele se vor 
emancipa. Avem aici de a face cu perplexitátile care 
rezulta din celebrarea lor ca muncitoare eroine si ca 
mame eroine, văzute ca subiecți care trebuiau să 
construiască economia socialistă şi să procreeze spre a 
întări națiunea socialistă. Ambele poveri erau controlate 
de puterea centrală care monopoliza cunoaşterea despre 
„binele comun şi individual” al României şi al românilor. 
Pentru o femeie, a fi cetățean al României trebuia să 
însemne participare la piața muncii şi creşterea ratei 
natalității. Aceasta se presupunea că este nu doar o cale 
de a obține bunuri comune, ci şi un mod de a se împlini 
individual. Însă experimentarea subiectivitatii construită 
în acest fel a fost dominată de contradicții adânci, trăite 
de femei care aveau un rol însemnat în găsirea unor 
strategii cotidiene de supraviețuire în condiţiile 
economiei de penurie. 

Dreptul la muncă împreună cu datoria de a procrea 
au devenit datoria de a purta această povară dublă. Tipul 
ideal al femeii socialiste era un erou bifatetat, un Janus: 
un obiect desexualizat egal pe piața muncii cu 
contrapartea sa masculină (e. g. imaginea femeii 
tractoriste), şi un obiect sexualizat în viața privată (e. g. 
imaginea mamei patriote dornice să procreeze națiunea). 
Această experienţă a generat, printre altele, două modele 

extreme de reacție culturală ca strategii de a face fata 
situaţiei. Uneori, experiențele negative ale acestei duble 
poveri au fost explicate ca datorându-se statului (în 
condiţiile în care acesta din urmă a acţionat ca forță 
indreptátitá să confere şi să suspende drepturi si 
îndatoriri). Cu alte ocazii, inabilitatea ,naturala” a 
femeilor de a face fata responsabilitátilor multiple a fost 
considerată ca explicație la rateurile în domeniul îngrijirii 
copilului şi/ sau al treburilor casnice (inclusiv asigurarea 
păcii în familie). Aşa putea fi considerată participarea 
femeilor la sfera publică responsabilă pentru dezvoltările 
nesatisfăcătoare ale vieţii private, toate acestea legându- 
se în cele din urmă de memoria experienţei socialiste. 


După aceste argumente se poate trage concluzia că, 
în timp ce politicile socialismului de stat au „emancipat” 
femeile si au presupus că prezența pe piaţa forței de 
muncă a fost o condiţie suficientă a acestei emancipări, 
ele au reprodus un regim de gen patriarhal sub 
hegemonia statului paternalist. Acesta a fost un regim în 
cadrul căruia ocupanții rolurilor masculine au fost 
favorizați, segregarea sectorială economică a făcut să 
crească prăpastia între genuri, contradicţiile între funcția 
productivă şi reproductivă a femeilor nici măcar nu au 
fost interogate, iar munca femeilor a fost subevaluată în 
pofida faptului că sistemul le forța să lucreze în economia 
de stat. Dincolo de dezavantajele şi paradoxurile 
menționate mai sus, trebuie sesizate şi avantajele şi 
aspectele pozitive ale sistemului, împreună cu 

ambiguitátile pe care le comportă: intrarea pe piața 
muncii le-a conferit femeilor şansa de a învăţa cum e să 
fii independentă economic în raport cu bărbaţii (dar asta 
într-un context al dependenţei de stat). Legislaţia le-a 
oferit drepturi pentru a deveni cetățeni deplini (dar asta 
în condiţiile în care această „deplinătate” însemna mai 
degrabă o infantilizare față de stat si nu practicarea 
autonomiei personale). A trebuit ca toate acestea să aibă 
un impact asupra redistribuirii rolurilor de gen în 
interiorul familiilor şi asupra modului de a gândi al 
oamenilor cu privire la participarea femeilor la sfera 
publică şi la autoritatea lor în cea privată. Totuşi, cum 
spuneam, nu putem uita că asta s-a petrecut într-un 
regim politic în care femeile, lipsite de proprietatea 
privată şi fiind la cheremul statului aidoma oricui din 
societatea românească, au depins de regimul paternalist- 
etno-nationalist, de părintele-stat socialist şi de viziunea 
lui Ceauşescu privitoare la construcția comunismului „ca 
regim al dreptății şi bunăstării sociale”. Ca un rezultat, 
atât femeile, cát şi bărbații au fost expropriati si 
instrumentalizati de către statul socialist paternalist: 
acesta „a luat asupra sa unele dintre cele mai 
<traditionale> roluri de îngrijire, care cădeau in 
responsabilitatea femeilor în cadrul familiei patriarhale”, 
şi „a expropriat <drepturile> patriliniare ale bărbaţilor la 
viata sexuală şi reproductivă a soțiilor lor”. „Egalitatea 
între sexe într-o <dictatură a proletariatului> însemna că 
proletarii, indiferent de gen, erau definiti sub raport 

social şi economic prin absența proprietăţii lor private” 
(Kligman, 1998: 27). 

În fine, discursul socialist producător de ,,barbati” si 
„femei” ca subiecți sociali omogeni a promis să asigure o 
cetățenie neutră sub raportul genului, legiferând drepturi 
egale. Însă în acelaşi timp, politica pronatalistă şi 
practicile paternaliste ale statului, funcționând şi prin 
moştenirea regimurilor de gen tradiționale, au genizat 
cetățenia într-un mod inegal (au avut impact diferit 
asupra femeilor şi bărbaților, au reprodus diferenţele de 
gen şi au legitimat inegalitátile produse prin diverse 
mecanisme economice şi culturale). Mai departe, pentru 
a-şi ascunde inabilitatea sa şi absenţa voinţei de a face 
față consecinţelor unei asemenea politici, regimul a negat 
acest lucru, n-a vrut să recunoască diferentele/ 
inegalitátile constituite, şi mai mult, în acelaşi timp a 
ridiculizat conştiinţa de gen. lată cum un regim 
patriarhal de gen, cum a fost cel socialist din România, în 
numele egalităţii între sexe, ascunzându-se în spatele 
neutralității fata de diferenţele între femei şi bărbați, a 
genizat cetățenia, producând inegalitate, şi a delegitimat 
dezbaterea publică despre conştientizarea acestor 
diferente/ inegalităţi dintr-o perspectivă feministă. 

Cu siguranţă, acest demers a influențat (de fapt 
minimalizat) puternic şansa discursului feminist 
postsocialist de a fi perceput ca o voce „normală“ 
(legitimă) în efortul său de a deconstrui atât conştiinţa 
„feministă” a socialismului, cât şi neutralitatea sa falsă în 
fata unor inegalităţi constituite prin propriile mecanisme. 

Reconfigurări ale subiectului feminin şi 
patriarhatele postsocialiste 


Dacă aruncăm o privire asupra câmpului discursiv 
public în România de azi şi la „chestiunile majore” care 
preocupă această discuție - reflectând ierarhia urgentelor 
şi prioritátilor - este lesne de observat că problemele 
legate de femei şi feminism nu se regăsesc în prim-plan. 
De aceea, în ce priveşte România, principala întrebare nu 
este cum continuă genul să fie o chestiune de interes 
public după prăbuşirea socialismului, ci de ce şi cum a 
devenit o nonchestiune a transformărilor postsocialiste. 
În loc să fim surprinşi de absenţa conştiinţei feministe, de 
tăcerea privind condiția femeilor şi/ sau de rejectarea 
feminismului, trebuie mai curând să identificăm factorii 
structurali şi culturali care au contribuit la emergenta 
acestei absente, tăceri şi rejectii. 


Unul dintre cele mai importante fenomene de 
observat este cum retorica şi practica antisocialistă 
afectează, cel putin în primul stagiu al ,tranzitiei", 
modul în care identitățile de gen şi diferențele sunt 
tratate de către politica şi statul postsocialist. În acest 
context, putem vedea cum presupunerea că socialismul a 
construit o ordine de gen contrară „naturii” conduce la 
convingerea că sfârşitul socialismului trebuie să însemne 
restaurarea „ordinii naturale a lucrurilor” şi în acest 
domeniu al vieții. În România aceasta sugerează 

necesitatea de a restaura autonomia şi autoritatea 
bărbaților în viața publică şi privată, de a redescoperi 
rolurile „naturale“ / domestice ale femeilor, precum şi 
libertatea de a  revaloriza sexualitatea. Rejectarea 
socialismului merge adeseori mână în mână cu 
romantizarea trecutului îndepărtat, presocialist, inclusiv 
reînvierea valorii familiei tradiționale. Dar, în măsura în 
care deceniile de socialism au modelat experienţele şi 
mentalitátile oamenilor, se poate observa cá paleta 
opțiunilor cu privire la ordinea de gen „adecvată” este 
mult mai complexă şi azi avem de-a face cu existența 
paralelă a diferitelor tipuri de ordini de gen, atât în 
instituțiile vieții cotidiene, cât si în cele statale/ politice. 


După unii, femeile au dispărut de pe scena politică 
postsocialistă datorită promovării lor în sistemul 
precedent printr-un sistem de cote, şi/ sau datorită 
„sindromului Elena Ceausescu” 22, Cei care 
„argumentează” astfel, nu neapărat caută explicații la 
întrebarea, de ce bărbații legati prin trecutul lor de 
Partidul Comunist Român şi de stilul vechi de a face 
politică nu simt frustrări de pe urma prezenței lor în 


22 Această dispariție este oglindită de procentul de 7% al femeilor in 
Parlamentul şi 2,1% în Senatul României, cifră care în 1997 a situat 
tara noastră pe locul 67 dintre cele 107 considerate statistic, lista fiind 
condusă de țările nordice, cu un procent între 30% si 40% (vezi 
„Women in National Parliaments as at 1 January 1997, world 
classification”, în Men and Women in Politics: Democracy Still in the 
Making. A World Comparative Study, Geneva, 1997: 90-93). 

această sferă. Acest mod de a pune problema transformă 
„femeia” dintr-o categorie socială într-unul dintre tapii 
ispăşitori ai socialismului, fiind blamată pentru „relația 
de complicitate” dintre ea şi politica socialistă şi din 
cauza „crizei” familiei tradiționale. 

Dar schimbările care au survenit în ceea ce priveşte 
prezența femeilor în structuri publice/ politice 
decizionale nu pot fi interpretate doar în termeni 
cantitativi. Nu ne confruntăm doar cu problema 
descreşterii numărului de femei situate în poziţii de 
conducere, ci şi cu schimbarea şanselor negocierii şi 
reinterpretării  semnificatillor reprezentării politice. 
Femeile au dispărut din aceste sfere tocmai atunci când 
miza discursului politic nu mai este celebrarea colectivă a 
viziunii comuniste, nici reproducerea unei singure 
viziuni normative/ hegemonice despre realitate. În plus, 
în aceste condiţii, chiar dacă femeile sunt prezente în 
viața politică, foarte puţine dintre ele îşi asumă riscul de 
a-şi clădi imaginea publică în jurul unor „chestiuni 
feminine” şi, mai mult decât atât, de a asuma feminismul 
ca ideologie sau sursă de identificare politică. Fiindcă 
reprezentarea acestor chestiuni este încă asociată cu 
socialismul, iar „problema” - dacă măcar e considerată 
problemă - este presupusă ca fiind rezolvată. Individul 
şi/ sau partidul/ organizaţia care ar initia o astfel de 
discuție ar fi ridiculizat(ă) şi, cel putin în actualul stadiu, 
nu ar fi capabil(ă) să concureze cu perspectivele mult mai 
respectate ale naționalismului şi/ sau liberalismului. În 
acest context subscriu la poziția adoptată de Susan Gal, 

conform căreia efortul feminist de a construi în mod 
discursiv categoria politică a „femeilor” trebuie să fie 
conştient de semnificaţiile ataşate anterior acestei 
categorii şi să caute noi definiții: „nu ca muncitor- 
recipient al îndreptățirilor comuniste, nici ca ființa 
privată naturalizată, sexualizată a societății civile, nici ca 
mama sacră şi inertă a naţiunii, ci ca un subiect 
independent ale cărui interese şi probleme pot fi definite 
şi dezbătute public” (Gal, 1997: 97). 

În măsura în care pe durata ,,tranzitiei” totul este in 
flux şi există o negociere în jurul importanţei problemelor 
sociale, deocamdată se aşteaptă ca femeile să nu-şi 
considere interesele particulare ca prioritare, li se cere să 
înțeleagă necesitatea reconstruirii solidaritatilor sociale în 
jurul unor preocupări mai „critice” şi mai „urgente“ (de 
parcă toate acestea n-ar avea implicaţii asupra condiției 
lor). Fiind anterior subordonate cauzei majore a 
construirii „națiunii române socialiste”, astăzi se aşteaptă 
ca ele să se subsumeze idealurilor (altminteri confuze, 
inconsecvente şi puternic contestate) ale „reformei“ 
postsocialiste. Aşa se întâmplă că, sub raport structural şi 
cultural, problemele sociale nu au şansa de a fi discutate 
ca probleme publice din punctul de vedere al femeilor. 
Ele n-au devenit încă o perspectivă în jurul căreia femeile 
şi bărbaţii care „se respectă” s-ar organiza şi ar atrage 
atenția publică asupra nedreptátilor si inegalitátilor 
sociale şi ar revendica drepturi. 

Astfel se înțelege că felul in care regimul de gen 
socialist a construit diferențele de gen şi concepțiile 

general acceptate, potrivit cărora ordinea de gen 
socialistă a fost una nenaturală, modelează astăzi 
mijloacele prin care femeile şi bărbaţii, deopotrivă, 
înțeleg să se definească în fața statului postsocialist ca 
nişte cetățeni autonomi. 


Căutând modalitățile prin care „problemele 
feminine” au figurat pe agenda politică a noului stat, 
putem observa că în decembrie 1989 legea antiavort din 
1966 a fost imediat abolită. Acest act, ca rectificare a uneia 
dintre nedreptatile experimentate în vechiul regim, a fost 
instrumentalizat de efortul de autolegitimare a noii 
puteri. În România el a fost pentru femei una dintre cele 
mai cruciale şi mai directe căi de a percepe faptul că viața 
lor ar putea fi schimbată în bine, şi noua conducere 
politică nu s-a ferit să politizeze aceste aşteptări. De fapt, 
însă, „redând” femeilor dreptul de a-şi controla ele însele 
decizia asupra capacităţii lor reproductive şi de a fi 
eliberate de sub autoritatea statului, noua putere a 
considerat problemele lor ca fiind rezolvate şi le-a 
îndepărtat de pe agenda prioritatilor. Mai departe, prin 
politicile materne schimbate, noul regim consolidează 
procese care relocalizează femeile în sfera domestică. 
Fără îndoială, pentru o mulțime de femei a fost un soi de 
satisfacție să vadă că, pentru a utiliza termenii lui 
Kligman, nu au fost transformate din nou în maşini 
umane menite să reproducă viitorii muncitori. Dar, în 
mod paradoxal, această problemă fiind rezolvată aşa cum 
s-a rezolvat, femeile şi-au „pierdut” una dintre cele mai 

direct trăite nedreptáti în jurul cărora ar fi putut dori să 
se organizeze ca subiect politic, ca femei independente 
revendicându-şi drepturile în mod conştient. Din contră, 
subiectivitatea lor a continuat să fie supusă deciziilor 
paternaliste ale statului induse de necesităţile noii puteri. 

Oricum, de aici până la recunoaşterea aspectului de 
gen al fiecărei probleme sociale, economice, politice este 
un drum lung de parcurs, care nu este deocamdată 
facilitat de formarea conştiinţei feministe de subiect 
politic autonom. De asemenea, distanța dintre adoptarea 
unor mecanisme naționale de promovare a femeilor şi a 
unor legi privind aspecte ale condiţiei femeilor, precum 
şi dintre aplicarea în practica cotidiană a acestora este şi 
ea mare’. Impactul provocărilor venite în acest sens din 
direcția opțiunii integrării României în Uniunea 


23 Totuşi, nu putem să nu amintim aici despre constituirea, în 1995, a 
„Departamentului pentru Promovarea Femeilor şi Politicilor 
Familiale” în cadrul Ministerului Muncii şi Protecţiei Sociale, iar în 
iunie 1997 a „Subcomisiei pentru Oportunităţi Egale” a 
Parlamentului României; sau formarea, în 1998, în cadrul instituției 
Ombudsperson a unui „Departament pentru copii, femei şi politici 
sociale” şi în 1999, a unei „Comisii interministeriale pe probleme de 
oportunități egale”. În aceeaşi ordine de idei pot fi menționate 
Ordonanța Guvernamentalá din 2000 privind „Eliminarea si 
pedepsirea tuturor formelor de discriminare”, proiectul de lege din 
1998 despre „Oportunităţi egale pentru femei şi bărbaţi”, Legea din 
1999 privind drepturile parentale, precum şi modificarea, în 
noiembrie 2000, a unor articole din legislația şi procedura penală 
referitoare la violenţă. 

Europeană? este doar un factor care poate avea o 
contribuție la acest proces, dar nicidecum nu poate 
înlocui inițiativele locale”. 


24 Asa cum se reflectă aceasta, de exemplu, în documentul „Acte 
legislative şi alte instrumente. Decizia Consiliului despre principiile, 
prioritățile, obiectivele intermediare şi condițiile cuprinse in 
parteneriatul de aderare cu România” (1999), care prevede - printre 
multe altele - implementarea legislației Uniunii Europene in 
domeniul tratamentului egal al femeilor şi bărbaţilor; sau în politica 
„gender mainstreaming” a Comisiei Europene, respectiv in 
programul comunitar pentru 2001-2005 privind egalitatea de gen, 
elaborat de către comisarul Directoratului general pentru Angajare şi 
Probleme Sociale. 

25 Este interesant de observat cum multe organizaţii de femei şi 
pentru femei - pornind de la realitățile româneşti - primesc sprijin 
din partea unor organisme internaționale pentru proiectele lor, dar 
nu pot supraviețui din resurse locale, şi n-au un impact politic 
naţional. Problema sănătății femeilor, a violenţei domestice, a 
oportunităţilor egale (inclusiv in reprezentarea politică) - 
considerate ca fiind printre domeniile de acțiune prioritare, printre 
altele şi de către a IV-a Conferinţă Mondială a Femeilor, organizată 
sub auspiciile Naţiunilor Unite în 1995 la Beijing, şi în documentele 
Uniunii Europene - s-au dovedit a fi cele mai favorabile pentru a 
constitui în jurul lor organizații civile. Mai puţin sunt reprezentate în 
sfera publică alte chestiuni, cum ar fi studiile academice feministe, 
sau dezavantajele economice ale femeilor în condițiile 
transformărilor postsocialiste, iar probleme ca prostituția si 
pornografia până acum au fost dezbătute mai mult în termenii unor 
scandaluri politice, mediatice şi religioase, decât prin prisma unui 
discurs feminist. 

Un alt aspect în ambianța politică românească care a 
făcut din gen o nonproblemă a transformărilor 
postsocialiste este că politica identitară a fost reinventată 
ca spaţiu al politicii identității nationale. Din 1996, 
prioritățile politice se regăsesc în spațiul reformei 
economice si administrative, al bătăliilor împotriva 
corupției, al integrării europene şi al altor subiecte privite 
ca fiind „mai serioase”. În termenii reconstruirii 
identității colective, discursurile politice sunt preocupate 
de  „europenitatea” României, sau, dimpotrivă, de 
„unicitatea” ei naţională, iar problema inegalitátilor 
sociale interne şi a discriminării ori lipseşte de pe agendă, 
ori este dezbătută în termeni etnici. Aşa ajunge 
identitatea să fie naționalizată şi la fel se întâmplă şi cu 
, diferenta". Asa se întâmplă cá relevanta revendicárilor 
femeilor uneori este contestatá de politica minoritará 
mainstream (ca de exemplu în cazul maghiarilor din 
Románia) si/ sau cá, alte ori, aceste revendicári se 
ciocnesc cu miscarea pentru constituirea ,identitátii 
nationale" si pentru afirmarea tradițiilor comunitare (ca 
de exemplu in cazul romilor). Ca un rezultat, alte tipuri 
de politici identitare - precum feminismul - n-au sansa sá 
fie reprezentate în mod credibil în circumstanţele în care 
„liberalismul şi naționalismul rămân viziunile dominante 
ale condiţiei postcomuniste” (Kennedy, 1994: 44). În acest 
context, feminismul devine cu greu o sursă capabilă să 

mobilizeze eforturile femeilor şi bărbaților de a 
reconstrui identitățile personale si colective?6. 


26 Mihaela Miroiu face legătura între atitudinile antifeministe 
româneşti şi conservatorismul care se hrăneşte din multiple surse, 
printre altele din discursul oamenilor de cultură, al nationalistilor, al 
fundamentaliştilor religioşi, al mass-mediei. Ea consideră că „toate 
aceste discursuri au în comun <<alianta de aur>> a 
conservatorismului de gen, refuzul unei atitudini reflexiv-critice în 
privinţa prejudecatilor de gen...”, şi „împărtăşesc ideea că a adopta o 
ideologie revoluționară în privința genului este un simptom de 
degenerare morală, de decadentá şi dezordine socială, sau ... o 
reîntoarcere la ideologia comunistă egalitară şi la promovarea forțată 
a femeilor” (Miroiu, 1998-1999: 58). Împreună cu Livia Popescu, 
autorea crede că tăria conservatorismului şi sexismului în România 
de azi „sunt explicabile prin prezența unei moşteniri totalitare şi a 
unei moşteniri patriarhale pretotalitare renăscută după 1989” 
(Miroiu - Popescu, 1999: 3). În aceste condiții, suntem martorii 
formării unei societăți in care diferenţele redescoperite se 
organizează în mod ierarhic, fiind structurate de modelul paternalist 
al subordonării cetățenilor față de stat. O altă analistă feministă, 
Laura Griinberg - pe baza cercetărilor ei calitative de teren -, 
atenționează asupra diverselor sensuri pe care o politică a egalității 
de gen o dobândeşte pentru actorii sociali din contexte diferite. Ea 
observă că femeile din satul unde şi-a făcut investigațiile sunt 
managerii adevărați ai tranziţiei şi se bucură de o autoritate în relația 
lor cu bărbaţii, fără a cunoaşte activitatea feministelor „de la centru” 
şi seminariile lor despre dimensiunea de gen a politicilor sociale 
(Griinberg, 1999). 

Feminismul şi subiectul feminin autonom 


Totuşi, nu este inutil să ne gândim la rolul 
feminismelor în societatea românească. Eu nu o pot face 
altfel decât recunoscând necesitatea unui demers critic la 
adresa paternalismului statului socialist şi a reîntăririi 
patriarhatului privat şi public în condiţiile politicii 
naționaliste şi/ sau liberale postsocialiste. Neasumarea 
unei perspective critice față de neutralitatea de gen de tip 
socialist (care a definit femeile ca egale cu bărbaţii în 
calitatea lor de bunuri publice si a naturalizat/ 
naționalizat datoria femeii de a procrea) favorizează 
formarea unui tip postsocialist de insensibilitate la 
condiția femeilor (care ori refuză să recunoască 
inegalitátile dintre femei şi bărbați ca rezultând din 
recentele schimbări social-politice şi economice, sau „le 
explică” prin naturalizarea/ reificarea diferenţelor). 
Feminismul critic face vizibilă relaţia dintre cele două, 
are forța analitică de a argumenta de ce şi cum ambele au 
ascuns/ ascund, de fapt, dinamica acelei puteri 
patriarhale, care construieşte/ menţine ordini de gen 
unde femeile sunt localizate în poziții inferioare. Mai 
departe, acest tip de feminism postsocialist îşi propune să 
reflecteze asupra unei conştiinţe de gen (gender 
awareness), care rezistă  reificári şi  naturalizárii 
diferenţelor, reafirmă egalitatea de gen drept contrariul 
inegalitatii şi nu al diversitatii/ diferenţei, şi care reclamă 
pozitii-subiect femeii nesubordonate unor forte mai 
„înalte” (familie, națiune, stat etc.). 

Încercările feministe în România sunt periclitate pe 
de o parte de asocierea „socialismului” cu „egalitatea de 
gen”. Pe de altă parte, ele sunt îngreunate şi ca rezultat al 
legăturii care, şi ea, este pe cale să se naturalizeze: cea 
dintre practica postsocialista de „a face dreptate 
femeilor” şi reîntoarcerea la ordinea de gen tradițională 
(presocialistă). În concluzie, sugerez că feminismul ca 
paradigmă academică/ teoretică, dar şi ca mişcare 
socială, trebuie să abordeze aceste procese prin întrebări 
de genul: cum a fost patriarhatul practicat prin mijloacele 
statului socialist paternalist sub masca „egalității de 
gen”? Cum a devenit „emanciparea” femeilor sinonimă 
cu celebrarea lor ca muncitoare eroine fără să aducă 
schimbări esenţiale în diviziunea patriarhală a muncii? 
Cum a produs instrumentalizarea lor ca mame eroine 
inegalităţi între femei şi bărbați, chiar dacă ambii subiecti 
au fost definiti ca variante desexualizate ale „omului 
nou”? Cum s-a asociat „feminitatea” cu infantilizarea 
cetățenilor in fața statului national, iar „femeia 
emancipată” cu  ridicolul socialismului? Cum se 
reintáreste azi patriarhatul prin mecanismele trecerii de 
la economia centralizatá la economia de piatá, dar 
totodatá si prin relegitimarea unor ordini de gen 
presocialiste? Cum se identificá ,eliberarea femeilor" cu 
retragerea lor de pe piata muncii, cu degajarea de sub 
povara responsabilitátilor multiple? Cum se recucereste 
„feminitatea” prin asimilarea femeilor cu rolurile familiale 
tradiționale si cu corporalitatea suprasexualizată conform 
idealurilor societății de consum? Cum se asociază 

„masculinitatea” cu autonomia, cu dreptul de a domina şi cu 
consumul femeii-obiect în virtutea valorilor noilor imbogátiti? 
În fine, care sunt, totuşi, semnele unor reacții feministe la aceste 
procese? 

Desigur, interogarea acestor probleme trebuie să se facă 
prin studii de caz empirice, fără a formula afirmaţii universale 
în legătură cu ordinea de gen postsocialistă. Numai acestea din 
urmă pot să identifice şi să descrie multitudinea ordinilor de 
gen ce se află în restructurare în România de azi, din 
perspectiva unor femei şi bărbați de etnii, vârste şi ocupații 
diferite. Studii de felul celui de față au doar rolul să clarifice 
unele perspective de abordare şi concepte şi să privească 
regimurile de gen din punctul de vedere al proceselor 
simbolice şi materiale inițiate şi dirijate de către politica statală. 
Dar ce relație există între sistem/ regim/ stat şi indivizi, cum se 
relationeazá convingeri şi practici elaborate şi utilizate la 
diferite niveluri rămâne de văzut prin alte tipuri de investigații. 
Oricum ar fi, un lucru este sigur: bătălia simbolică între 
modelele presocialiste, socialiste şi postsocialiste de genizare a 
spațiului public şi privat, a practicilor ce tin de diviziunea 
sexuală a muncii şi de definirea unor priorități de acțiune 
continuă să fie un proces în plină desfăşurare şi este departe 
încă de a se stabiliza într-un rezultat unic. Feminismul din 
România trebuie să încerce şi el, în diverse variante, să aibă o 
contribuție discursivă şi practică semnificativă la această 
negociere şi la definirea pozițiilor subiect accesibile femeilor. 

PENTRU O LECTURĂ FEMINISTĂ 
A SOCIETĂȚII ROMÂNEŞTI 


De la politica denumirii la cercetări despre femei şi nu 
numai 


În România, azi, studiile despre femei, studiile de 
gen şi / sau studiile feministe apar într-un context politic 
postsocialist, respectiv într-o sferă academică 
caracterizată de lupte simbolice, dar cu implicații 
materiale, între disciplinele socio-umane redescoperite 
care - pe lângă miza institutionalizárii - comportă si 
valentele segmentárii realitátii in teritorii epistemologice 
separate. Ca atare - dincolo de revalorizarea localá a 
tradițiilor internationale ale studiilor despre femei si/ 
sau a producţiilor indigene -, ele pot porni cu o triplă 
misiune: 

- să reflecteze asupra schimbării condiţiei şi 
statutului femeilor în condiţiile proceselor de 
transformare economică, socială, politică şi 
culturală de după destrămarea regimului socialist, 

precum şi asupra regimurilor de gen în care 
poziţia femeilor se inserează (dar şi asupra 
moştenirii socialiste şi presocialiste în acest sens); 

- să abordeze şi să transceandă limitele 
sistemului academic structurat conform 
principiului delimitării stricte a disciplinelor; 

- şi, nu în ultimul rând, să edifice căi de 
comunicare şi colaborare între producţia ştiinţifică 
şi proiectele de dezvoltare socială, pornind de la 
conştientizarea impactului pe care politicile 
publice le au asupra femeilor şi asupra diferenței 
şi inegalitatilor de gen, şi contribuind la elaborarea 
unor politici care iau în considerare aceste aspecte 
ale vieții. 

Astfel, „studiile despre femei” se dezvoltă şi în acest 
context ca reflecții despre femei şi nu numai... Ele propun 
o nouă prismă prin care putem privi fenomene sociale 
mai ample ale realitátilor noastre, saturate de multiple 
regimuri de opresiune, sisteme de discriminare şi 
excludere, precum şi teme tradiționale considerate a fi 
,natural" ataşate de condiţia femeii. Oferă o lentilă prin 
care se deschide interesul față de fenomene care cu 
siguranță nu preocupă numai femeile, cum ar fi 
construirea masculinitatii, orientarea sexuală si 
construcțiile sexualității, alteritatea, relația dintre 
etnicitate si gen, relația dintre multiculturalism şi 
feminism. Dar oferă şi instrumente teoretice şi 
metodologice pentru studierea unor teme tabu - rămase 
în afara atenției ştiinţifice de la noi - legate, de obicei, de 

„condiția feminină”, cum ar fi pornografia, prostituția, 
violența sexuală, reproducerea, avortul, care, însă, 
implică diferiți actori şi structuri sociale multiple. De 
aceea este nefondat unul dintre contraargumentele aduse 
acestor studii la noi, conform căruia asumarea 
perspectivei lor se situează în afara interesului față de 
anumite teme, de parcă abordarea acestora din urmă 
dintr-o perspectivă de gen n-ar fi parte integrantă a 
tratării lor. În acest sens este posibil ca cineva - 
preocupându-se, de exemplu, de gen şi comunicare, sau 
de aspectele genizate ale relațiilor internaționale, sau de 
gen şi nationalism etc. - să fie pus(ă) în situația nefastă de 
a alege între a face „studii de gen” versus studii despre 
comunicare, relații internaționale, naționalism etc. 

În acest context, producerea unor analize sociale şi 
culturale despre femei şi despre relaţiile de gen este 
vitală. Astfel de investigații pot aduce la suprafață 
aspecte ale vieții noastre care nu ni se relevă în absența 
acestei perspective. Prin atenţia acordată diferenței de 
gen intersectată cu alte diferenţe, ele surprind 
diversitatea socială în complexitatea ei. Şi - aducând în 
lumina cunoaşterii experiențele femeilor de etnii, poziții 
sociale, vârste diferite -, implicit legitimează abordări 
critice la adresa universalismului fals şi conferă valoare 
epistemologică şi politică unor demersuri conştiente de 
limitele lor si de responsabilitátile sociale ce tin de ele?’. 


27 Despre acest tip de cunoaştere (caracterizat prin conştiinţa 
pozitionalitátii - situatedness -, prin partialitate şi responsabilitate) 

Precum, de altfel, introducerea perspectivei femeilor şi a 
relaţiilor între femei şi bărbați în analizele istorice, 
antropologice, sociologice, psihologice etc. aduce în 
prim-plan actori sociali neglijati în discursul ştiinţific 
tradițional şi contribuie la rearticularea/ revitalizarea 
opțiunilor sale teoretice şi metodologice. 

Chiar dacă se recunoaşte relevanta mai largă a 
studiilor despre femei, totuşi - în măsura în care aceste 
tipuri de studii au început să se institutionalizeze în tara 
noastră —$, se poate observa evitarea utilizării acestui 
termen, precum şi a celui de studii feministe, în favoarea 
denumirii de „studii de gen”. De obicei se argumentează 
că această politică a denumirii este parte a strategiei de 
autolegitimare într-un context ostil feminismului căci, 
cum s-a întâmplat şi în alte împrejurări, termenul de 
,gen" pare a neutraliza perspectiva critică îndreptată 
patriarhatului academic, şi nu numai. Până la urmă, într- 
un context social şi academic ca al nostru, miza 
principală a acestor studii nu este de a impune cu orice 
pret un anumit termen de autodefinire, ci de a produce 
cunoştinţe despre foarte multe „pete negre” ale realității 
în care trăim, cunoştinţe ce pot deveni puncte de reper 
atât în producţia ştiinţifică, cât şi în dezvoltarea socială. 


care trebuie să fie proprie feminismului, vezi în Haraway, 1991. 

28 În acest context trebuie amintite aici înainte de toate Masteratul de 
Studii de Gen de la Şcoala Naţională de Ştudii Politice şi 
Administrative din Bucureşti, precum şi Programul de Studii de Gen 
la nivel de licenţă de la Universitatea Babeş-Bolyai din Cluj. 

Nu este vorba, nicidecum, desigur, să se renunţe într-un 
mod neprincipial la anumite poziții, idei şi termeni, să se 
abandoneze discursul critic în schimbul integrării într-un 
sistem hegemonic, ci despre nevoia de a explica în mod 
clar ce anume înțelege cineva prin a face studii despre 
femei, studii de gen, sau studii feministe, şi ce direcții de 
cercetare se asumă sub o titulatură sau alta. Până la 
urmă, astăzi, toate trei oferă instrumente utile pentru 
abordarea unor regimuri de putere mai ample, în care 
femeile şi bărbații de diferite etnii, statut social, orientări 
sexuale etc. ocupă anumite poziții de dominare si/ sau 
de subordonare, şi toate trei ne întăresc opțiunea pentru 
abordarea critică a oricăror forme de excludere şi 
oprimare, de la diferite etnocentrisme la rasism, sexism, 
naționalism. Totuşi, nu trebuie să credem că aceste trei 
domenii se sprijină în mod necesar reciproc căci, de 
exemplu, există şi studii despre femei şi studii de gen 
nonfeministe. Tot aşa, nu putem să nu luăm în 
considerare că studiul despre femei (de exemplu, 
antropologia femeilor), a fost un anumit stadiu al 
studiilor feministe, fiind criticat de către studiile de gen 
(în exemplul nostru, de către antropologia genului), 
schimbându-şi, de fapt, presupozitiile şi accentele 
anterioare sub impactul dezvoltărilor ulterioare. 
Important este, accentuez încă o dată, să conştientizăm şi 
explicităm în ce direcție teoretică şi metodologică ne 
situăm atunci când optăm pentru o denumire sau alta. 
Oricare ar fi însă opțiunea noastră, dacă decidem să 
rămânem la denumirea de „studii despre femei”, prin 

însuşi acest fapt ne putem dovedi interesul fata de o serie 
de fenomene care, de obicei, sau la o privire superficială, 
se consideră a fi în afara domeniului respectiv, în afara 
„intereselor femeilor”. Sau, dacă dorim să folosim 
termenul de studii feministe pentru ceea ce facem, nu 
înseamnă că optăm numai pentru o cercetare realizată de 
către femei, despre şi pentru femei. 


Despre utilitatea socială a feminismului în 
România 


Colapsul socialismului în România a fost asistat de 
multe şi foarte diferite interpretări cu privire la felul în 
care ar trebui reconstruite societatea si politica, dar - în 
câmpul politicilor identitare - proiectele de reconstituire 
a solidarității sociale sunt dominate de practicile 
etnicizante?. După zece ani de transformări 


29 Afirmând că nici un proiect emancipator credibil nu a apărut spre 
a lua locul socialismului, Nancy Fraser (1997) se foloseşte de 
argumentul conform căruia condiția postsocialistă este caracterizată 
de o schimbare majoră apărută în modurile în care este văzută o 
ordine socială dreaptă. Aceasta constă în înlocuirea imaginarului 
politic socialist, care definea redistribuirea ca fiind problema centrală 
a justiției, cu un altul, în care recunoaşterea a devenit principala 
problemă de echitate. Drept rezultat, se spune mai departe, mai 
multe grupuri definite cultural luptă spre a-şi apăra ,identitátile", 
iar solicitările pentru „recunoaşterea diferenţei” alimentează bătăliile 
grupurilor mobilizate sub stindardele nationalitátii, etnicitátii, 
,rasei", genului social si al sexualității. Este important de menţionat 


201 


postsocialiste este imposibil de decis care dintre aşteptări 
au fost împlinite şi care viziuni au fost abandonate, sau 
chiar ce înțelesuri ale socialismului românesc au fost 
depăşite şi care dintre ele mai supraviețuiesc. De fapt nu 
există o perspectivă universală conform căreia să se 
conchidă asupra acestora, câtă vreme terenul - statul, 
politica de partid şi societatea civilă - este caracterizat de 
afirmarea şi competiția dintre multe grupuri de interese 
reprezentând diferite puncte de vedere. Şi, în mod ironic, 
redescoperirea diferenţei şi a particularitatii, după 
delegitimarea colectivismului unificator, îngreunează 


că modurile în care socialismul a tratat diferențele de gen şi pe cele 
etnice în cadrul unui proiect presupus neutru sub raportul diferenței 
cu privire la egalitatea socială, modelează chipurile şi termenii în 
care decurg astăzi eforturile de a reprezenta şi celebra diferențele sau 
bătăliile pentru recunoaştere. Privind îndeaproape tipurile de 
imaginar politic sau viziunile dominante astăzi în Europa 
Răsăriteană, Michael D. Kennedy (1994) ne atrage atenția asupra 
circumstantei că „peisajul cultural” al  postcomunismului 
marginalizează nu numai identitățile de clasă, ci şi pe cele de gen. 
Aceasta fiindcă viziunile din regiune sunt ori centrate - ca în cazul 
proiectului societății civile - pe subiectul autonom din punct de 
vedere moral, ori - ca în cazul naționalismului - supralicitează 
importanţa identității naționale ca fiind identitatea dominantă într-o 
înşiruire de afilieri posibile. Aş continua, arătând că aici avem de-a 
face cu cazul unui efort de recucerire a modernității sau a „sinelui 
real”, a cărui dezvoltare „naturală” se presupune că a fost întreruptă 
de socialism. Şi cu un caz in care - fiind suprimat de autoritatea 
ultimă a discursului national (şi/ ori nationalist) - în reprezentarea 
publică, identitățile fragmentate, multiple ale indivizilor sunt 
considerate ca fiind anormale, periculoase, nenaturale. 

formarea noilor sensuri ale comunităţii şi apartenentelor 
la nivelul ierbii, şi chiar şi dezvoltarea unei societăți civile 
eterogene, însă pacifiste, care evită practicile autoritariste 
ale statului socialist. 

Una dintre cele mai provocatoare întrebări cu 
privire la aceste procese este ce tip de proiecte de 
reconstrucție nu au fost imaginate deloc şi de ce. 
Feminismul se află, cu siguranţă, printre discursurile 
tăcute, iar femeile au rămas să fie categorii sociale 
preponderent mute, care - în cazul în care se decid să 
facă altfel - încearcă să-şi găsească vocea în condițiile 
respingerii „feminismului occidental” şi în cele ale 
delegitimării „emancipării lor socialiste”. 

În încercarea de a interpreta absenţa sau chiar 
respingerea feminismului ca un semn al „consensului” cu 
privire la irelevanta problemelor femeilor în spațiul 
public postsocialist din România, trebuie să observăm 
cum aceasta este încorporată în problematica mai amplă 
a transformărilor şi are de a face şi cu mostenirile 
socialismului. Pe lângă analiza obstacolelor sale ne 
putem totuşi propune să identificăm poziţiile în 
schimbare ale „feminismului” din România postsocialistă 
în cadrul ordinii sociale şi culturale mai largi, şi/ sau să 
observăm micile semne ale unei „mişcări” sociale care 
joacă rolul unui mecanism public numit în alte zone - fără 
prea multe frustrări - feminism. Se pot urmări, în acest 
sens, aşa cum am făcut şi eu în ultimul text al prezentului 
volum, câteva evoluţii mai recente în cadrul diferitelor 
domenii publice, care sunt semnul formării unui discurs 

şi ale unei practici feministe la noi în ţară, şi ale 
constituirii unei rețele de perspective feminine ca subiect 
public multiplu, diferențiat sub raport intern. Şi, până la 
urmă, se poate argumenta în favoarea contribuției 
speciale pe care feminismul o are în procesele de 
remodelare ale relațiilor dintre autoritățile instituționale 
şi subiecții individuali, ale celor dintre indivizii bărbați şi 
femei, precum şi ale percepţiei de sine a cetățenilor ca 
indivizi autonomi. 

Convingerea mea este că ordinea postsocialistă are 
nevoie de prezenţa feminismului în viața publică, iar cei 
care lucrează împotriva lui, lucrează împotriva 
schimbării. Aceasta fiindcă feminismul are potențialul de 
a transforma modelele paternaliste de gândire şi de 
comportament întărite de socialism şi de a întreprinde 
demersuri critice cu privire la stările de conştiinţă şi 
practicile patriarhale socialiste şi postsocialiste. Ca atare, 
poate avea o contribuție importantă la întărirea 
indivizilor (femei, dar nu numai), făcându-i capabili să 
solicite dreptate în deplina lor capacitate, depăşind 
poziția ocupată în cadrul ordinii socialiste, care îi 
indreptátea să dobândească drepturi conform 
necesităților definite de statul-natiune şi partidul-părinte. 
Mai mult, feminismul este capabil să promoveze crearea 
unui sens al solidarității între femeile de diferite etnii, 
poziţii sociale, religii, vârste, profesii şi - totodată - să 
participe la constituirea unor rețele sociale critice la 
adresa manifestărilor naționaliste, rasiste, sexiste, 
homofobe şi a sistemelor represive ce funcționează în 

societatea noastră. În cunoştinţa acestor fapte, valoarea 
analitică şi socială a feminismului nu numai că nu poate 
fi contestată, ci trebuie să se împuternicesacă prin 
constituirea unor discursuri şi instituții prestigioase. 

În acest sens îmi exprim convingerea că 
antropologia feministă trebuie să se regăsească şi ea 
printre disciplinele socio-umane consacrate deja în 
spațiul academic din România. Fără contribuţiile ei 
subversive, dar şi constructive în acelaşi timp, producția 
ştiinţifică contemporană ar rămâne încremenită într-o 
autocontemplare suficientă sieşi. Ea generează o 
diferenţă printre altele, pentru că abordează diferit 
diferența. Este, până la urmă, diferența care contează. 

SUMMARY 


The book „Difference matters” treats the issue of diversity 
through the lenses of socio-cultural anthropology and feminist 
studies. The first chapter reconstructs the formation of the 
disciplinary frameworks of this analysis, underlies concepts and 
debates, and draws attention to ways, in which basic dilemmas were 
passed through during their history. Eventually it emphasizes that 
the social practices - which create differences/ inequalities -, and the 
cultural concepts on diversity/ exclusion of otherness are sustaining 
each other, and a gender order is generated at the crossroads of the 
discursive and institutional constructions of gender, and of the 
subjective experiences of femininity and masculinity. The second 
chapter observes, that under some conditions, ethnicity might be the 
identity that matters most and ethno-national politics dominate the 
public sphere, but - in other moments - it is gender that dominantly 
structures people’s life and social relations, and feminism becomes a 
legitimate politics. Nevertheless, it stresses the role of the latter in 
recognizing multiple identities, which matter in the individual's life, 
and in defining a new politics of difference. The last chapter 
discusses the ways, in which gender and ethnic order are articulated 
in Romania in people's everyday life, observing as well the identity 
categories and the related social positions offered/ imposed by the 
socialist and post-socialist regimes to/ on its citizens. It highlights 

that these processes are embedded in broader power structures, 
acquire meanings and significance within a larger social and cultural 
order, and investigates the symbolic aspects and the material 
consequences of the processes, which transform difference in 
inequality. 

Recognizing that - under the conditions of globalization and 
transnational processes - socio-cultural diversity continues to be a 
constant preoccupation for the elites of identity politics, but also a 
challenge for everyday co-existence, the volume is a testimony of the 
theoretical, empirical and critical potential of feminist anthropology 
in studying it across borders. 

OSSZEFOGLALO 


A “Fontos külónbség" címü kónyv a sokféleség kérdését a 
târsadalmi-kulturălis antropológia és a feminista tanulmányok 
nézópontján keresztül tekinti. Els6 fejezete az elemzés diszciplináris 
kereteinek alakulását tárgyalja, fogalmakat és vitákat mutat be és 
felhívja a figyelmet azokra a dilemmákra, amelyeket sikerült 
meghaladniuk tórténetük során. Végsó soron kihangsülyozza, hogy 
a  külónbségeket/ ^ egyenlótlenségeket termelő társadalmi 
kulturális fogalmak egymást kölcsönösen fenntartják, és hogy a 
társadalmi nemek rendje a gender diszkurzív és intézményes 
felépítésének, valamint a nőiesség és a férfiasság szubjektív 
tapasztalatainak kereszteződésénél jön létre. A második fejezet 
bemutatja, hogy bizonyos körülmények között az etnicitás válik a 
legfontosabb identitássá és az etno-nacionális politikák uralják a 
nyilvánosság terét, de - más feltételek mellett - inkább a nemiség 
strukturálja az egyének életét és a társadalmi kapcsolatokat és a 
feminizmus legitim politikaként működik. Másfelől az utóbbi 
szerepét hangsúlyozza azoknak a többszörös identitásoknak a 
felismerésében, amelyek mind az egyének élettörténete, mind pedig 
az új különbség-politikák meghatározása szempontjából fontosak. A 
könyv utolsó fejezete - Romániára vonatkozva -, egyrészt az etnikai 
és nemi rend alakulását elemzi a mindennapi életben, másrészt 

pedig azokat az identitáskategóriákat és a hozzájuk tartozó 
társadalmi pozíciókat vizsgálja, amelyeket a szocialista és a 
posztszocialista rendszer tett elérhetővé vagy kötelezővé polgárai 
számára. Úgy gondolja, hogy ezek a folyamatok tágabb hatalmi 
struktúrákba vannak ágyazódva és egy széles körű társadalmi és 
kulturális rendben  telitâdnek jelentéssel, a különbséget 
egyenlőtlenséggé alakító folyamatoknak pedig mind a szimbolikus 
vonatkozásait, mind pedig anyagi következményeit tárgyalja. 

Felismerve, hogy - a globalizáció és a transznacionális 
folyamatok körülményei között - a társadalmi-kulturális sokféleség 
mind az identitáspolitikai elitek, mind pedig a mindennapi 
együttélés szempontjából kihívásokkal teli valóság marad, a kötet 
tanúságot tesz a feminista antropológia elméleti, módszertani és 
kritikai potenciálja mellett ennek tanulmányozásában. 

